Bhagya Lakshmi reacts about attacking man who posted anti women video | അറസ്റ്റ് ചെയ്യട്ടെ, ജയിലില് പോകാമെന്ന് ഭാഗ്യലക്ഷ്മി, 'തെറി വിളിച്ചപ്പോൾ സംരക്ഷിക്കാനാരുമുണ്ടായില്ല' - Malayalam Oneindia\n24 min ago തിരുവനന്തപുരത്തെ രാജീവ് ഗാന്ധി ബയോടെക് രണ്ടാം ക്യാമ്പസിന് ഗോൾവാൾക്കറുടെ പേരിട്ട് കേന്ദ്രമന്ത്രി\nPublished: September 26 2020, 21:34 [IST]\nകൊച്ചി: യൂട്യൂബ് ചാനലില് സ്ത്രീവിരുദ്ധവും അശ്ലീലവും അടങ്ങിയ പരാമര്‍ശങ്ങളുമായി വീഡിയോ പോസ്റ്റ് ചെയ്ത ആളെ കയ്യേറ്റം ചെയ്ത സംഭവത്തില് പ്രതികരണവുമായി ഡബ്ബിംഗ് ആര്‍ട്ടിസ്റ്റ് ഭാഗ്യലക്ഷ്മി. ഈ സംഭവത്തില് ജയിലില് പോകാനും തയ്യാറാണെന്ന് ഭാഗ്യലക്ഷ്മി പ്രതികരിച്ചു.\nകേട്ടാല് അറയ്ക്കുന്ന പരാമര്‍ശങ്ങള് ഇടങ്ങിയ വീഡിയോ ആണ് ഡോ. വിജയ് പി നായര് എന്ന ആള് യൂട്യൂബ് ചാനലില് പോസ്റ്റ് ചെയ്തത്. ഭാഗ്യ ലക്ഷ്മി അടക്കമുളളവര് പ്രതികരിച്ചതോടെ ഇയാള് മാപ്പ് പറഞ്ഞു.\nആരൊക്കെയോ പറഞ്ഞ് കേട്ടത് താനിട്ടു\nനിയമം കയ്യിലെടുക്കരുത് എന്ന് തന്നെയാണ് തങ്ങളുടെ ആഗ്രഹമെന്ന് സംഭവത്തിന് ശേഷം ഭാഗ്യലക്ഷ്മി പ്രതികരിച്ചു. തങ്ങള് അവനെ തേടിപ്പിടിച്ച് താമസിക്കുന്ന സ്ഥലത്ത് പോയി. അവന് തന്നെ ആണെന്ന് അവന് സമ്മതിച്ചു. എന്തിനാണ് എന്ന് ചോദിച്ചപ്പോള് താന് കേട്ടതാണ് എന്നാണ് പറഞ്ഞത്. ആരൊക്കെയോ പറഞ്ഞ് കേട്ടത് താനിട്ടു എന്നാണ് പറഞ്ഞതെന്നും ഭാഗ്യലക്ഷ്മി പറഞ്ഞു.\nഅറസ്റ്റ് ചെയ്യട്ടെ. ജയിലില് പോകാം\nഇതാണോ സമ്പാദിക്കാനുളള വഴി എന്നും ഭാഗ്യലക്ഷ്മി ചോദിച്ചു. ഇത്രയും തെറി വിളിച്ചപ്പോ ഇവിടെ ഒരു നിയമവും തങ്ങളെ സംരക്ഷിക്കാനില്ലായിരുന്നുവല്ലോ എന്നും ഭാഗ്യലക്ഷ്മി പറഞ്ഞു. അറസ്റ്റ് ചെയ്യട്ടെ. ജയിലില് പോകാം. ഇതിന്റെ പേരില് ജയിലില് കിടക്കാന് ആണെങ്കില് കിടക്കാം എന്നും ഭാഗ്യലക്ഷ്മി പ്രതികരിച്ചു.\nയൂട്യൂബിലെ സ്ത്രീ വിരുദ്ധ വീഡിയോയുടെ പേരില് ആക്ടിവിസ്റ്റായ ദിയ സന, ഭാഗ്യലക്ഷ്മി എന്നിവരാണ് വിജയ് പി നായരെ വീട്ടില് കയറി തല്ലിയത്. വിജയ് പി നായരുടെ മുഖത്തടിക്കുകയും ദേഹത്ത് കരി ഓയില് ഒഴിക്കുകയും ചെയ്തു. ഇതിന്റെ വീഡിയോയും ലൈവായി പുറത്ത് വിട്ടു.\nസ്ത്രീ വിരുദ്ധ പരാമര്‍ശങ്ങൾ\nആരുടേയും പേരുകള് പരാമര്‍ശിക്കാതെ, എന്നാല് അവരുടെ സ്ഥാനങ്ങളടക്കം പറഞ്ഞ് ആളെ മനസ്സാലാകുന്ന തരത്തിലാണ് വിജയ് പി നായര് എന്നയാള് സ്ത്രീ വിരുദ്ധ പരാമര്‍ശങ്ങളും മറ്റും നടത്തിയത്. ഫെമിനിസ്റ്റുകളെ ആണ് പ്രത്യേകമായി ലൈംഗികച്ചുവയോടെ ആക്രമിച്ചത്. ഇതോടെയാണ് ഭാഗ്യലക്ഷ്മി അടക്കമുളളവര് പ്രതികരണവുമായി രംഗത്ത് വന്നത്.\nഅതേസമയം സംഭവത്തില് വിജയ് പി നായര് മാപ്പ് പറഞ്ഞിട്ടുണ്ട്. തന്നെ കയ്യേറ്റം ചെയ്തതില് പരാതി ഇല്ലെന്നും ഇയാള് പറയുന്നു. തന്നെ ആക്രമിച്ചത് സ്ത്രീകളുടെ വികാര പ്രകടനമാണ്. അവരോട് മാപ്പ് പറഞ്ഞിട്ടുണ്ട്. തനിക്ക് ലഭിച്ച വിവരങ്ങള് അടിസ്ഥാനപ്പെടുത്തിയാണ് വീഡിയോ ചെയ്തത്. തന്റെ ഫോണും ലാപ്പ് ടോപ്പും അവര് കൊണ്ടുപോയെന്നും ഇയാള് പറയുന്നു.\nBhagya Lakshmi reacts about attacking man who posted anti women video\nStory first published: Saturday, September 26, 2020, 21:34 [IST]


ദക്ഷിണാഫ്രിക്കയ്ക്ക് എതിരായ ടി20: ഇന്ത്യയ്ക്ക് തകർപ്പൻ തുടക്കം-India vs South Africa, Live Cricket Score & Live Streaming 1st T20: India lose Rohit Sharma, Suresh Raina in fiery start\nമൂന്ന് മത്സരങ്ങളുടെ പരമ്പരയിൽ ഇന്ത്യ 1-0 ന് മുന്നിൽ\nജൊഹന്നാസ്ബർഗ്: ദക്ഷിണാഫ്രിക്കയുടെ ജയപ്രതീക്ഷയെ നിഷ്കരുണം തല്ലിക്കെടുത്തി ഭുവനേശ്വർ കുമാർ. ഭുവിയുടെ അഞ്ച് വിക്കറ്റ് നേട്ടത്തിന് പിന്നാലെ ഇന്ത്യ ആദ്യ ടി20യിൽ ആധികാരിക വിജയവും സ്വന്തമാക്കി. 28 റൺസിനാണ് ഇന്ത്യ ആദ്യ ടി20 മത്സരം വിജയിച്ചത്.\nആദ്യം ബാറ്റ് ചെയ്ത ഇന്ത്യ നിശ്ചിത 20 ഓവറിൽ അഞ്ച് വിക്കറ്റ് നഷ്ടത്തിൽ 203 റൺസ് നേടി. കൂറ്റൻ വിജയലക്ഷ്യം പിന്തുടർന്ന് ഇറങ്ങിയ ദക്ഷിണാഫ്രിക്കയ്ക്ക് നിശ്ചിത 20 ഓവറിൽ 175 റൺസെടുക്കാനേ സാധിച്ചുളളൂ. മോശം തുടക്കമായിരുന്നു ദക്ഷിണാഫ്രിക്കയ്ക്ക് ലഭിച്ചത്. 48 റൺസ് എടുക്കുന്നതിനിടെ മൂന്ന് മുൻനിര വിക്കറ്റുകൾ നഷ്ടമായി.\nഓപ്പണർ സ്‌മുട്ടിനെ ധവാന്റെ കൈകളിൽ എത്തിച്ച് ഭുവനേശ്വർ കുമാറാണ് ഇന്ത്യൻ ആക്രമണം തുടങ്ങിയത്. പിന്നാലെ വന്ന ദക്ഷിണാഫ്രിക്കൻ നായകൻ ജെപി ഡുമിനിയെ ഭുവിയുടെ പന്തിൽ സുരേഷ് റെയ്ന പിടിച്ചുപുറത്താക്കി. സ്മുട്ട് 14 ഉം ഡുമിനി മൂന്നും റൺസെടുത്തപ്പോൾ ഡേവിഡ് മില്ലർ ഒൻപത് റൺസ് മാത്രമെടുത്ത് ഹർദ്ദിക് പാണ്ഡ്യയുടെ പന്തിൽ ധവാന് ക്യാച്ച് നൽകി മടങ്ങി.\nപിന്നാലെ റീസ ഹെൻഡ്രികും ഫർഹാനും ചേർന്നുളള നാലാം വിക്കറ്റ് കൂട്ടുകെട്ട് ദക്ഷിണാഫ്രിക്കയ്ക്ക് ജയപ്രതീക്ഷ സമ്മാനിച്ചു. എന്നാൽ യുസ്‌വേന്ദ്ര ചഹാൽ ഫർഹാനെ മടക്കി കൂട്ടുകെട്ട് പൊളിച്ചു. 129 ലാണ് നാലാം വിക്കറ്റ് വീണത്.\n18ാം ഓവറിൽ ഭുവനേശ്വർ കുമാറിന്റെ പന്തിൽ നാല് വിക്കറ്റുകളാണ് വീണത്. ഹെൻഡ്രിക്, ക്ലാസൻ, ക്രിസ് മോറിസ് എന്നിവരുടെ വിക്കറ്റുകളാണ് ഭുവനേശ്വർ കുമാർ വീഴ്ത്തിയത്. പീറ്റേഴ്സൺ ഇതേ ഓവറിൽ റണ്ണൗട്ടായി. നാല് ഓവറിൽ 24 റൺസ് വഴങ്ങിയാണ് ഭുവി അഞ്ച് വിക്കറ്റ് നേടിയത്. ഇതിൽ പത്ത് പന്തുകളിൽ എതിരാളികൾ റൺസെടുത്തില്ല.\nഇന്ത്യയ്ക്ക് മികച്ച തുടക്കമാണ് ആദ്യ ഓവറുകളിൽ തന്നെ ലഭിച്ചത്. രണ്ട് സിക്സും രണ്ട് ഫോറും അടക്കം9പന്തിൽ 21 റൺസ് നേടിയ രോഹിത് ശർമ്മയെ കൂടുതൽ അപകടകാരിയാകും മുൻപ് ജൂനിയർ ഡാല, ഹെൻറിച്ച് ക്ലാസന്റെ കൈയ്യിലെത്തിച്ചു. എന്നാൽ മറുവശത്ത് ധവാനും ഈ സമയത്ത് ആക്രമിച്ചാണ് ബാറ്റ് വീശിയത്.\nരോഹിത്തിന് പിന്നാലെ മൂന്നാമനായി ക്രീസിലെത്തിയ സുരേഷ് റെയ്‌ന ഏഴ് പന്തിൽ 15 റൺസാണ് നേടിയത്. രണ്ട് ഫോറുകളും ഒരു സിക്സും നേടിയ റെയ്നയെ സ്വന്തം പന്തിൽ ജൂനിയർ ഡാല പിടിച്ചുപുറത്താക്കി. കോഹ്ലിയും ധവാനും മൂന്നാം വിക്കറ്റിൽ 50 റൺസിന്റെ കൂട്ടുകെട്ട് ഉണ്ടാക്കി.\nഎന്നാൽ കോഹ്ലിയെ വിക്കറ്റിന് മുന്നിൽ കുരുക്കി തബ്രൈസ് ഷംസി ദക്ഷിണാഫ്രിക്കയ്ക്ക് ശ്വാസം നൽകി. 20 പന്തിൽ 26 റൺസാണ് കോഹ്ലി നേടിയത്. മനീഷ് പാണ്ഡെയാണ് ശിഖർ ധവാന് കൂട്ടായി പിന്നീട് ക്രീസിലെത്തിയത്. ഇരുവരും ചേർന്ന് 47 റൺസ് ഇന്ത്യൻ സ്കോർബോർഡിൽ കൂട്ടിച്ചേർത്തു.\nഎന്നാൽ അനാവശ്യ ഷോട്ട് കളിച്ച് ശിഖർ ധവാൻ വിക്കറ്റ് കളഞ്ഞത് ഇന്ത്യക്ക് തിരിച്ചടിയായി. ടീം സ്കോർ 155 ൽ നിൽക്കെയാണ് 39 പന്തിൽ 72 റൺസ് നേടിയ ധവാന്റെ മടക്കം. പത്ത് ഫോറും രണ്ട് സിക്സുമാണ് ധവാൻ നേടിയത്.\nഅവസാന ഓവറുകളിൽ കാര്യമായ നേട്ടമുണ്ടാക്കാൻ ഇന്ത്യക്ക് സാധിച്ചില്ല. ഹർദ്ദിക് പാണ്ഡ്യയും മനീഷ് പാണ്ഡെയും ചേർന്നുളള കൂട്ടുകെട്ടിന്റെ പോരാട്ടം അവസാന ഓവറുകളിൽ സിംഗിളുകളിൽ ഒതുങ്ങി. എങ്കിലും 203 റൺസിന്റെ ലക്ഷ്യം ഇന്ത്യക്ക് വിജയപ്രതീക്ഷ നൽകുന്നതാണ്.\nTags: India, Shikhar Dhawan, South Africa, Virat Kohli


ഒടുവില് പാര്‍ലമെന്റും സമ്മതിച്ചു; ഷീ ജിന്‍പിങ് ചൈനയുടെ ആജീവനാന്ത പ്രസിഡന്റ്\nWednesday, December 19, 2018 20:06:22 PM\nHome → Breaking News →\tഒടുവില് പാര്‍ലമെന്റും സമ്മതിച്ചു; ഷീ ജിന്‍പിങ് ചൈനയുടെ ആജീവനാന്ത പ്രസിഡന്റ്\nസ്വന്തം ലേഖകന്: ഒടുവില് പാര്‍ലമെന്റും സമ്മതിച്ചു; ഷീ ജിന്‍പിങ് ചൈനയുടെ ആജീവനാന്ത പ്രസിഡന്റ്. പ്രസിഡന്റിനെ കാലാവധി നിശ്ചയിക്കുന്ന നിയമം പാര്‍ലമെന്റ് ഭേദഗതി ചെയ്തു. ചൈനീസ് പാര്‍ലമെന്റായ നാഷണല് പീപ്പിള്‍സ് കോണ്‍ഗ്രസിന്റെ സമ്മേളനത്തിലാണ് നിയമ ഭേദഗതി. ഒരു വ്യക്തിക്ക് രണ്ട് തവണ മാത്രം അവസരം നല്‍കുന്ന നിയമമാണ് ചൈന ഭേദഗതി ചെയ്തിരിക്കുന്നത്. രണ്ട് പേര് ഭേദഗതിയെ എതിര്‍ത്ത് വോട്ട് ചെയ്തു. 2958 വോട്ടുകള് നേടിയാണ് ഭേദഗതി പാര്‍ലമെന്റ് പാസാക്കിയത്.\nകഴിഞ്ഞ ഒക്ടോബറില് നടന്ന ചൈനീസ് കമ്മ്യൂണിസ്റ്റ് പാര്‍ട്ടി കോണ്‍ഗ്രസില് ഷീ ജിന്‍പിങ് തന്റെ പിന്‍ഗാമിയെ പ്രഖ്യാപിക്കാതിരുന്നപ്പോള് തന്നെ ഇത് സംബന്ധിച്ച സൂചനകള് പുറത്തുവന്നിരുന്നു. മാത്രമല്ല ഷീയുടെ തത്വങ്ങള് പാര്‍ട്ടി ഭരണഘടനയില് ഉള്‍പ്പെടുത്തി സ്ഥാപകന് മാവോ സെതൂങ്ങിന്റെ പദവിയിലേക്ക് അദ്ദേഹത്തെ ഉയര്‍ത്തിയിരുന്നു.\nഒരേസമയം പ്രസിഡന്റ്, കമ്മ്യൂണിസ്റ്റ് പാര്‍ട്ടി തലവന്, സൈന്യത്തിന്റെ കമാന്‍ഡര് ഇന് ചീഫ്, എന്നീ മൂന്നു പദവികളും ഷീ ജിന്‍പിങ് വഹിക്കുന്നുണ്ട്. ചൈനയില് മാവോ സെതൂങ്ങിന് തുല്യമായ പ്രാധാന്യമാണ് ഷീയ്ക്ക് ലഭിച്ചിരുന്നത്. മാവോയ്ക്ക് നല്‍കിയിരുന്ന പാര്‍ട്ടിയുടെ മുഖ്യ നേതാവ് എന്ന പദവി നേരത്തെ ഷീയ്ക്ക് ലഭിച്ചിരുന്നു.\n1990 മുതലാണ് ചൈനയില് പ്രസിഡന്റിന് രണ്ട് വര്‍ഷം കാലാവധി കൊണ്ടുവരുന്നത്. കഴിഞ്ഞ ഫെബ്രുവരിയിലാണ് ചൈനീസ് കമ്മ്യൂണിസ്റ്റ് പാര്‍ട്ടി ഇത് സംബന്ധിച്ച നിര്‍ദേശം പാര്‍ലമെന്റിന്റെ പരിഗണനയ്ക്കയക്കുന്നത്. ഭരണഘടനാ ഭേദഗതിയ്ക്ക് പീപ്പിള്‍സ് കോണ്‍ഗ്രസിന്റെ മൂന്നില് രണ്ട് ഭൂരിപക്ഷമാണ് വേണ്ടത്.


'Birthday suit!': Kourtney Kardashian shares naked pool picture to celebrate turning 38 - Malayalam Filmibeat\n| Updated: Wednesday, April 19, 2017, 15:58 [IST]\nകര്‍ദാഷിയാന് സഹോദരിമാരായ കിം കര്‍ദാഷിയാനും കോട്‌നി കര്‍ദാഷിയാനും എന്നും ആരാധകരുടെ പ്രിയ താരങ്ങളാണ്. തങ്ങളുടെ നഗ്നത പ്രദര്‍ശിപ്പിക്കാന് ഇവര്‍ക്ക് തെല്ലും മടിയില്ലെന്നത് തന്നെ കാരണം. ആരാധകര് വേണ്ടുവോളം അവസരങ്ങള് ഇരുവരും നല്‍കാറുണ്ട്. ഒടുവില് ആരാധകരെ ഞെട്ടിച്ചത് കോട്‌നി കര്‍ദാഷിയാനാണ്.\nതന്റെ ആരാധകര്‍ക്ക് ഞെട്ടിക്കുന്ന സമ്മാനമാണ് കോട്‌നി ഇന്‍സ്റ്റഗ്രാമിലൂടെ നല്‍കിയത്. തന്റെ 38ാം പിറന്നാള് ദിനത്തിലായിരുന്നു അവര് ആരാധകരെ ഞെട്ടിച്ചത്.\nബര്‍ത്ത് ഡേ സ്യൂട്ട് എന്ന തലക്കെട്ടിലാണ് ചിത്രം ഇന്‍സ്റ്റഗ്രാമില് പോസ്റ്റ് ചെയ്തിരിക്കുന്നത്. സ്വിമ്മിംഗ് പൂളില് പൂര്‍ണ നഗ്നയായി നില്‍ക്കുന്നതാണ് ചിത്രം.\nവെറും നഗ്നതാ പ്രദര്‍ശനം മാത്രമല്ല ചിത്രം. വളരെ ഭംഗിയായി വെളിച്ചവും നിഴലും സമന്വയിപ്പിച്ച ഒരു ഫോട്ടോഗ്രാഫി വിരുന്നുകൂടെയാണ് ചിത്രം.\nതന്റെ നഗ്ന ചിത്രം ആരാധകര്‍ക്കായി പങ്കുവച്ച കോട്‌നി കര്‍ദിഷിയാന് മൂന്ന് കുട്ടികളുടെ അമ്മയാണ്. മകന് മാസന് ഏഴും മകള് പെനലോപ്പിന് നാലും ഇളയ മകന് റെയ്‌ന് രണ്ടു വയസുമാണ് പ്രായം.\nചിത്രം പോസ്റ്റ് ചെയ്ത് 30 മിനിറ്റിനകം 220,000 ലൈക്കാണ് ലഭിച്ചത്. പതിനഞ്ച് മണിക്കൂറുകള് പിന്നിടുമ്പോള് ലൈക്ക് പത്ത് ലക്ഷത്തിനടുത്തെത്തി. 56 ദശലക്ഷം ഫോളോവേഴ്‌സാണ് താരത്തിനുള്ളത്.\nനഗ്നതാ പ്രദര്‍ശനത്തില് കോട്‌നിയുടെ സഹോദരി കിംകര്‍ദാഷിയാനും തെല്ലും പിന്നിലല്ല. രണ്ട് മക്കളുടെ അമ്മയായ കിം അടുത്തിടെ സ്‌നാപ്പ് ചാറ്റിലൂടെയാണ് ആരാധകരെ ഞെട്ടിച്ചത്.\nഅഞ്ച് സഹോദരങ്ങളാണ് കോട്‌നി കര്‍ദാഷിയാന് ഉള്ളത്. ഏറ്റവും മൂത്തയാളാണ് 38കാരിയായ കോര്‍ട്‌നി. കിം (36), ഖലേ (32), റോബ് (30), കേന്‍ഡല് ജെന്നര് (21), കൈലി ജെന്നര് (19) എന്നിവരാണ് സഹോദരങ്ങള്.\nപിറന്നാള് ദിനത്തില് നഗ്ന ചിത്രം പങ്കുവച്ച പ്രിയ താരത്തിന് നിരവധി ആശംസകളും ലഭിക്കുന്നുണ്ട്. സഹോദരങ്ങളും ഉറ്റവരും തങ്ങളുടെ ആശംസ താരത്തെ അറിയിച്ചിട്ടുണ്ട്. പതിനായിരത്തിലധികം ആശംസകള് ചിത്രത്തിന് ലഭിച്ചുകഴിഞ്ഞു.\nകോട്‌നി കര്‍ദാഷിയാന് തന്റെ ആരാധാകര്‍ക്കായി ചിത്രം പങ്കുവച്ച പോസ്റ്റ് കാണാം.\nRead more about: malayalam film malayalam cinema malayalam movie malayalam kourtney kardashian kim kardashian മലയാളം സിനിമ കോട്നി കര്‍ദാഷിയാന് കിം കര്‍ദാഷിയാന്\nThe mother -of three, Kourtney Kardashian sharedanude photo on Tuesday in honor of her 38th birthday. 'Birthday suit,' the reality star captioned the alluring image. The striking picture attracted scores of praise from her 56 million followers, including more than 220, 000 'likes' within 30 minutes.


Education Department on Promotion of students till 9th class : ഒൻപത് വരെയുള്ള ക്ലാസുകളുടെ പ്രൊമോഷൻ: മേയ് 25 നകം നടപടികള് പൂര്‍ത്തിയാക്കണം\nസ്കൂളില് നിന്നും പഠനപുരോഗതി സര്‍ട്ടിഫിക്കറ്റ് വാങ്ങുന്നത്, തിരിച്ചു നല്‍കുന്നത്, മൂല്യനിര്‍ണയം എന്നിവ അതത് പ്രദേശങ്ങളിലെ കോവിഡ് സാഹചര്യങ്ങള് അനുസരിച്ച് നടത്തണമെന്നാണ് നിര്‍ദേശം\nUpdated: April 30, 2021 12:22:15 pm\nതിരുവനന്തപുരം: സംസ്ഥാനത്ത് കോവിഡ് വ്യാപനം നിലനില്‍ക്കുന്ന സാഹചര്യത്തില് 1 മുതല്9വരെയുള്ള ക്ലാസുകളിലെ വര്‍ഷാന്ത വിലയിരുത്തലും ക്ലാസ് കയറ്റവും സംബന്ധിച്ച് പൊതുവിദ്യാഭ്യാസ വകുപ്പ് ഉത്തരവിറക്കി. എസ്എസ്കെ മുഖാന്തിരം സ്കൂളുകള്‍ക്ക് നല്‍കുന്ന പഠന പുരോഗതി രേഖ വിദ്യാര്‍ഥികളുടെ ഭാഗത്ത് നിന്നുള്ള പ്രവര്‍ത്തനങ്ങള് പൂര്‍ത്തിയാക്കി മേയ് പത്തിനകം തിരികെ വാങ്ങുകയും ഇത് വിലയിരുത്തി അധ്യാപകർ സ്കോര് നല്‍കേണ്ടതുമാണെന്ന് പൊതുവിദ്യാഭ്യാസ ഡയറക്ടര് പുറത്തിറക്കിയ ഉത്തരവില് പറയുന്നു.\n9-ാം ക്ലാസിലെ വിദ്യാര്‍ഥികളുടെ കാര്യത്തില് മാത്രമായിരിക്കും ഇത് ബാധകമാകുക. മേയ് 25 നകം പ്രവര്‍ത്തനങ്ങള് പൂര്‍ത്തിയാക്കി പ്രമോഷന് ലിസ്റ്റ് പ്രസിദ്ധീകരിക്കണം. സ്കൂളില് നിന്നും പഠനപുരോഗതി സര്‍ട്ടിഫിക്കറ്റ് വാങ്ങുന്നത്, തിരിച്ചു നല്‍കുന്നത്, മൂല്യനിര്‍ണയം എന്നിവ അതത് പ്രദേശങ്ങളിലെ കോവിഡ് സാഹചര്യങ്ങള് അനുസരിച്ച് നടത്തണമെന്നാണ് നിര്‍ദേശം. 1-8 വരെയുള്ള ക്ലാസുകളുടെ കാര്യത്തില് പിന്നീട് തീരുമാനം അറിയിക്കും.\nപൊതുവിദ്യാഭ്യാസ ഡയറക്ടര് എല്ലാ വിദ്യാഭ്യാസ ഉപഡയറക്ടര്‍മാര്‍ക്കും, ജില്ലാ ഉപജില്ലാ വിദ്യാഭ്യാസ ഓഫിസര്‍മാര്‍ക്കും അയച്ച കത്തിലാണ് ഇക്കാര്യങ്ങള് നിര്‍ദേശിച്ചിരിക്കുന്നത്. നേരത്തെ കോവിഡ് രൂക്ഷമായ സാഹചര്യത്തില് ഹയര് സെക്കന്‍ഡറി, വൊക്കേഷണല് ഹയര് സെക്കന്‍ഡറികളുടെ പ്രാക്ടിക്കല് പരീക്ഷകള് മാറ്റി വച്ചിരുന്നു. അദ്യാപക സംഘടനകളും രക്ഷിതാക്കളും പരീക്ഷ നടത്തരുതെന്ന ആവശ്യവുമായി രംഗത്തെത്തിയിരുന്നു.\ncovid 19Education News\nWeb Title: Education department on promotion of students till 9th class\nUniversity Announcements 29 April 2021: ഇന്നത്തെ യൂണിവേഴ്‌സിറ്റി അറിയിപ്പുകൾ


കാഥികന്റെ കല, എഴുതിയത് എം ടി വാസുദേവന് നായര് , വിഷയം ലേഖനം , ISBN 9788122612325, Published by Current Books Thrissur ::: കേരളാ ബുക്ക് സ്റ്റോർ\nISBN : 9788122612325\nBook Name in English : Kathikante Kala\nകഥ കൊണ്ട് കാലത്തെ ജയിക്കാനുറച്ചവര്‍ക്ക് ഒരു കൈപ്പുസ്തകം. മലയാളത്തിന്റെ വലിയ കഥാകാരന് കഥയുടെ സൗന്ദര്യ ശാസ്ത്രം തെളിഞ്ഞ ഭാഷയില് എഴുതിയിരിക്കുകയാണ് ഈ പുസ്തകത്തില്. കഥയെഴുത്തിന്റെ കല ഇത്രമാത്രം വ്യക്തതയോടെ അവതരിപ്പിച്ച ഒരു പുസ്തകം മലയാളത്തിലില്ല. എഴുത്തിനെ ജൈവവ്യവസ്ഥയുടെ ഭാഗമാക്കിയ ഒരു യഥാര്‍ത്ഥ എഴുത്തുകാരനു മാത്രം കഴിയുന്ന അത്യധികമായ ആത്മാര്‍ത്ഥതയോടെ എഴുതപ്പെട്ട ഈ പുസ്തകം കഥയുടെ ഏതു കാലാവസ്ഥയിലും ഉപകരിക്കും.\nWrite Your Review about കാഥികന്റെ കല


Sabarimala: difference of opinion in CPI | ശബരിമല: പ്രായോഗിക സമീപനം വേണമെന്ന് ഒരുകൂട്ടരും നിലപാട് മാറ്റരുതെന്ന് മറുകൂട്ടരും; മുഖ്യമന്ത്രി ശൈലി മാറ്റണമെന്നും ആവശ്യം; സിപിഐയിൽ കടുത്ത ഭിന്നത - MarunadanMalayali.com\nJune 12, 2019 | 10:34 PM IST | Permalink\nതിരുവനന്തപുരം: ശബരിമല വിഷയത്തെചൊല്ലി സിപിഐ സംസ്ഥാന കൗൺസിലിൽ കടുത്ത ഭിന്നത. ശബരിമല വിഷയത്തിൽ പ്രായോഗിക സമീപനം വേണമെന്ന വാദവുമായി ഒരു വിഭാഗം രംഗത്തെത്തി. എന്നാൽ നിലപാട് മാറ്റരുതെന്ന് മറുവിഭാഗം ആവശ്യപ്പെട്ടു. മുഖ്യമന്ത്രിയുടെ ശൈലിക്കെതിരെയും വിമർശനം ഉയർന്നു. ശൈലി മാറ്റണമെന്ന് മൂന്ന് ജില്ലാ സെക്രട്ടറിമാർ കൗൺസിലിൽ ആവശ്യപ്പെട്ടു. മുഖ്യമന്ത്രി ശൈലി മാറ്റണമെന്ന് ആവശ്യപ്പെട്ടത് കണ്ണൂർ,കോഴിക്കോട്, മലപ്പുറം ജില്ലാ സെക്രട്ടറിമാരാണ്.\nനേരത്തെ സിപിഐ എക്‌സിക്യൂട്ടീവിലും മുഖ്യമന്ത്രിക്കെതിരെ വിമർശനം ഉയർന്നിരുന്നു. വികസനകാര്യങ്ങൾ ജനങ്ങളിൽ എത്തിക്കുന്നതിൽ ഈ ശൈലി തടസ്സമായെന്നും വിമർശനം ഉയർന്നിരുന്നു.\nസോളാർ സമരം പാതി വഴിയിൽ ഉപേക്ഷിച്ചതിനെ വിമർശിച്ച് ലേഖനമെഴുതി; നൂറിലധികം തവണ സംഘടനാ വിരുദ്ധമായി എഴുതി എന്ന് കണ്ടെത്തി പാർട്ടിയും; ഏരിയാ കമ്മിറ്റി ഓഫീസ് നിർമ്മാണത്തിലെ ക്രമക്കേട് ചൂണ്ടിക്കാട്ടിയപ്പോൾ സംസ്ഥാന നേതാക്കളുടെയും കണ്ണിലെ കരടായി; കോഴിക്കോട് സിപിഎമ്മിൽ പൊട്ടിത്തെറിക്ക് വഴിമരുന്നിട്ട് പ്രമുഖ നേതാവ് എൻ വി ബാലകൃഷ്ണൻ സിപിഐയിലേക്ക്; ഫെബ്രുവരി ഒൻപതിന് അമ്പതോളം പ്രവർത്തകരും സിപിഐയിൽ ചേരും


MM Mani reacts to Ramesh Chennithala's allegation of agreement between KSEB and Adani | 'പ്രതിപക്ഷ നേതാവ് വായില് തോന്നിയത് വിളിച്ചു പറയുന്നു, സമനില തെറ്റി', ചെന്നിത്തലക്കെതിരെ എംഎം മണി - Malayalam Oneindia\nopposition leader ramesh chennithala കേരളം രമേശ് ചെന്നിത്തല അദാനി\n'പ്രതിപക്ഷ നേതാവ് വായില് തോന്നിയത് വിളിച്ചു പറയുന്നു, സമനില തെറ്റി', ചെന്നിത്തലക്കെതിരെ എംഎം മണി\nUpdated: Fri, Apr 2, 2021, 14:38 [IST]\nഇടുക്കി: കെഎസ്ഇബിയും അദാനിയും തമ്മില് കോടികളുടെ വഴിവിട്ട കരാര് ഒപ്പിട്ടുവെന്ന പ്രതിപക്ഷ നേതാവ് രമേശ് ചെന്നിത്തലയുടെ ആരോപണം തള്ളി വൈദ്യുതി മന്ത്രി എംഎം മണി. ചെന്നിത്തല പറയുന്നത് പോലെ അദാനിയുമായി കരാറില്ലെന്നും കേന്ദ്ര സര്‍ക്കാരിന്റെ പാരമ്പര്യേതര ഊര്‍ജ്ജ സ്ഥാപനവുമായി മാത്രമേ കരാറുളളൂ എന്നും എംഎം മണി പറഞ്ഞു. ചെന്നിത്തല പറയുന്നത് പോലെ ഒരു രൂപയ്ക്ക് വൈദ്യുതി കിട്ടാനില്ല. സമനില തെറ്റിയത് പോലെയാണ് ചെന്നിത്തല സംസാരിക്കുന്നത് എന്നും എംഎം മണി പറഞ്ഞു.\nഎംഎം മണിയുടെ ഫേസ്ബുക്ക് പോസ്റ്റ് വായിക്കാം: ' പ്രതിപക്ഷ നേതാവ് വായില് തോന്നിയത് വിളിച്ചു പറയുന്നു... മാദ്ധ്യമങ്ങള് ഏറ്റു വിളിക്കുന്നു. സത്യം എന്താണ് ?\n• 2021 മാർച്ചിൽ ലിമിറ്റഡ് അദാനി ഗ്രീൻ എനർജിയുമായി യാതൊരു കരാറിലും ഏർപ്പെട്ടിട്ടില്ല. എന്നാൽ കേന്ദ്ര ഗവ. സ്ഥാപനമായ SECl ( Solar Power Corporation of India)യുമായി ജൂൺ 2019 ൽ 200 MW ഉം സെപ്റ്റംബർ 2019 ൽ 100 MW ഉം കാറ്റിൽ നിന്നുള്ള വൈദ്യുതി വാങ്ങുന്നതിനുള്ള കരാർ വച്ചിട്ടുണ്ട്. ഈ കരാറുകൾ ഉൾപ്പടെ എല്ലാ വൈദ്യുതി വാങ്ങൽ കരാറുകളും KSEB യുടെ വെബ് സൈറ്റിൽ സുതാര്യമായി മുൻപേ തന്നെ ലഭ്യമാക്കിയിട്ടുണ്ട്. SECl താരിഫ് അധിഷ്ടിത ടെൻഡർ നടപടികളിലൂടെ തിരഞ്ഞെടുത്ത ഉല്പാദക കമ്പനികളിൽ നിന്നാകും പ്രസ്തുത വൈദ്യുതി ലഭ്യമാക്കുക. SECl ഇപ്രകാരം തിരഞ്ഞെടുത്ത വിവിധ കമ്പനികളായ അദാനി വിൻഡ് എനർജി (75 MW), സെനാട്രിസ് വിൻഡ് എനർജി (125 MW), സ്പ്രിങ്ങ് വിൻഡ് എനർജി (100 MW) എന്നിവരിൽ നിന്നാകും KSEB യ്ക്ക് വൈദ്യുതി നല്കുക എന്ന് SECl 2020 ൽ അറിയിച്ചിട്ടുണ്ട്. ഇതിൽ 25 MW അദാനി വിൻഡ് എനർജിയിൽ നിന്നും 2021 മാർച്ച് മുതൽ ലഭ്യമായിട്ടുണ്ട്. തികച്ചും സുതാര്യമായ നടപടിക്രമങ്ങള് പാലിച്ച് ദേശീയാടിസ്ഥാനത്തില് ടെണ്ടര് ചെയ്ത് ലഭ്യമായ ഏറ്റവും കുറഞ്ഞ നിരക്കിലാണ് SECI വിവിധ സ്ഥാപനങ്ങളില് നിന്ന് വൈദ്യുതി വാങ്ങുന്നത്. ഇതുപ്രകാരം കേരളത്തിന് അലോട്ട് ചെയ്തിട്ടുള്ള വിഹിതം വാങ്ങുന്നതിനപ്പുറം യാതൊരു വിധകരാറും ഏതെങ്കിലും സ്വകാര്യ സ്ഥാപനങ്ങളുമായി കെ.എസ്.ഇ.ബി. ലിമിറ്റഡ് ഏര്‍പ്പെട്ടിട്ടില്ല. കെ.എസ്.ഇ.ബി. ലിമിറ്റഡ് അദാനി ഗ്രീന് എനര്‍ജിയുമായി കരാറില് ഏര്‍പ്പെട്ടു എന്ന ആരോപണം തികച്ചും അടിസ്ഥാനരഹിതമാണ്.\n• SECI യുമായി 2019 ജൂണിൽ ഒപ്പിട്ട കരാർ പ്രകാരം കാറ്റാടി വൈദ്യുതിയുടെ പരമാവധി നിരക്ക് യൂണിറ്റിന് 2.83 രൂപയും 2019 സെപ്തംബറിൽ ഒപ്പിട്ട കരാർ പ്രകാരമുള്ള പരമാവധി നരിക്ക് യൂണിറ്റിന് 2.80 രൂപയും ആണ്. ഇത് കഴിഞ്ഞ 10 വർഷത്തിനിടെ കെ.എസ്.ഇ.ബി. ലിമിറ്റഡ് ഏർപ്പെട്ട കരാറുകളിലെ ഏറ്റവും കുറഞ്ഞ വൈദ്യുതി നിരക്കാണ്. കഴിഞ്ഞ സര്‍ക്കാര് കാലയളവില് 25 വര്‍ഷത്തേക്ക് ഏര്‍പ്പെട്ടിട്ടുള്ള ദീര്‍ഘകാലകരാര് പ്രകാരം വൈദ്യുതിക്ക് യൂണിറ്റിന് 3.69 രൂപയും 4.15 രൂപയും ആയിരുന്നു എന്നതും ഈ സാഹചര്യത്തില് കാണേണ്ടതുണ്ട്.\n• ചെറുകിട ജലവൈദ്യുതി പദ്ധതികള്, കാറ്റാടി എന്നീ ബ്ലോക്കുകളിലും സോളാര് ബ്ലോക്കിലും സംസ്ഥാനം ഉപയോഗിക്കേണ്ടത്ര വൈദ്യുതി ഉപയോഗിക്കാന് കേരളത്തിന് ഇപ്പോഴും കഴിയുന്നില്ല എന്നതാണ് വസ്തുത. സോളാര് വികസനത്തിന്റെ ഭാഗമായി 1000 മെഗാവാട്ട് ഉത്പാദനം നേടി ഒബ്ലിഗേഷന് നിറവേറ്റാനുള്ള പ്രവര്‍ത്തനങ്ങളാണ് കേരളത്തില് നടന്നു വരുന്നത്. ഇതോടൊപ്പം ചെറുകിട ജലവൈദ്യുതി, കാറ്റ് തുടങ്ങിയ മേഖലകളിലെ ഒബ്ലിഗേഷനും നിറവേറ്റേണ്ടതുണ്ട്. ഉപയോഗിക്കേണ്ടത് ഈ ഇനങ്ങളിലെല്ലാം ഇനിയും വൈദ്യുതി വാങ്ങേണ്ട സ്ഥിതി നിലനില്‍ക്കുകയാണ്. ഈ സാഹചര്യത്തിലാണ് SECIയില് നിന്നും കുറഞ്ഞ നിരക്കില് കാറ്റാടി വൈദ്യുതി ലഭ്യമായപ്പോള് അത് വാങ്ങുന്നതിനും റിന്യൂവബിള് പര്‍ച്ചേസ് ഒബ്ലിഗേഷന് പ്രകാരം വരുന്ന പിഴയില് കുറവ് വരുത്തുന്നതിനും കെ.എസ്.ഇ.ബി. ലിമിറ്റഡ് തീരുമാനിച്ചത്. സംസ്ഥാനത്തിന്റെ പൊതുതാല്‍പര്യം മുന്‍നിര്‍ത്തി മാത്രമേ കെ.എസ്.ഇ.ബി. ലിമിറ്റഡ് പ്രവര്‍ത്തിച്ചിട്ടുള്ളൂ.\n• ഇതും വസ്തുതാ വിരുദ്ധമാണ്. രാജ്യത്ത് റിന്യൂവബിള് എനര്‍ജി വാങ്ങലുമായി ബന്ധപ്പെട്ട് ദീര്‍ഘകാലകരാറുകള് മാത്രമേ ഉള്ളൂ. അല്ലാതുള്ള ഒരു കരാറും ഈ രംഗത്ത് നിലവിലില്ല. മേല് വസ്തുതകളില് നിന്നും കെ.എസ്.ഇ.ബി. ലിമിറ്റഡ് SECIയുമായി വെച്ചിട്ടുള്ള വൈദ്യുതി വാങ്ങല്‍ക്കരാറുമായി ബന്ധപ്പെട്ട് ഉന്നയിക്കപ്പെട്ടിട്ടുള്ള മുഴുവന് ആരോപണങ്ങളും വസ്തുതാവിരുദ്ധമാണെന്ന് മനസ്സിലാകും. കേരളത്തിന്റെ പൊതുതാല്‍പര്യം സംരക്ഷിച്ചുകൊണ്ട് ലഭ്യമായ ഏറ്റവും കുറഞ്ഞ നിരക്കില് നമ്മുടെ ആവശ്യങ്ങള്‍ക്കനുസൃതമായി വൈദ്യുതി ലഭ്യമാക്കുന്നതിനാണ് കെ.എസ്.ഇ.ബി. ലിമിറ്റഡ് ശ്രമിക്കുന്നത്. അക്കാര്യത്തില് ഫലപ്രദമായി പ്രവര്‍ത്തിക്കാന് കെ.എസ്.ഇ.ബി. ലിമിറ്റഡിന് കഴിയുന്നുണ്ട്.\nMM Mani reacts to Ramesh Chennithala's allegation of agreement between KSEB and Adani


മനുഷ്യന് മരിക്കാതിരിക്കാൻ കഴിയും, മരണം ലാബിൽ തീർക്കാവുന്ന സാങ്കേതിക തകരാർ ? | Human Death\nമനുഷ്യന് മരിക്കാതിരിക്കാൻ കഴിയും, മരണം ലാബിൽ തീർക്കാവുന്ന സാങ്കേതിക തകരാർ ?\nമനോരമ ലേഖകൻ May 02, 2020 06:42 AM IST\nപരമ്പരാഗതമായുള്ള വിശ്വാസപ്രകാരം മനുഷ്യര് മരണത്തിനു കീഴടങ്ങിയേ പറ്റൂ. എന്നാല്, ഒരു പറ്റം ശാസ്ത്രജ്ഞര് ഈ പരിമിതി മറികടക്കാനുള്ള ശ്രമം നടത്തിവരികയാണ്. മരണത്തെ മറികടക്കല് ഉടന് സാധ്യമായില്ലെങ്കില് പോലും ജീവിത ദൈര്‍ഘ്യം വര്‍ധിപ്പിക്കാനായേക്കുമെന്നാണ് മറ്റു ചില ഗവേഷകരുടെ കണക്കൂകൂട്ടല്. കഴിഞ്ഞ രണ്ടു നൂറ്റാണ്ടിലെ നേട്ടങ്ങള് തന്നെയാണ് ഇതു സാധ്യമാണെന്നതിനുള്ള തെളിവ് എന്നാണ് അവര് പറയുന്നത്. മരണത്തെ അതിജീവിക്കുക, ജീവിത ദൈര്‍ഘ്യം കൂട്ടുക തുടങ്ങിയ സങ്കല്‍പ്പങ്ങള് എത്രമാത്രം പ്രായോഗികമാണെന്നു നോക്കാം.\nജീവിത ദൈര്‍ഘ്യം വര്‍ധിപ്പിക്കാനാകുമോ?\nഅതിനുള്ള തെളിവാണ് ഇന്നത്തെ ചില വികസിത രാജ്യങ്ങള് എന്നാണ് വാദം. അവിടങ്ങളില് ഇന്ന് 80 വയസ്സു വരെ ജീവിച്ചിരിക്കുക എന്നതില് അസ്വാഭാവികമായി ഒന്നുമില്ല. 100-150 വര്‍ഷം മുൻപ് ഇതായിരുന്നില്ല രീതി. ശരാശരി മനുഷ്യായുസ് വളരെ കുറവായിരുന്നു. എന്നു പറഞ്ഞാല്, വിധിയെ ശാസ്ത്രത്തിന്റെയും ടെക്‌നോളജിയുടെയും മികവില് ഒരു പരിധിവരെ മറികടന്നു. ഭാവിയില്, മനുഷ്യര് 150-200 വര്‍ഷം വരെ ജീവിച്ചിരിക്കുന്ന കാലം വരാമെന്നാണ് ഒരു വാദം. എന്നാല്, ഈ കാലഘട്ടത്തിനുമപ്പുറത്തേക്കു പോയാൽ അനശ്വരത്വം തന്നെ നേടുമെന്നും പ്രതീക്ഷിക്കുന്നവരുണ്ട്.\nഇതെല്ലാം അദ്ഭുതപ്പെടുത്തുന്ന കാര്യങ്ങളായി തോന്നാമെങ്കിലും ശാസ്ത്രജ്ഞരും ഗവേഷകരും വമ്പന് ടെക്‌നോളജി കമ്പനികളും ഇതിനുള്ള ഒരുക്കം തുടങ്ങിയിട്ട് വര്‍ഷങ്ങളായി. ഗൂഗിള് വെഞ്ച്വേഴ്‌സിനു തുടക്കമിട്ട അമേരിക്കന് ബിസിനസുകാരനായ ബില് മാറിസ് (Bill Maris) ഏതാനും വര്‍ഷം മുൻപ് അവകാശപ്പെട്ടത് ഭാവിയില് മനുഷ്യര് കുറഞ്ഞത് 500 വര്‍ഷം ജീവിച്ചിരിക്കുമെന്നാണ്. ശാസ്ത്രത്തിനും ടെക്‌നോളജിക്കും ഇതിനു സാധിക്കുമെന്നും അദ്ദേഹം പറയുന്നു. ഇതിനായി 2013ല് ഗൂഗിള് സ്ഥാപിച്ച കമ്പനിയാണ് കാലികോ (Calico). ഈ കമ്പനി വലിയ മരുന്നു നിര്‍മാണ കമ്പനികളും ലോകത്തെ ഏറ്റവും വലിയ മെഡിക്കല് ഇന്‍സ്റ്റിറ്റ്യൂട്ടുകളുമൊത്തു പ്രവര്‍ത്തിക്കുകയാണ്. മനുഷ്യരുടെ ആയുസു വര്‍ധിപ്പിക്കാനുള്ള ഉദ്യമത്തിന് മാത്രം ചെലവിടാനായി ആദ്യഘട്ടത്തില് മാറ്റിവച്ചിരിക്കുന്നത് 19,000 കോടി രൂപയാണ്.\nഇതു അടുത്തെങ്ങാനും നടക്കുമോ?\nഅമേരിക്കന് ഫ്യൂച്ചറിസ്റ്റായ റെയ് കര്‍സ്‌വെയില് (Ray Kurzweil) പറയുന്നത് 2045ല് എത്തുമ്പോള് മനുഷ്യര്‍ക്ക് അവരുടെ തലച്ചോറ് യന്ത്രങ്ങളിലേക്ക് അപ്‌ലോഡ് ചെയ്യാന് സാധിച്ചേക്കുമെന്നാണ്. ഇതു യാഥാര്‍ഥ്യമാകുകയാണെങ്കില് നിങ്ങളുടെ ശരീരം മരിച്ചാലും മനസ്സ് 25 വര്‍ഷത്തിനു ശേഷം ഡിജിറ്റല് അനശ്വരത്വം കൈവരിക്കും. നിങ്ങളുടെ ഓര്‍മകളും വികാരങ്ങളും എക്കാലത്തേക്കുമായി സ്‌റ്റോർ ചെയ്യാനായേക്കും.\nഅമേരിക്കയുടെ ബക്ക് ഇന്‍സ്റ്റിറ്റ്യൂട്ട് ഓഫ് എയ്ജിങിലെ പങ്കജ് കപാഹിയും പറയുന്നത് മനുഷ്യരുടെ ജീവിത ദൈര്‍ഘ്യം 4-5 മടങ്ങു വര്‍ധിക്കുമെന്നാണ്. കൊറോണാവൈറസ് മൂലം മരണമടയുന്നവരില് ഏറിയ പങ്കും 60 വയസ്സിനു മുകളിലുള്ളവരാണെങ്കില് പോലും ഗ്ലോബല് എയ്ജ് വാച്ച് ഇന്‍ഡെക്‌സിന്റെ നിഗമന പ്രകാരം 2050 ആകുമ്പോഴേക്ക് ലോക ജനസംഖ്യയില് 60 കടന്നവരുടെ എണ്ണത്തിൽ 21 ശതമാനം വര്‍ധനയുണ്ടാകും. ഇക്കാലമാകുമ്പോള് ഇപ്പോഴത്തെ 40 കാരെ പോലെ ഊര്‍ജ്ജസ്വലരായിരിക്കും അക്കാലത്തെ 60 കാര് എന്നും പറയുന്നു. മഹാവ്യാധിയോ മറ്റുപ്രശ്‌നങ്ങളോ വന്നാലും ഇതു സാധ്യമായേക്കുമെന്നു വിശ്വസിക്കുന്നവര് ഇന്നുമുണ്ട്.\nശരീരഭാഗങ്ങള് മാറ്റി വയ്ക്കാനാകും\nമരണം എന്ന പ്രശ്‌നത്തെ ഒരു രീതിയില് മാത്രം മറികടക്കാനല്ല ശ്രമം. അടുത്ത നൂറ്റാണ്ടിന്റെ തുടക്കത്തില് തന്നെ, നിര്‍ണായക അവയവങ്ങള് യന്ത്രങ്ങളെയോ കംപ്യൂട്ടറുകളെയോ ഉപയോഗിച്ച് മാറ്റിവയ്ക്കാനുള്ള ശ്രമവും നടക്കുന്നുണ്ടെന്നാണ് ഗവേഷകര് പറയുന്നത്. ശരീരത്തിനുവരുന്ന, പരിഹരിക്കാവുന്ന ഒരു സാങ്കേതിക തകരാര് പ്രശ്‌നം മാത്രമാണ് മരണം എന്ന ഉറച്ച വിശ്വാസത്തോടെയാണ് ശാസ്ത്രജ്ഞര് ഇക്കാര്യത്തില് മുന്നേറുന്നത്. ലാബോറട്ടറികളില് ഈ പ്രശ്‌നം പരിഹരിക്കാനായേക്കുമെന്നും മനുഷ്യര് അതോടെ അമരത്വം നേടിയേക്കുമെന്നും ഇവര് വിശ്വസിക്കുന്നു.\nകഴിഞ്ഞ പതിറ്റാണ്ടുകളില് ചില പ്രകൃതി ദുരന്തങ്ങള് നേരത്തെ അറിഞ്ഞ് പ്രതിവിധി കണ്ടു. ചില രോഗങ്ങള് ഏശാത്ത രീതിയിലേക്ക് ശരീരത്തിന് പ്രതിരോധശേഷി നല്‍കി. എച്‌ഐവി-എയ്ഡ്‌സ് പടര്‍ന്നപ്പോള്, അതിന് ജിനോം സീക്വന്‍സ് കണ്ടെത്താന് വര്‍ഷങ്ങള് വേണ്ടിവന്നു. എന്നാല്, 2012ല് മേര്‍സ് (MERS) രോഗം വന്നപ്പോള് ഒരു മാസത്തിനുള്ളില് തന്നെ അതിനുള്ള ജീനോം കണ്ടുപിടിച്ചു. കൊറോണാവൈറസിനുള്ള ജീനോം സീക്വന്‍സ് അധികം താമസിക്കാതെ തയാറാകുമെന്നാണ് റിപ്പോര്‍ട്ടുകള്. ഇതില് നിന്നു മനസ്സിലാകുന്നത് മനുഷ്യര്‍ക്ക് മാരകരോഗങ്ങളെപ്പോലും അതിജീവിക്കാനുള്ള ശക്തി ആര്‍ജ്ജിക്കാനായിരിക്കുന്നു എന്നും പറയുന്നു. ഒരു കാലത്ത് ദൈവ കോപവും മറ്റുമായി കരുതിയിരുന്ന മഹാവ്യാധിക്കുള്ള പരിഹാരം ലാബില് കണ്ടെത്താനാകുന്നതു പോലെ മരണത്തെയും മനുഷ്യര് മറികടക്കുമെന്നാണ് ഇപ്പോള് ഉയരുന്ന വാദം. ഇത്തരം ശാസ്ത്ര ഭാവനയില് കഴമ്പുണ്ടോ എന്നറിയാന് ഇനിയും പതിറ്റാണ്ടുകള് കാത്തിരിക്കേണ്ടിവരുമെന്നു മാത്രം. എന്നാല് മരണത്തെ ശാസ്ത്രത്തിന്റെ തോളിലേറെ മറികടക്കാമെന്നു സ്വപ്‌നം കാണുകയെങ്കിലും ചെയ്യുന്നവരുണ്ടെന്ന് ഓര്‍ത്തിരിക്കാം.


കാരക്കസ്: വെനസ്വേലന് പ്രസിഡന്റ് ഹ്യൂഗോ ഷാവേസ് (58) അന്തരിച്ചു. ശ്വാസകോശത്തിലെ അണുബാധ മൂര്‍ച്ഛിച്ചതിനെ തുടര്‍ന്ന് കാരക്കസിലെ സൈനിക ആശുപത്രിയില് വെനസ്വേലന് സമയം ചൊവ്വാഴ്ച വൈകുന്നേരം 4.25 നായിരുന്നു അന്ത്യം.\nഔദ്യോഗിക ടെലിവിഷനാണ് മരണവാര്‍ത്ത പുറത്തുവിട്ടത്. സംസ്‌കാരചടങ്ങുകള് വെള്ളിയാഴ്ച നടക്കും. രാജ്യത്ത് ഏഴു ദിവസത്തെ ഔദ്യോഗിക ദു:ഖാചരണം പ്രഖ്യാപിച്ചിട്ടുണ്ട്. 14 വര്‍ഷം വെനസ്വേലയുടെ പ്രസിഡന്റായിരുന്നു ഷാവേസ്.\nഷാവേസിന്റെ മരണവാര്‍ത്ത വെനസ്വേല വൈസ് പ്രസിഡന്റ് നിക്കോളാസ് മധുരോ സ്ഥിരീകരിച്ചു.\nരാജ്യത്ത് മടങ്ങിയെത്തിയിരുന്നെങ്കിലും പൊതുവേദികളില് പ്രത്യക്ഷപ്പെട്ടിരുന്നില്ല. കാറക്കസിലെ സൈനിക ആശുപത്രിയില് ചികിത്സ തുടരുകയായിരുന്നു അദ്ദേഹം.\nകീമോതെറാപ്പി ചികിത്സ തുടരുന്നതിനിടയിലാണ് ശ്വാസതടസ്സം അദ്ദേഹത്തെ അലട്ടിയത്. ട്യൂബ് വഴിയാണ് അദ്ദേഹം ശ്വസിച്ചിരുന്നത്. സംസാരിക്കാനും കഴിഞ്ഞിരുന്നില്ല.\nക്യൂബയിലെ ചികിത്സയിലൂടെ രോഗം ഭേദമായ അദ്ദേഹം ഇക്കഴിഞ്ഞ ഒക്ടോബറില് പ്രസിഡന്റ് സ്ഥാനത്തേക്ക് തുടര്‍ച്ചയായ നാലാംവട്ടവും തെരഞ്ഞെടുക്കപ്പെട്ടിരുന്നു. ക്യൂബയില് അടുത്തിടെ വൈദ്യപരിശോധന്ക്കായി ചെന്നപ്പോഴാണ് അര്‍ബുദം വീണ്ടും ബാധിച്ചതായി സ്ഥിരീകരിച്ചത്.\n1998ലാണ് ഷാവേസ് വെനസ്വേലയുടെ പ്രസിഡന്റായി അധികാരത്തിലെത്തിയത്. 2012ല് ആറു വര്‍ഷത്തേക്ക് വീണ്ടും പ്രസിഡന്റായി തിരഞ്ഞെടുക്കപ്പെട്ടിരുന്നുവെങ്കിലും അസുഖത്തെ തുടര്‍ന്ന്ഷാവേസിന്റെ സത്യപ്രതിജ്ഞ സുപ്രീം കോടതി ഇടപെട്ട് മാറ്റിവെപ്പിച്ചിരുന്നു.\nദിവസങ്ങളായി അദ്ദേഹത്തിന്റെ ആരോഗ്യനിലയെക്കുറിച്ച് പല അഭ്യൂഹങ്ങളും പരന്നിരുന്നു. അദ്ദേഹത്തിന്റെ ആരോഗ്യനില വഷളായതായി വൈസ് പ്രസിഡന്റ് നിക്കോളസ് മദുരോ തന്നെ വ്യക്തമാക്കിയിരുന്നു. എന്നാല് അദ്ദേഹം ഭരണകാര്യങ്ങളില് ഇടപെടുന്നുണ്ടെന്നും മന്ത്രിമാര്‍ക്ക് നിര്‍ദേശങ്ങള് എഴുതി നല്‍കുന്നുണ്ടെന്നുമായിരുന്നു ഭരണകൂടം വ്യക്തമാക്കിയത്.\nരാജ്യത്തെ ഭൂരിപക്ഷവരുന്ന ദരിദ്രജനവിഭാഗങ്ങളുടെ പ്രതീക്ഷയായിരുന്നു ഷാവേസ്. അമേരിക്കന് ഭരണകൂടത്തിനെതിരേയെടുത്ത നിലപാടുകള് കൊണ്ടും സോഷ്യലിസ്റ്റ് ഭരണരീതി കൊണ്ടും രാജ്യത്തിനകത്തും പുറത്തും നിരവധി ആരാധകരെ നേടാന് ഷാവേസിന് സാധിച്ചിട്ടുണ്ട്.\n1954 ജൂലൈ 28 ന് ബരീനാസ് പ്രവിശ്യയില് റെയസിന്റെയും എലീന ഫ്രിയാസിന്റെയും രണ്ടാമത്തെ മകനായാണ് ജനനം. സയന്‍സില് ബിരുദം നേടിയതിനുശേഷം സൈനിക അക്കാദമിയില് ചേര്‍ന്നു. മിലിട്ടറി സയന്‍സിലും എന്‍ജിനിയറിങിലും മാസ്റ്റര് ബിരുദം നേടിയതിനുശേഷം സൈന്യത്തിന്റെ ഭാഗമായി.\nജോലിക്കിടെ തലസ്ഥാനമായ കാരക്കസിലെ സൈമണ് ബൊളിവര് സര്‍വകലാശാലയില് നിന്നും രാഷ്ട്രതന്ത്രശാസ്ത്രത്തില് മറ്റൊരു ബിരുദം കൂടി നേടി. ഈ കാലം ബൊളിവെറിയനിസം എന്ന പുതു സംഘടനയുടെ തുടക്കകാലം കൂടിയായി മാറി. പഠനത്തിനുശേഷം വീണ്ടും സൈന്യത്തിന്റെ ഭാഗമായി.\nഎംബിആര് എന്ന സംഘടനയുടെ ആവിര്‍ഭാവവും ഇക്കാലത്തായിരുന്നു. ജനങ്ങളെ കൊടിയ ദുരിതങ്ങളിലേക്ക് തള്ളിയിട്ട ആന്ദ്രെ പെരസിന്റെ ഭരണകാലത്ത് അട്ടിമറിയിലൂടെ ഭരണത്തിലെത്താന് ഷാവേസ് ശ്രമിച്ചു.\nഎന്നാല് 1992 ല് വെനസ്വെലന് സര്‍ക്കാരിനെതിരേ നടത്തിയ പട്ടാള അട്ടിമറിയിലൂടെ ഷാവേസ് ശ്രദ്ധേയനായി. ശ്രമം പരാജയപ്പെട്ടതിനെത്തുടര്‍ന്നു ഷാവേസ് തടവിലായി.\nരണ്ടു വര്‍ഷത്തിനു ശേഷം ജയില് മോചിതനായ ഷാവേസ്, പുതിയ വെസസ്വെല, പുതിയ യുഗം എന്ന മുദ്രാവാക്യവുമായി രാഷ്ട്രീയത്തിലേക്ക് ഇറങ്ങി. 1999 ല് തെരഞ്ഞെടുപ്പില് മത്സരിച്ചു പ്രസിഡന്റ് പദവിയിലേക്ക്. തുടര്‍ന്നു നടന്ന മൂന്നു പ്രസിഡന്റ് തെരഞ്ഞെടുപ്പുകളിലും ഷാവേസ് ജയിച്ചു.\nഷാവേസ് രണ്ടു വിവാഹം കഴിച്ചിട്ടുണ്ട്. ആദ്യ ഭാര്യ നാന്‍സി കോല്‍മെനര്‍സില് മൂന്നു പെണ്‍കുട്ടികളുണ്ട്. റോസ വിര്‍ജിന, മരിയ ഗബ്രിയേല, റോസിനെസ്. ചരിത്ര ഗവേഷകയായ ഹെര്‍മ മാര്‍ക്‌സ്മാനാണ് രണ്ടാമത്തെ ഭാര്യ.\nഒരു പതിറ്റാണ്ടിനിടെ അര്‍ബുദ രോഗബാധിതനാകുന്ന അഞ്ചാമത്തെ ലാറ്റിന് അമേരിക്കന് നേതാവാണ് ഷാവേസ്. ഇവരെല്ലാം ഇടതുപക്ഷ ആഭിമുഖ്യമുള്ളവരാണ്.


കുരിപ്പിന്റെ കൊറോണക്കാലത്ത് കൂട്ടിരിക്കാന് കല്യാണിയും ദക്ഷായണിയും | R R Rajasree| book review\nApr 2, 2020, 12:45 PM IST\n'കല്യാണിയെന്നും ദാക്ഷായണിയെന്നും പേരായ രണ്ടു സ്ത്രീകളുടെ കത' വായിച്ചു തീരുമ്പോള് നടന്ന വഴികളില് നേടിയതിനേക്കാള് കൂടുതല് നഷ്ടപ്പെടുകയാണ് ചെയ്തതെന്ന് എന്നെ പോലെ നിങ്ങള്‍ക്കും തോന്നും.\n# ദീപക് പച്ച\nകൊറോണഭീതിയിൽ രാജ്യം പൂട്ടിയിടാൻ അധികാരികൾ തീരുമാനിക്കുന്നതിനും മുന്നേയുള്ള ശനിയാഴ്ച രാവിലെ ഒരു ഫോൺ കാൾ വന്നു. മുംബൈ കേരള ഹൌസ് മാനേജർ രാജീവേട്ടനാണ്. പൂട്ടിയിടൽ പ്രതീക്ഷിച്ചു കൊണ്ടുള്ള വിളിയാണ്. 'ഫ്രീ അല്ലെ, ഉച്ചക്ക് ഭക്ഷണം കഴിക്കാൻ കേരളാ ഹൗസിലേക്ക് വരൂ, വരുമ്പോ ആ പുസ്തകം കൂടി നീ കൊണ്ട് തരണം'.\nപുസ്തകം ആർക്കേലും കൊടുക്കുക എന്നത് എനിക്ക് ഇഷ്ട്ടമുള്ള കാര്യമല്ല. പക്ഷേ അതിനേക്കാൾ ഇഷ്ട്ടമുള്ള ഭക്ഷണം എപ്പോഴും സ്നേഹത്തോടെ ഒരു കാരണവും ഇല്ലാതെ തരുന്ന ആളാണ് രാജീവേട്ടൻ. അപ്പൊ പുസ്തകം എന്തായാലും കൊടുക്കണം. അതിനെ മുന്നിലെ ആഴ്ച എന്റെ കൈയിൽ കണ്ട ക്രിസ്തുമത ചരിത്രം പറയുന്ന ബോബി തോമസിന്റെ 'ക്രിസ്ത്യാനികൾ 'എന്ന പുസ്തകമാണ് രാജീവേട്ടന് വേണ്ടത്. പക്ഷേ ഞാനത് വായിച്ചുതീർന്നിട്ടില്ല. പൊതുവെ വായിക്കാൻ മടിയും വേഗതയും ഇല്ലാത്ത ആളാണ് ഞാൻ.\nരമേശൻ ബ്ലാത്തൂരിന്റെ 'പെരും ആൾ', പി. വി ഷാജി കുമാറിന്റെ 'ഇതാ ഇന്നുമുതൽ ഇതാ ഇന്നലെ വരെ', ജി. ആർ ഇന്ദുഗോപന്റെ 'പടിഞ്ഞാറെ കൊല്ലം ചോരക്കാലം', വിനയ് തോമസിന്റെ 'കരിക്കോട്ടക്കരി', അജയ് പി മാങ്ങാട്ടിന്റെ ' സൂസന്നയുടെ ഗ്രന്ഥപുര ' എന്നീ പുസ്തകങ്ങളുമായി ഞാൻ കേരളാ ഹൗസിലേക്ക് വിട്ടു. സൂസന്നയുടെ ഗ്രന്ഥപുര മൂപ്പരുടെ കൈയിൽ ഉണ്ടായിരുന്നു. ബാക്കി നാലും രാജീവേട്ടൻ വാങ്ങി. നല്ല ചിക്കൻ കറിയും പച്ചടിയും, കപ്പയും,ചോറും തന്നു.\nപോരാൻ നേരം രാജീവേട്ടൻ എനിക്ക് ബ്രണ്ണൻ കോളേജിലെ അധ്യാപിക രാജശ്രീ ആർ എഴുതിയ 'കല്യാണിയെന്നും ദക്ഷയാണിയെന്നും പേരായ രണ്ട് സ്ത്രീകളുടെ കത' എന്ന നോവൽ തന്നു.\nരാജീവേട്ടൻ തിരുവനന്തപുരംകാരനാണ്. പക്ഷേ കുറച്ച് കാലം മൂപ്പരും സ്മിതേച്ചിയും കണ്ണൂരിൽ ജോലി ചെയ്തിട്ടുണ്ട്. 'നിനക്ക് ഇത് ഇഷ്ട്ടാവും നിങ്ങളുടെ ഭാഷയിൽ ആണിത്' എന്ന് രാജീവേട്ടൻ പറഞ്ഞപ്പോൾ മൂപ്പർക്ക് അറിയാത്ത ഏതോ ഒരു ഭാഷ അധികമായി അറിയുന്ന ആളെന്ന മട്ടിൽ ഞാനൊന്ന് ഞെളിഞ്ഞിരുന്നു. ഞാനെന്റെ കണ്ണൂർ സ്വത്വത്തിൽ പുളകിതനായി.\nനമുക്കൊന്നും മുൻ പരിചയമേതുമില്ലാത്ത ദിനങ്ങളിലൂടെ ജീവിതമാകെ കടന്നുപോകുമ്പോൾ ബോംബയിലെ ഇടുങ്ങിയ ഫ്ലാറ്റ് മുറിയിൽ ഒറ്റയ്‍ക്കാണെന്ന് പോലുംമറന്ന് ദാക്ഷായണിയുടെയും കല്യാണിയുടെയും കഥകൾ എനിക്ക് കൂട്ടിനിരുന്ന ദിനങ്ങളാണ് കടന്നുപോയത്. ഒറ്റയായപ്പോഴും ഈ നോവലിൽ ഞാൻ പറ്റമായി ജീവിച്ചു. പത്ത് മുൻപത് കൊല്ലമായി ഞാൻ സംസാരിച്ചു കൊണ്ടിരിക്കുന്ന ഭാഷയ്‍ക്ക് ഇത്രയേറെ സൗന്ദര്യമുണ്ടെന്നു മുൻപെങ്ങും എനിക്ക് തോന്നിയിട്ടില്ല. കണ്ണൂർ ഭാഷയുടെ ആത്മാവിൽ നിന്നെഴുതിയ ഈ നോവൽ ഏതെങ്കിലും പ്രദേശത്തിന്റെ മാത്രം കഥയല്ല. സ്വാതന്ത്ര പ്രഖ്യാപനം നടത്തി ജീവിക്കുന്ന ഈ ലോകത്തെ സ്ത്രീകളുടെ മുഴുവൻ കഥയാണ്. സ്ത്രീകൾ കേന്ദ്ര കഥാപാത്രങ്ങളായെത്തുന്ന പതിവ് ഫെമിനിസ്റ്റ് കഥകളുടെ അച്ചുകളിൽ വാർത്തെടുത്തതല്ല കല്യാണിയുടെയും ദാക്ഷായണിയുടെയും ഈ കഥകൾ.\nമതം, ജാതി, രാഷ്ട്രീയം, വിശ്വാസം, വിവാഹ ജീവിതം, ലൈംഗികത, സദാചാരബോധം, സ്നേഹം തുടങ്ങി മനുഷ്യജീവിതത്തിലെ സമസ്ത സമസ്യകളെയും ഒരു മാലയിൽ കോർത്ത മുത്തുപോലെ പ്രമേയപരമായി ഉൾകൊള്ളാൻ കഴിഞ്ഞു എന്നതാണ് നോവലിന്റെ എടുത്തു പറയേണ്ട പ്രത്യേകതകളിൽ ഒന്ന്. പൊളിറ്റിക്കൽ കറക്റ്റ്നെസ്സിന്റെ പതിവ് മാപിനികളാൽ തന്റെ നോവലിനെ അളന്നു നോക്കരുതെന്ന് എഴുത്തുകാരി തന്നെ പറയാതെ പറയുന്നുണ്ട്.\n''പോണേ ആട്ന്ന്, നിന്റച്ചനാ നാണം'' എന്ന് കല്യാണി പറയുമ്പോൾ 'കല്യാണേച്ചി അപ്പൊളിറ്റിക്കലായി സംസാരിക്കരുത്'' എന്ന് കഥാകാരി തിരിച്ചുപറയുന്നത് ഒരർഥത്തിൽ പൊളിറ്റിക്കൽ കറക്റ്റ്നെസ്സിന്റെ ത്രാസും തൂക്കി നടക്കുന്ന ഉത്തരാധുനികജീവികൾക്ക് നേരെയുള്ള പരിഹാസം കൂടിയാണ്.\nദൈവവും മനുഷ്യനും തമ്മിലുള്ള ബന്ധത്തെ മനുഷ്യനും മനുഷ്യനും തമ്മിലുള്ള ബന്ധം പോലെ ഭൗതിക പരിസരത്ത് നിന്നാണ് എഴുത്തുകാരി കാണുന്നത്. ദൈവം മനുഷ്യനോട് സംസാരിക്കുകയും തൊടുകയും ചെയ്യുന്നത് കാണാൻ വന്നതാണെന് തെക്കു നിന്ന് വന്ന രാമചന്ദ്രൻ പറയുമ്പോൾ 'നമ്മളു എപ്പോം കാണുന്നയായോണ്ട് അങ്ങനെയൊന്നും ബിചാരിക്കലില്ല'' എന്നും ഞാനും ദൈവവും തമ്മിൽ കടമുണ്ടെന്നുമുള്ള ദാക്ഷായണിയുടെ മറുപടി അതിശയത്തോടെയാണ് രാമചന്ദ്രൻ കേൾക്കുന്നത്. കല്യാണിയും കല്യാണിയുടെ ദൈവവും തമ്മിലുള്ള കെമിസ്ട്രി ഒരു ദേശത്തിന്റെ വിശ്വാസചരിത്രം കൂടിയാണ്.\nസമകാലീന ഇന്ത്യയുടെ രാഷ്ട്രീയ ദുഃസ്ഥിതിയെ മൊത്തത്തിൽ ഒരൊറ്റ വരികൊണ്ട് ആലേഖനം ചെയ്യുന്നുുണ്ട് കഥാകാരി നോവലിൽ.\n'അബുക്ക ഇത് തേച്ചും പൊളിക്കാൻ എത്ര സമയം ബേണ്ടിബെരും'' എന്ന് ആ പള്ളി പൊളിക്കൽ ടി.വി യിൽ കണ്ട് അതിന്റെ രാഷ്ട്രീയം അറിയാത്ത കല്യാണിയുടെ മകൻ ബിജു അബൂബക്കറിനോട് ചോദിക്കുമ്പോൾ അബൂബക്കർ മറുപടി ഒന്നും പറയുന്നില്ല. എന്നാൽ 'പെട്ടനയെനു, അല്ലെ' എന്ന ഭാര്യയുടെ ചോദ്യത്തിന് അബൂബക്കർ പറയുന്ന മറുപടിയാണ് നമ്മളാൽ വിസ്മരിക്കപ്പെട്ട സത്യം. '' പെട്ടനയോന്ന്വല്ല, ഇത് പോളിക്കുംന്ന് എല്ലാരിക്കും അറിയ്വേനു''.\nസങ്കീർണ്ണമായ രൂപകങ്ങൾ അല്ല മറിച്ചു ആർക്കും എളുപ്പത്തിൽ ഗ്രഹിച്ചെടുക്കാൻ പാകത്തിൽ ലാളിത്യമുള്ള പ്രയോഗങ്ങളാണ് ഈ നോവലെഴുത്തിനെ മനോഹരമാക്കി തീർക്കുന്നത്. ജീവിതത്തിലെ അവാച്യമായ പ്രതിസന്ധികളെ അതീവ ചാരുതയോടെ ക്രിക്കറ്റ് കളിയുമായി താരതമ്യപ്പെടുത്തി അവതരിപ്പിച്ചിരിക്കുന്നത് നോവലിൽ പലയിടത്തും കാണാം.\n'' ...ഓവറിലെ അവസാന പന്തിൽ ദാക്ഷായണി ആണിക്കാരനെ സിക്സർ പറത്തിയതായി അവൾക്കും സാക്ഷികൾക്കും ആണിക്കാരന് തന്നെയും തോന്നിയത് സത്യം. പക്ഷേ, ഹർഷാരവങ്ങൾക്ക് ഇടയിലൂടെ മേലോട്ട് കുതിച്ചുയർന്ന പന്ത് അതിർത്തി രേഖയ്‍ക്ക് തൊട്ട് മുന്നിൽ വെച്ച് ഒന്നാന്തരമായി ക്യാച്ച് ചെയ്യപ്പെടുകയായിരുന്നു..'' ദാക്ഷായണിയും ഭർത്താവ് ആണിക്കാരനും തമ്മിലുള്ള വഴക്കിന്റെ അവസാനം വിശദീകരിക്കുന്ന ഭാഗത്തുള്ള മേൽ പ്രയോഗം അത്തരത്തിൽ ഒന്ന് മാത്രം.\nസാധാരണയായി ഫിക്ഷൻ വായിച്ചു തീരുമ്പോൾ നമുക്ക് പരിചയമില്ലാത്ത എന്തെങ്കിലും അനുഭവത്തിന്റെ വൻകരയിലേക്ക് നമ്മൾ പുതുതായി ഒരു യാത്രപോകും. നമ്മുടേതല്ലാത്ത ഒരു അനുഭവലോകം നമ്മുടേത് കൂടി ആക്കി തീർക്കും എന്നതാണ് കഥാ-നോവൽ വായനയുടെ മെച്ചമായി നമ്മൾ കണ്ടിരുന്നത്. ഈ നോവലിലെ ദാക്ഷായണിയും, കല്യാണിയും,ബാലനും കൈശുമ്മയും ഗോവിന്ദേട്ടനും അബൂബക്കറും കുഞ്ഞിപ്പെണ്ണും എല്ലാം നമുക്ക് നേരിൽ പരിചയമുള്ളവരാണ്. എന്തിനു വേദാന്തം പറയുന്ന ആ പശുക്കൾ വരെ.\nഅനുഭവത്തിന്റെ പുതിയ ഒരു ലോകവും ഈ നോവൽ സമ്മാനിക്കുന്നില്ല. പക്ഷേ കണ്ണൂരിൽ ജീവിച്ച മനുഷ്യൻ എന്ന നിലയിൽ മണ്ണിലെവിടെയോ അലിഞ്ഞു പോയ പഴയ ഓർമകളെ ഒരു പര്യവേഷകന്റെ ചാരുതയോടെ നോവലിസ്റ്റ് കുഴിച്ചെടുക്കുന്നു. അത് പറഞ്ഞറിയിക്കാൻ കഴിയാത്ത അനുഭൂതിയാണ്.\nലോകത്തിലെ ഏറ്റവും തിരക്കേറിയ ബോംബെ നഗരത്തിലിൽ ആൾക്കൂട്ട ബഹളങ്ങൾ ഇല്ലാതെ തെരുവുകൾ പോലും ഏകാന്ത ജീവിതത്തിലേക്ക് നിലതെറ്റി വീഴുമ്പോൾ ഒറ്റപെട്ടു പോകുന്ന മനുഷ്യർക്ക് കഥകൾ കൂട്ടിരിക്കും എന്ന് ഒർമിപ്പിക്കുകയാണ് ഈ നോവൽ. 'കല്യാണിയെന്നും ദാക്ഷായണിയെന്നും പേരായ രണ്ടു സ്ത്രീകളുടെ കത' വായിച്ചു തീരുമ്പോൾ നടന്ന വഴികളിൽ നേടിയതിനേക്കാൾ കൂടുതൽ നഷ്ടപ്പെടുകയാണ് ചെയ്തതെന്ന് എന്നെ പോലെ നിങ്ങൾക്കും തോന്നും.\nContent Highlights: R Rajasree Malayalam novel book review\nതീ കത്തിക്കൊണ്ടിരിക്കുകയാണ് അത് കെടുത്തുകതന്നെ വേണം\nR R Rajasree


Chandrayaan-1 spotted orbiting moon | 2009ൽ കാണാതായ ചന്ദ്രയാൻ ഒന്ന് ഇപ്പോഴും ചന്ദ്രനെ ചുറ്റുന്നു; ഇന്ത്യൻ പേടകത്തെ നാസ കണ്ടെത്തിയത് ഇന്റർപ്ലാനെറ്ററി റഡാർ സാങ്കേതികവിദ്യയിലൂടെ - MarunadanMalayali.com\n2009ൽ കാണാതായ ചന്ദ്രയാൻ ഒന്ന് ഇപ്പോഴും ചന്ദ്രനെ ചുറ്റുന്നു; ഇന്ത്യൻ പേടകത്തെ നാസ കണ്ടെത്തിയത് ഇന്റർപ്ലാനെറ്ററി റഡാർ സാങ്കേതികവിദ്യയിലൂടെ\nMarch 11, 2017 | 07:05 AM IST | Permalink\nവാഷിങ്ടൻ: ഇന്ത്യയുടെ ചന്ദ്രയാൻ ദൗത്യത്തിനയച്ച ആദ്യത്തെ പേടകം ചന്ദ്രയാൻ ഒന്ന് ഇപ്പോഴും ചന്ദ്രനെ ചുറ്റുന്നതായി നാസ കണ്ടെത്തി. 2008 ഒക്ടോബർ 22 നാണ് ചാന്ദ്രയാൻ ഒന്ന് ദൗത്യം ഇന്ത്യ വിക്ഷേപിക്കുന്നത്. 2009 ഓഗസ്റ്റ് 29ന് ഐഎസ്ആർഒയ്ക്ക് പേടകവുമായുള്ള ബന്ധം നഷ്ടമായി. എന്നാൽ, ചന്ദ്രയാൻ ഒന്ന് പേടകം ഇപ്പോഴും ചന്ദ്രോപരിതലത്തിന് 200 കിലോമീറ്റർ മുകളിലായി ചന്ദ്രനെ ചുറ്റുകയാണെന്നാണ് നാസ കണ്ടെത്തിയിരിക്കുന്നത്.\nഇന്റർപ്ലാനെറ്ററി റഡാർ സാങ്കേതികവിദ്യയിലൂടെയാണ് ഇത് കണ്ടെത്തിയത്. രണ്ടുവർഷത്തെ ആയുസ് പ്രതീക്ഷിച്ചിരുന്നെങ്കിലും പത്തു മാസത്തെ പ്രവർത്തനത്തിനുശേഷം ചന്ദ്രയാൻ ഒന്നുമായുള്ള ബന്ധം നഷ്ടപ്പെടുകയായിരുന്നു. എന്നാൽ, ശാസ്ത്രീയമായും സാങ്കേതികമായും ചന്ദ്രയാൻ ദൗത്യം 100% വിജയമായിരുന്നു. പേടകം ലക്ഷ്യമിട്ടിരുന്ന ദൗത്യങ്ങളിൽ 90-95% പൂർത്തിയാക്കുകയും ചെയ്തിരുന്നു. ചന്ദ്രനിലെ ജലസാന്നിധ്യം വ്യക്തമായി തെളിയിച്ചതു ചന്ദ്രയാൻ ഒന്നിന്റെ പ്രവർത്തനത്തിലൂടെയാണ്.\nനാസ ധൃതിപ്പെട്ടു ചൊവ്വാ രഹസ്യങ്ങൾ പുറത്ത് വിടുന്നത് ഇന്ത്യയെ പേടിച്ചോ? നമ്മുടെ മംഗളയാൻ അതിനിർണായകമായ പലതും കണ്ടെത്തിയതായി സൂചന; വിവരങ്ങൾ പുറത്ത് വിടാൻ കടമ്പകൾ ഏറെ\nചാന്ദ്രയാൻ-1ന് പുറമേ നാസയുടെ തന്നെ ലൂണാർ റികൊനൈസൻസ് ഓർബിറ്ററും ഇന്റർപ്ലാനറ്ററി റഡാർ ഉപയോഗിച്ച് കണ്ടെത്തിയിട്ടുണ്ട്. ലൊക്കേഷനെ കുറിച്ച് കൃത്യമായ വിവരമുള്ളതിനാൽ എൽആർഒ കണ്ടെത്തുക താരതമ്യേന എളുപ്പമായിരുന്നെന്നും എന്നാൽ 2009ൽ ബന്ധം നഷ്ടപ്പെട്ട ചന്ദ്രയാൻ കണ്ടെത്താൻ ബുദ്ധിമുട്ടിയെന്നും നാസ പത്രക്കുറിപ്പിൽ പറയുന്നു. ചന്ദ്രനെ ചുറ്റുന്ന നഷ്ടമായ പേടകങ്ങളും ബഹിരാകാശ വസ്തുക്കളും കണ്ടെത്തുക എന്നത് വെല്ലുവിളിയാണ്. എന്നാൽ ഇന്റർപ്ലാനറ്ററി റഡാറിന്റെ പുതിയ ആപ്ലിക്കേഷൻ ഈ സാങ്കേതിക പരിമിതി മറികടന്നതായാണ് നാസയുടെ പുതിയ കണ്ടെത്തൽ വ്യക്തമാക്കുന്നത്. ഭാവിയിലെ ചാന്ദ്ര പര്യവേക്ഷണങ്ങൾക്ക് ഈ സാങ്കേതികവിദ്യ ഉപകാരപ്പെടുമെന്നാണ് പ്രതീക്ഷിക്കപ്പെടുന്നത്.\nചരിത്രത്തിലെ ഏറ്റവും വിജയകരമായ ചാന്ദ്രദൗത്യങ്ങളിൽ ഒന്നായാണ് ചന്ദ്രയാൻ-1 വിലയിരുത്തപ്പെടുന്നത്. പേടകത്തിന്റെ സെൻസറുകളിലൊന്നിനു 2009 ഏപ്രിൽ 26നു തകരാറു സംഭവിച്ചിരുന്നു. ശക്തിയേറിയ സൂര്യരശ്മികളേറ്റു രണ്ടാമത്തെ സെൻസർ മെയ് 16നും പ്രവർത്തനരഹിതമായി. മൊത്തം 312 ദിവസമാണു ചന്ദ്രയാൻ പ്രവർത്തിച്ചത്. ഇതിനിടയിൽ 3,400ൽ ഏറെത്തവണ ചന്ദ്രനു ചുറ്റും ഭ്രമണം പൂർത്തിയാക്കി.\nഎഴുപതിനായിരത്തോളം ചിത്രങ്ങൾ ഭൂമിയിലേക്ക് അയച്ചു. ചന്ദ്രന്റെ ഉപരിതല ചിത്രീകരണ ക്യാമറ, ധാതുപരീക്ഷണത്തിനു സഹായകമാകുന്ന മാപ്പർ, അതിതീവ്ര വർണങ്ങളെ ചിത്രീകരിക്കാവുന്ന ഇമേജർ തുടങ്ങിയവ ചന്ദ്രയാൻ ദൗത്യത്തിന്റെ ഭാഗമായിരുന്നു.


മാലിന്യവാഹിനികളായ ആലപ്പുഴയിലെ കനാലുകൾക്ക് പുതുജീവൻ; നവീകരണം | Alappuzha Canal\nമാലിന്യവാഹിനികളായ ആലപ്പുഴയിലെ കനാലുകൾക്ക് പുതുജീവൻ; നവീകരണം\nസ്വന്തം ലേഖകൻ May 15, 2019 11:31 AM IST\nമാലിന്യവാഹിനികളായ ആലപ്പുഴയിലെ കനാലുകൾക്ക് പുതുജീവൻ കൈവരുന്നു. 108 കോടി രൂപ ചെലവിൽ നടക്കുന്ന നവീകരണ പ്രവർത്തിയുടെ ഒന്നാംഘട്ടം ഈ മാസം പൂർത്തിയാവും. നാല് ഘട്ടമായാണ് ചെറുതും വലുതുമായ ഒട്ടേറെ കനാലുകൾ നവീകരിക്കുന്നത്.\nവാടക്കനാലും വാണിജ്യ കനാലും ഉൾപ്പെടെയുള്ള9പ്രധാന കനാലുകളുടെയും 15 ചെറുകനാലുകളുടെയും ശുദ്ധികരണമാണ് ആലപ്പുഴ നഗരത്തിൽ നടക്കുന്നത്. വെള്ളംവറ്റിച്ചു ചെളികോരി വൃത്തിയാക്കുന്നതാണ് ഒന്നാം ഘട്ടം. അരികുകൾക്ക് കരിങ്കൽ ഭിത്തികെട്ടി സംരക്ഷണവും ഉറപ്പാക്കുന്നുണ്ട്. കനാലിൽ നിന്ന് നീക്കം ചെയ്യുന്ന ചെളി, കുട്ടനാട്ടിൽ പുറംബണ്ടുകൾ ശക്തിപ്പെടുത്താൻ ആണ് ഉപയോഗിക്കുന്നത്. ഈ മാസം 31 ആദ്യഘട്ടം പൂർത്തിയാക്കും. വൃത്തിയാക്കുന്ന കനാലിൽ വീണ്ടും മാലിന്യ നിക്ഷേപിച്ചാൽ കർശന നടപടി ഉണ്ടാകുമെന്നു നഗരസഭ മുന്നറിയിപ്പ് നൽകിയിട്ടുണ്ട്. കനാലിലേക്ക് തുറന്നിരിക്കുന്ന എല്ലാ കുഴലുകളും അടച്ചു വരികയാണ്\n48 കോടി രൂപ ചെലവിൽ ആണ് രണ്ടാംഘട്ടം നടപ്പാക്കാൻ ലക്ഷ്യമിടുന്നത്. ചെറുകനാലുകളും പൊഴികളും ഇതിൽ ഉൾപ്പെടും. 145 പ്രൊജക്റ്റുകളിലായി 36 കിലോമീറ്റർ കനാലാണ് നവീകരിക്കുക. പോള ശല്യം തടയുന്നതും വൃത്തിയാക്കുന്ന കനാലിന്റെ സംരക്ഷണം ഉറപ്പാക്കുന്നതുമാണ് അവസാനഘട്ടം.


വാലറ്റ് നിർമ്മാതാക്കൾ - ചൈന വാലറ്റ് ഫാക്ടറി, വിതരണക്കാർ\nTIGERNU രണ്ട് ഫോൾഡർ ഫാഷൻ വാലറ്റ്\nമെറ്റീരിയൽ: കടുവ ന്യൂ ഫാഷൻ വാലറ്റ് പ്രധാന മെറ്റീരിയൽ, ഫാഷൻ, മോടിയുള്ളതും പരിസ്ഥിതി സൗഹൃദവുമാണ് സ്പ്ലാഷ് പ്രൂഫ് & സ്ക്രാച്ച് റെസിസ്റ്റന്റ് ഓക്സ്ഫോർഡ് ഉപയോഗിക്കുന്നത്. ഉപയോഗിച്ച സിപ്പർ ഇഷ്ടാനുസൃതവും ഉയർന്ന നിലവാരമുള്ളതും ഉപയോഗിക്കാൻ സുഗമവുമാണ്.\nശേഷി: വലുപ്പം 10.5 * 1.5 * 19.5 സെ.മീ, 12 കാർഡ് സ്ലോട്ടുകൾ, നിങ്ങളുടെ കാർഡുകൾ കൊണ്ടുപോകാനും ദൈനംദിന ആവശ്യങ്ങൾ നിറവേറ്റാനും എളുപ്പമാണ്. നാണയങ്ങൾക്കും വിലയേറിയ കാര്യങ്ങൾക്കുമായി ഒരു സിപ്പർ പോക്കറ്റ്, കുറിപ്പുകൾക്ക്3ഡിവൈഡറുകൾ. ഇത്6ഇഞ്ച് സെൽ‌ഫോണിനും യോജിക്കുന്നു. നിങ്ങളുടെ ദൈനംദിന ജീവിതത്തിന് അധിക സുരക്ഷ നൽകുന്ന ബട്ടൺ‌ഡ് ഫ്ലിപ്പ് ഉപയോഗിച്ചാണ് അടയ്‌ക്കൽ.\nഇത് ഒരു മികച്ച യാത്രാ സഹായി, ഫാഷൻ ഡിസൈൻ, പുരുഷന്മാർക്കും സ്ത്രീകൾക്കും വിദ്യാർത്ഥികൾക്കും ഭാരം കുറവാണ്. നിങ്ങളുടെ ബാഗിൽ സൂക്ഷിക്കാം അല്ലെങ്കിൽ നിങ്ങളുടെ കൈകൊണ്ട് സ for കര്യത്തിനായി കൊണ്ടുപോകാം. ദൈനംദിന ജീവിതം, യാത്ര, ഷോപ്പിംഗ്, സ്കൂൾ, ജോലി തുടങ്ങിയവയ്‌ക്ക് മികച്ച തിരഞ്ഞെടുപ്പ്.\nവാലറ്റ് ടി-എസ് 8081\nTIGERNU ആദ്യ ഡിസൈൻ വാലറ്റ്\nമെറ്റീരിയൽ: ടിഗെർനുവിന്റെ ആദ്യത്തെ ഡിസൈൻ വാലറ്റ് പ്രധാന മെറ്റീരിയൽ, ഫാഷൻ, മോടിയുള്ളതും പരിസ്ഥിതി സൗഹാർദപരവുമായി സ്പ്ലാഷ് പ്രൂഫ് & സ്ക്രാച്ച് റെസിസ്റ്റന്റ് മെറ്റീരിയൽ ഉപയോഗിക്കുന്നു. ഉപയോഗിച്ച സിപ്പർ ടിഗെർനു ലോഗോ ഉപയോഗിച്ച് ഇച്ഛാനുസൃതമാക്കിയിരിക്കുന്നു, അത് ഉയർന്ന നിലവാരമുള്ളതാണ്.\nശേഷി: വലുപ്പം 11.5 * 1.5 * 21.5cm, 8 കാർഡ് സ്ലോട്ടുകൾ, നിങ്ങളുടെ കാർഡുകൾ കൊണ്ടുപോകാനും നിങ്ങളുടെ ദൈനംദിന ആവശ്യങ്ങൾ നിറവേറ്റാനും എളുപ്പമാണ്. നാണയങ്ങൾക്കും വിലയേറിയ കാര്യങ്ങൾക്കുമായി ഒരു സിപ്പർ പോക്കറ്റ്, കുറിപ്പുകൾക്ക് രണ്ട് ഡിവൈഡറുകൾ.6ഇഞ്ച് സെൽഫോണിനും ഇത് യോജിക്കുന്നു.\nഇത് ഒരു മികച്ച യാത്രാ സഹായിയാണ്, പുരുഷന്മാർക്കും സ്ത്രീകൾക്കും വിദ്യാർത്ഥികൾക്കും ഫാഷൻ ഡിസൈൻ. TIGERNU തിരഞ്ഞെടുക്കുക, മികച്ച ജീവിതം തിരഞ്ഞെടുക്കുക.


Actor Aju Varghese Talks About Dileep And AMMA Office Inaguration; ദിലീപേട്ടനും വേദിയില് ഉണ്ടായിരുന്നുവെങ്കിലെന്ന് ആഗ്രഹിച്ചു അജു വര്‍ഗീസ് - Malayalam Filmibeat\n| Published: Wednesday, February 10, 2021, 9:59 [IST]\nതാര സംഘടനയായ അമ്മയുടെ ആസ്ഥാന മന്ദിരത്തിന്റെ ഉദ്ഘാടന ചടങ്ങ് വിവാദത്തിലായിരുന്നു. വേദിയില് നടിമാരെ ഇരുത്താത്തതിനെതിരെ നിരവധി പേരാണ് വിമര്‍ശനവുമായെത്തിയത്. നടി പാര്‍വതിയെ പോലുള്ളവർ പരസ്യമായി തന്നെ ഇതിനെ ചോദ്യം ചെയ്തിരുന്നു. പിന്നാലെ സംഭവത്തില് വിശദീകരണവുമായി നടി രചന നാരായണന്‍കുട്ടി രംഗത്ത് എത്തുകയും ചെയ്തു. അമ്മ എക്സിക്യൂട്ടീവ് കമ്മറ്റി അംഗമാണ് രചന.\nഇപ്പോഴിതാ വിഷയത്തില് പ്രതികരണവുമായി നടന് അജു വര്‍ഗ്ഗീസും രംഗത്ത് എത്തിയിരിക്കുകയാണ്. അമ്മ എന്ന സംഘടനയില് സ്ത്രീകളെ യാതൊരു തരത്തിലും മാറ്റി നിര്‍ത്തിയിട്ടില്ലെന്നാണ് അജു പറയുന്നത്. അങ്ങനെ നോക്കിയാല് മാറ്റി നിര്‍ത്തിയവരില് കൂടുതലും പുരുഷന്മാരാണെന്നും അജു പറയുന്നു. റിപ്പോര്‍ട്ടര് ചാനലിന് നല്‍കിയ അഭിമുഖത്തിലാണ് അജു മനസ് തുറന്നത്.\nസൂധീര് കരമന, ഇന്ദ്രന്‍സ്, ജയസൂര്യ, ആസിഫ് അലി, തുടങ്ങി നിരവധി പേര് പുറത്ത് നില്‍പ്പുണ്ടായിരുന്നുവെന്ന് അജു പറയുന്നു. ആരേയും പുറത്തു നിര്‍ത്തിയിട്ടില്ല. തങ്ങളുടെ ജോലിയാണ് മറ്റുള്ളവരെ കൊണ്ട് വന്ന് സീറ്റില് ഇരുത്തുക എന്നതെന്നും അജു ചൂണ്ടിക്കാണിക്കുന്നു. തങ്ങള് സീറ്റില് ഇരുന്നാല് ഓരോ തവണയും എഴുന്നേറ്റ് പോകേണ്ടേയെന്നും അജു ചോദിക്കുന്നു.\nഅതേസമയം, ഏതൊരു സംഘടനയേയും പോലെ അമ്മയിലും നിരവധി പ്രശ്നങ്ങളുണ്ടെന്നും അജു പറയുന്നു. എന്നാല് പ്രസിഡന്റ് എന്ന നിലയ്ക്ക് മോഹന്‍ലാല് അവ പരിഹരിക്കാന് ശ്രമിക്കുന്നുണ്ടെന്നും അദ്ദേഹം വ്യക്തമാക്കി. അമ്മയുടെ ആസ്ഥാന മന്ദിരത്തിന്റെ ഉദ്ഘാടന സമയത്ത് ദിലീപും വേദിയിലുണ്ടായിരുന്നുവെങ്കില് എന്ന് താന് ആഗ്രഹിച്ചിരുന്നുവെന്നും അജു വര്‍ഗ്ഗീസ് പറയുന്നു.\nവെെകി വന്ന അംഗം എന്ന നിലയില് അമ്മയുടെ ആസ്ഥാന മന്ദിരത്തിന്റെ നിര്‍മ്മാണത്തിന്റെ ക്രെഡിറ്റില് ഭാഗമാകുന്നത് ശരിയല്ലെന്നാണ് അജുവിന്റെ അഭിപ്രായം. അതേസമയം സീനിയേഴ്സിന്റെ മുഖത്തുണ്ടായ അഭിമാനം സന്തോഷം നല്‍കുന്നതാണെന്നും അജു വര്‍ഗീസ് പറഞ്ഞു. സഹായങ്ങള് ധാരാളം ചെയ്യുന്നുണ്ടെങ്കിലും അമ്മ എന്നത് സാമൂഹ്യ സേവനം ചെയ്യാനായി ഉണ്ടാക്കിയ സംഘടനയല്ലെന്ന് അജു പറയുന്നു.\nഅമ്മ ഒരിക്കലും സാമൂഹ്യ സേവനം ചെയ്യാനായി ഉണ്ടാക്കിയ സംഘടനയല്ല. സഹായങ്ങള് ധാരാളം ചെയ്യുന്നുണ്ടെങ്കിലും. അമ്മയിലെ 140 അംഗങ്ങള്‍ക്ക് മാസം 5000 രൂപ വീതം നല്‍കുന്നുണ്ട്. കൊവിഡ് കാലത്തും ഇത് മുടങ്ങിയിട്ടില്ല. അമ്മയുടെ അംഗങ്ങളെ നോക്കേണ്ടത് അമ്മയാണെന്നും അല്ലാതെ പുറത്തുള്ളവര് സഹായിക്കില്ലല്ലോയെന്നും അജു ചോദിക്കുന്നു. ആദ്യം സ്വന്തം വീട് വൃത്തിയായി കൊണ്ടു പോകട്ടേയെന്നും അജു പറഞ്ഞു.\nRead more about: aju varghese dileep amma\nActor Aju Varghese Talks About Dileep And AMMA Office Inaguration. Read More in Malayalam.\nStory first published: Wednesday, February 10, 2021, 9:59 [IST]


Senegal ask FIFA to revise fair play ruling after exit - Malayalam MyKhel\n» ഫെയര്‍പ്ലേ നിയമം എടുത്തുകളയണമെന്ന് ഫിഫയോട് സെനഗല്; പുറത്താകല് ഹൃദയഭേദകം\nUpdated: Monday, July 2, 2018, 14:32 [IST]\nമോസ്‌കോ: ഗ്രൂപ്പ് മത്സരങ്ങള്‍ക്കുശേഷം പ്രീക്വാര്‍ട്ടര് പ്രവേശനത്തിനായി ഫെയര് പ്ലേ പരിഗണിക്കുന്നത് നിര്‍ത്തലാക്കണമെന്ന ആവശ്യവുമായി സെനഗല് ഫിഫയെ സമീപിച്ചു. ഫെയര് പ്ലേ നിയമത്തെ തുടര്‍ന്ന് ലോകകപ്പില് നിന്നും പുറത്തായതിനെ തുടര്‍ന്നാണ് സെനഗല് ഫുട്‌ബോള് ഫെഡറേഷന് വിഷയത്തില് ഫിഫയ്ക്ക് പരാതി നല്‍കിയത്.\nകൊളംബിയ, പോളണ്ട്, ജപ്പാന് എന്നിവരുള്‍പ്പെടുന്ന ഗ്രൂപ്പിലായിരുന്നു സെനഗല്. ആദ്യ മത്സരത്തില് തന്നെ ലോക എട്ടാം റാങ്കുകാരായ പോളണ്ടിനെ ഞെട്ടിച്ച് സെനഗല് കുതിപ്പ് നടത്തി. രണ്ടാം മത്സരത്തില് ജപ്പാനുമായി സമനിലയും മൂന്നാമത്തെ മത്സരത്തില് കൊളംബിയയോട് തോല്‍വിയും വഴങ്ങിയതോടെയാണ് പുറത്താകലിന് വഴിതെളിച്ചത്.\nഗ്രൂപ്പില് ജപ്പാനും സെനഗലും പോയന്റ് നിലയിലും ഗോള് ശരാശരിയിലും തുല്യമായതോടെ കൂടുതല് മഞ്ഞക്കാര്‍ഡുകള് കണ്ടതിന്റെ പേരില് സെനഗല് പുറത്താവുകയായിരുന്നു. ഭാവിയില് ടീമിന്റെ പ്രകടനം വിലയിരുത്തിയാകണം പുറത്താകലെന്ന് സെനഗല് ആവശ്യപ്പെട്ടു. ഫെയര് പ്ലേ ഒരു പരിഹാരമല്ല. മറ്റൊരു മാര്‍ഗം ഫിഫ ആലോചിക്കണമെന്നും അവര് വ്യക്തമാക്കി. വിഷയത്തില് പുനരാലോചന നടത്തുമെന്ന് ഫിഫയും നേരത്തെ അറിയിച്ചിരുന്നു. അതേസമയം, നിലവില് ഇത്തരമൊരു നിയമം മാറ്റേണ്ടതില്ലെന്നാണ് തീരുമാനമെന്നും എന്നാല് അതേക്കുറിച്ച് ആലോചിക്കാമെന്നുമാണ് ഫിഫയുടെ നിലപാട്.\nRead more about: senegal japan world cup 2018 football world cup fifa world cup fifa world cup 2018 russia world cup football fifa സെനഗല് ലോകകപ്പ് 2018 ഫുട്ബോള് ലോകകപ്പ് ഫിഫ ലോകകപ്പ് ഫിഫ ലോകകപ്പ് 2018 റഷ്യ ലോകകപ്പ് ഫുട്ബോള് ഫിഫ\nStory first published: Monday, July 2, 2018, 14:27 [IST]


Home » Test Drives, Features, Uncategorized, Car » Chip of the new bloke\nThursday, April 28, 2016, 6:55\nഎക്‌സിക്യുട്ടിവ് സെഡാന് വിഭാഗത്തില് പിടിച്ചു നില്‍ക്കണമെങ്കില് നിരന്തരം പുതുമകള് കൊണ്ടുവരണം. എതിരാളികളാണെങ്കില് അതിശക്തരുമായിരിക്കും. അതിനാല് തന്നെ എക്‌സിക്യുട്ടിവ് വിഭാഗത്തില് പിടിച്ചു നില്‍ക്കാന് അന്താരാഷ്ട്ര നിലവാരത്തില് എന്തു ചെയ്യാനും വാഹന കമ്പനികള് തയ്യാറാണ്. ജര്‍മന് ആഡംബര കാര് നിര്‍മാതാക്കളായ ഔഡിയും ആ ചിന്തയിലാണ്. ഔഡി എ6ന്റെ നവീകരിച്ച പതിപ്പാണ് ഇപ്പോള് വിപണിയിലെത്തിയിരിക്കുന്നത്.\n1995 മുതല് മുതല് യുഎസില് വിപണിയിലെത്തിയ മിഡ് ലൈന് ലക്ഷ്വറി കാറായിരുന്നു ഔഡി എ6. അതു വരെ ഈ വിഭാഗത്തിലുണ്ടായിരുന്ന ഔഡി 100 എന്ന വാഹനത്തിനു പകരക്കാരനായെത്തിയ എ6 വളരെ പെട്ടന്നു തന്നെ ശ്രദ്ധ പിടിച്ചുപറ്റി. തുടക്കത്തില് എ100ന്റെ റീ ബാഡ്ജ്ഡ് പതിപ്പായിരുന്നുവെങ്കിലും 1998ല് പുതിയ ഡിസൈന് മാനദണ്ഡങ്ങളിലും എയ്‌റോഡൈനാമിക്‌സിലും മാറ്റങ്ങളോടെ എ6 നാലുഡോര് സെഡാന്, പ്രീമിയം വാഗണ് വെര്‍ഷനും വിപണിയിലെത്തി. 2.8 ലിറ്റര് വി-6 എന്‍ജിനായിരുന്നു ഇതിലുപയോഗിച്ചിരുന്നത്. പിന്നീട് പല ഘട്ടങ്ങളിലായി ഏറെ മാറ്റങ്ങളിലൂടെയാണ് നിലവിലുള്ള മോഡലില് എത്തിയിരിക്കുന്നത്. ഔഡി എ6 മാട്രിക്‌സ് ഫേസ് ലിഫ്റ്റ് മോഡലിന്റെ ടെസ്റ്റ് ഡ്രൈവ് വിശേഷങ്ങളിലേക്ക്….\nഈ അടുത്തിയെയാണ് ഔഡിയുടെ ഡി സൈനില് മാറ്റങ്ങളെത്തി തുടങ്ങിയത്. കെട്ടും മട്ടും മാറി, സീരിയസ് മുഖഭാവത്തോടെയുള്ള ഷാര്‍പ്പ് ഡിസൈനാണ് പുതി\nയ ഔഡി വാഹനങ്ങളില് കാണുന്നത്. ഫിറ്റിലും ഫിനിഷിലുമെല്ലാം ഔഡിയുടെ കൈവെപ്പ് എ6ലും കാണാം. ലുക്കിന്റെ കാര്യത്തില് ഔഡിയുടെ ഒപ്പമെത്താന് എതിരാളികള് പാടുപെടുന്നത് പതിവ് കാഴ്ചകളാണല്ലോ. എക്‌സിക്യുട്ടിവ് നിലവാരത്തിനൊപ്പം സ്പോര്‍ടിനെസ് കൂടി ചേര്‍ന്നതോടെ ഔഡി എ6 മികച്ചതായി. പുതിയ ഔഡി മോഡലുകളില് കാണുന്ന അതേ പാരമ്പര്യമുള്ള ഗ്രില്ലാണ് എ6ലും നല്‍കിയിരിക്കുന്നത്. അധികം ഉയരത്തിലല്ലാത്ത വിധത്തിലുള്ള ബോണറ്റ് ഈ വിഭാഗത്തിലുള്ളതിനു സമം തന്നെ. എ6 ലെ ഏറ്റവും വലിയ പ്രത്യേകതയായി ഔഡി ചൂണ്ടിക്കാട്ടുന്നത് മാട്രിക്‌സ് എല്‍ഇഡി ലൈറ്റുകളാണ്. ലക്ഷ്വറി ക്ലാസ് വാഹനങ്ങളിലെ ആഡംബരത്തിന്റെ ഉത്തുംഗപദത്തിലാണ് ഈ ഹെഡ്‌ലാമ്പുകള്. കൂര്‍മതയോടെയുള്ള നോട്ടമാണ് ഈ എല്‍ഇഡി ലൈറ്റ് സമ്മാനിക്കുന്നത്.\nരാത്രിയില് എതിരെ വരുന്ന വാഹനങ്ങളുടെ ഹെഡ്‌ലാമ്പില് നിന്നുമുള്ള പ്രകാശത്തിനനുസരിച്ച് സ്വയം ക്രമപ്പെടുത്തുമെന്നതാണ് ഇതിന്റെ പ്രത്യേകത. എല്‍ഇഡി ലൈറ്റുകളായതിനാല് ഒബ്ജക്ട് വ്യക്തമായി തിരിച്ചറിയുന്നതിനൊപ്പം എതിരെ വരുന്ന വാഹനത്തിന്റെ ഡ്രൈവര്‍ക്ക് വെളിച്ചം കാരണം അലോസരമുണ്ടാകുന്നതും ഒഴിവാകുന്നു. മാത്രമല്ല തനിയെ പ്രകാശം ക്രമപ് പെടുത്തുന്നതിനാല് മികച്ച റോഡ് വ്യൂ നല്‍കാനും ഔഡിയുടെ ഈ മാട്രിക്‌സ് ഹെഡ്‌ലാമ്പുകള് സഹായിക്കുന്നു. ഔഡിയുടെ മറ്റു മോഡലുകളിലേതില് കാണുന്ന വിധത്തില് ഹെഡ്‌ലാമ്പിനുള്ളില് തന്നെയാണ് ഇന്‍ഡിക്കേറ്ററും ക്രമീകരിച്ചിരിക്കുന്നത്. പരിഷ്‌കാരിയായ പുതിയ ബംപര് ആഡംബരത്തില് നിന്നും കുറച്ചുകൂടി മുന്നിലേക്കു കയറി ആഡംബര സ്‌പോര്‍ടി രൂപഭംഗി കൈവരിച്ചിരിക്കുന്നു. എയര്‍ഡാമില് ഹണീകൊംബ് ഫിനിഷില് ക്രോം സ്ട്രിപ്പ് നല്‍കിയിരികുന്നത് പക്കാ സ്‌പോര്‍ട്ടി ഫീലാണ് നല്കുന്നത്് വശങ്ങളില് കാര്യമായ മാറ്റങ്ങള് കാണാനില്ല. എങ്കിലും ബോഡിലൈനുകളില് ഔഡി ശ്രദ്ധ നല്‍കിയിരിക്കുന്നതിനാല് വാഹനത്തിനു വലുപ്പം വര്‍ദ്ധിച്ച പോലെ കാണാം. ആദ്യം പറഞ്ഞതുപോലെ ഔഡിയുടെ 100/എ6 സീരിസ് വാഹനങ്ങളെല്ലാം ലൈറ്റ് വെയ്റ്റ്, എഫിഷ്യന്‍സി, എയ്റോഡൈനാമിക്‌സ് എല്ലാം മികച്ചതാക്കാന് ഈ പുതിയ ഡിസൈനിനും സാധിക്കുന്നു. പിന്നിലേക്കെത്തിയാല് ആദ്യ പരിഷ്‌കാരം കാണുന്നത് ടെയ്ല് ലാമ്പുകളിലാണ്. പഴയ വലുപ്പമുള്ള ടെയ്ല് ലാമ്പില് നിന്നും ഏ\nറെ പരിഷ്‌കരിക്കപ്പെട്ടിരിക്കുന്നു പുതിയതിലെത്തുമ്പോള്. നീളത്തില് വര്‍ദ്ധനവുണ്ടായതിനൊപ്പം സ്‌പോര്‍ടിനെസും കൂട്ടിച്ചേര്‍ത്തു. പിന് ബമ്പറിലും കാര്യമായി മാറ്റങ്ങളുണ്ടായി.\nഉള്‍വശത്ത് കാര്യമായ മാറ്റങ്ങള് കാണാനില്ല. മികച്ച കംഫര്‍ട്ട് നല്‍കുന്ന ഇന്റീരിയര് സ്‌പോര്‍ടിയാക്കാനും ശ്രമം നടന്നിരിക്കുന്നു. പുതിയതായി കയറിക്കൂടിയ ഇന്‍ഫോടെയ്ന്‍മെന്റ് സംവിധാനം മികവിന്റെ പര്യായമാണ്. 600 വാട്ട്‌സ് ബോസ് മ്യൂസിക് സംവിധാനത്തിന്റെ ശബ്ദമികവ്, സറൗണ്ട് സിസ്റ്റം എന്നിവയും പുതിയ മാറ്റങ്ങളാണ്. ഔഡി ഡ്രൈവ് സെലക്ട് അഡാപ്ടീവ് എയര് സസ്പന്‍ഷന് സംവിധാനം റോഡിന്റെ മികവനുസരിച്ച് നാലു മോഡുകളിലൂടെ ക്രമീകരിക്കാം. എംഎംഐ വിത്ത് ഹാന്‍ഡ് റൈറ്റിങ് റെക്കഗ്നീഷന് സംവിധാനത്തിലൂടെ നാവിഗേഷന് എന്‍ട്രിയും വളരെ ലളിതമാക്കി. വലിയ എസി വെന്റിനു മുകളിലായി ആവശ്യമില്ലാത്ത സമയം ഉള്ളിലേക്ക് വലിയുന്ന ഡിജിറ്റല് ഡിസ്‌പ്ലേ മനോഹരമാണ്. പതിവുപോലെ ബ്ലാക്, സില്‍വര്, ബീജ് കോംബിനേഷന് നോഹരമാണ്.\nപിന്‍സീറ്റിനാണ് ഔഡി എ6ല് കൂടുതല് പ്രാധാന്യം കാണാന് സാധിക്കുന്നത്. മികച്ച കംഫര്‍ട്ടബ്ള് സീറ്റിങാണ് വാഹനത്തിനുള്ളത്. പിന്നില് ഇരുന്ന് കോ-ഡ്രൈവര് സീറ്റ് അഡ്ജസ്റ്റ് ചെയ്യാമെന്നതും പിന്‍സീറ്റിന്റെ പ്രാധാന്യം എടുത്തുകാണിക്കുന്നു. എക്‌സിക്യുട്ടീവ് സെഡാന് വിഭാഗത്തില് ആദ്യമായി എട്ട് എ\nയര്‍ബാഗുകളും എ6 മാട്രിക്‌സിലുണ്ട്. നാലു സോണ് ഓട്ടോമാറ്റിക് എസി സംവിധാനവും വാഹനത്തിലുള്ളത് ആഡംബരം കൂട്ടുന്നു.\nകരുത്ത് കൂടിയ നാലു സിലിണ്ടര് ടര്‍ബോ ഡീസല് ഇന്‍ഡക്ഷന് 2.0 ലിറ്റര് ടിഡിഐ ഡീസല് എന്‍ജിനാണ് എ6 മാട്രിക്‌സിനെ ചലിപ്പിക്കുന്നത്. 187.7 ബിഎച്ച്പിയാണ് പരമാവധി കരുത്ത്. പഴയ മോഡലില് നിന്നും ഏകദേശം 13 ബിഎച്ച്പിയോളം കൂടുതലുണ്ട് പുതിയ എ6ല്. ഏഴ് സ്പീഡ് എസ് ട്രോണിക് ട്രാന്‍്‌സ്മിഷനാണ് ഇതിനു കൂട്ടായി നല്‍കിയിരിക്കുന്നത്. വാഹനത്തിന്റെ കുതിപ്പിന് അധികമായി ലഭിച്ച പതിമൂന്നു ബിഎച്ച്പി നല്‍കുന്ന അഡ്രിനാലിന് ഇഫക്ട് വാഹനം ഡ്രൈവ് ചെയ്തപ്പോള് സത്യത്തില് കണ്ണുതള്ളിച്ചു.\nലക്ഷ്വറി വിഭാഗത്തില് കാര്യമായ എതിരാളികളില്ലെങ്കിലും ഉള്ളവര് തുല്യപ്രാപ്തിയുള്ളവര് തന്നെയാണ്. മെഴ്‌സെഡീസ് ബെന്‍സ് എ ക്ലാസ്, ബിഎം ഡബ്ല്യു ഫൈ\nവ് സീരിസ്, ജാഗ്വാര് എക്‌സ് എഫ് എന്നിവരാണ് നിലവിലുള്ള പോരാളികള്. ഇവരോടെല്ലാം ഏതുരീതിയിലും എതിരിട്ട് മുന്നില് നില്‍ക്കാന് എന്തുകൊണ്ടും പ്രാ\nപ്തനാണ് ഔഡി മാട്രിക്‌സ് എ6.\nപുതിയ ഓഡി എ 6\n« Deluxe buddies\nThe mighty mascular ‘Triton’ »


‘പ്രണയം തകർന്നപ്പോൾ ആത്മഹത്യയെക്കുറിച്ചു ചിന്തിച്ചു, പക്ഷേ’; പോപ് ഗായിക പറയുന്നു | Katy Perry\nമനോരമ ലേഖിക June 30, 2020 11:18 AM IST\nജീവിതത്തിൽ നേരിട്ട പ്രതിസന്ധി ഘട്ടത്തെക്കുറിച്ചു മനസു തുറന്ന് പോപ് താരം കാറ്റി പെറി. ജീവിതപങ്കാളിയും അഭിനേതാവുമായ ഒർലാൻഡോ ബ്ലൂമുമായുള്ള ബന്ധത്തിലുണ്ടായ വിള്ളൽ കരിയറിനെയും വ്യക്തി ജീവിതത്തെയും വളരെ മോശമായി ബാധിച്ചുവെന്ന് ഗായിക വെളിപ്പെടുത്തി. 2017–ലാണ് ഇരുവരും തമ്മിലുള്ള പ്രണയബന്ധം തകർച്ചയുടെ വക്കിലെത്തിയത്. ജീവിതത്തിൽ അഭിമുഖീകരിക്കേണ്ടി വന്ന ഏറ്റവും മോശം കാലഘട്ടമായിരുന്നു അതെന്ന് കാറ്റി പെറി പറഞ്ഞു.\nഗായിക 2017–ൽ പുറത്തിറക്കിയ ‘വിറ്റ്നെസ്’ എന്ന ആൽബം പ്രതീക്ഷിച്ച വിജയം നേടിയിരുന്നില്ല. ഇതോടെ മാനസികമായി തകർന്ന അവർ വിഷാദ രോഗത്തിന് അടിമയായി. ആ കാലത്തു തന്നെയാണ് ഒർലാൻണ്ടോ ബ്ലൂമുമായുള്ള ബന്ധം വഷളായത്. ഇതോടെ ആത്മഹത്യയെക്കുറിച്ചു പോലും ചിന്തിച്ചു എന്ന് കാറ്റി പെറി പറയുന്നു.\n‘2017 ജീവിതത്തിലെ ഏറ്റവും മോശം കാലമായിരുന്നു. എന്റെ കരിയറിലുണ്ടായ പരാജയങ്ങൾ പുറമേ നിന്നുള്ളവരുടെ കാഴ്ചപ്പാടിൽ ഗുരുതരമായി തോന്നണമെന്നില്ല. എന്നാൽ എന്നെ സംബന്ധിച്ച് അത് വളരെ വലിയ ആഘാതമായിരുന്നു. കരിയറിലുണ്ടായ പരാജയത്തിനു പുറമേ കാമുകനുമായുള്ള ബന്ധം വഷളായി. എല്ലാത്തരത്തിലും ഞാൻ അന്ന് തകർന്നു. എന്നാൽ ഇപ്പോൾ ഞാൻ സന്തോഷവതിയാണ്. കാരണം ബുദ്ധിമുട്ടേറിയ കാലഘട്ടം ഞാൻ പിന്നിട്ടിരിക്കുന്നു.\nജീവിതത്തിൽ തകർച്ചയും പരീക്ഷണങ്ങളും ഉണ്ടായത് ഗുണകരമായി ഭവിച്ചു എന്ന് എനിക്കു തോന്നുന്നു. കാരണം, ആ വെല്ലുവിളി നിറഞ്ഞ സാഹചര്യങ്ങളിലാണ് ജീവിതത്തെക്കുറിച്ച് ഗൗരവമായി ഞാൻ ചിന്തിച്ചു തുടങ്ങിയത്. അത്തരത്തിലൊരു അനുഭവം ഇല്ലായിരുന്നെങ്കിൽ ആത്മദാഹം അടങ്ങാത്ത ഒരു പോപ് താരമായി ഞാൻ ജീവിക്കേണ്ടി വരുമായിരുന്നു’.– കാറ്റി പെറി പറഞ്ഞു.\nഒർലാണ്ടോ ബ്ലൂമുമായി 2017–ല് വേർപിരിഞ്ഞുവെങ്കിലും 2019–ൽ ഇരുവരും വീണ്ടും ഒരുമിച്ചു. ഇരുവരും ഇപ്പോൾ ആദ്യ കുഞ്ഞിനെ കാത്തിരിക്കുകയാണ്. ഈ അടുത്ത കാലത്താണ് കാറ്റി അമ്മയാകാൻ തയ്യാറെടുക്കുന്ന വിവരം ആരാധകരുമായി പങ്കുവച്ചത്. ഗർഭം ധരിച്ചതിനെതധരിച്ചതിനെത്തുടര്‍ന്ന് ‘നെവർ വോൺ വൈറ്റ്’ എന്ന സംഗീത ആൽബം ഗായിക ഉപേക്ഷിച്ചിരുന്നു.


BBC secretly films illegal brothels of African women in Delhi | 'വിമാനത്താവളത്തിൽനിന്നും എന്നെ വിളിച്ചുകൊണ്ടുപോയത് ഒരു വേശ്യാലയത്തിലേക്കാണ്; ഞാൻ വാഷ്റൂമിൽ പോയപ്പോൾ ഒരാൾ എന്നെ തടഞ്ഞ് എത്രയാണു വിലയെന്നു ചോദിച്ചു; മാർക്കറ്റിൽ ഉരുളക്കിഴങ്ങ് തിരഞ്ഞടുക്കുന്നതു പോലെയാണ് ഇവിടെ സ്ത്രീകളെ തിരഞ്ഞെടുക്കുക'; ആഫ്രിക്കൻ വംശജയുടെ വെളിപ്പെടുത്തലിൽ നടുങ്ങി ഇന്ത്യ; ബിബിസി ഒളിക്യാമറയിൽ കണ്ടത് ഡൽഹിയിൽ ആരുമറിയാതെ പ്രവർത്തിക്കുന്ന ആഫ്രിക്കൻ വേശ്യാലയങ്ങൾ - MarunadanMalayalee.com\nഒടുവിൽ ട്രംപ് തോൽവി സമ്മതിച്ചു; അധികാര കൈമാറ്റത്തിന് സമ്മതമെന്ന് ട്രംപ് ജോ ബൈഡന്റെ ഓഫീസിനെ അറിയിച്ചു; പുതിയ പ്രസിഡന്റിന്റെ സ്ഥാനാരോഹണത്തിന് നടപടി ക്രമങ്ങൾ തുടങ്ങി വൈറ്റ് ഹൗസ്; തോൽവി സമ്മതിക്കാതെ കടുപിടുത്തം തുടർന്ന ട്രംപിന് മനംമാറ്റം സംഭവിച്ചത് മിഷിഗൻ സ്റ്റേറ്റിലും ജോ ബൈഡന് അനുകൂലമായി ഫലം പുറത്തുവന്നതോടെ\n'വിമാനത്താവളത്തിൽനിന്നും എന്നെ വിളിച്ചുകൊണ്ടുപോയത് ഒരു വേശ്യാലയത്തിലേക്കാണ്; ഞാൻ വാഷ്റൂമിൽ പോയപ്പോൾ ഒരാൾ എന്നെ തടഞ്ഞ് എത്രയാണു വിലയെന്നു ചോദിച്ചു; മാർക്കറ്റിൽ ഉരുളക്കിഴങ്ങ് തിരഞ്ഞടുക്കുന്നതു പോലെയാണ് ഇവിടെ സ്ത്രീകളെ തിരഞ്ഞെടുക്കുക'; ആഫ്രിക്കൻ വംശജയുടെ വെളിപ്പെടുത്തലിൽ നടുങ്ങി ഇന്ത്യ; ബിബിസി ഒളിക്യാമറയിൽ കണ്ടത് ഡൽഹിയിൽ ആരുമറിയാതെ പ്രവർത്തിക്കുന്ന ആഫ്രിക്കൻ വേശ്യാലയങ്ങൾ\nDecember 16, 201909:52 PM IST Permalink\nന്യൂഡൽഹി: നഗരത്തിനുള്ളിലെ മറ്റൊരു നഗരം. ബിബിസി ഒളിക്യാമറയിൽ കണ്ടത് എന്നും വൈകുന്നേരങ്ങളിൽ കാണുന്ന രാജ്യ തലസ്ഥാനമായ ന്യൂഡൽഹി ആയിരുന്നില്ല. സൗത്ത് ഡൽഹിയുടെ സമീപ പ്രദേശങ്ങളിൽ കുറഞ്ഞത് 15 ഓളം ബാർ കം വേശ്യാലയങ്ങൾ ആഫ്രിക്കക്കാർക്കുവേണ്ടി മാത്രമായി പ്രവർത്തിക്കുന്നുവെന്നാണ് ബിബിസി വെളിപ്പെടുന്നതുന്നത്. എല്ലാ ദിവസവും വൈകിട്ടോടെ 'കിച്ചൻസ്' എന്നറിയപ്പെടുന്ന ചെറുബാറുകളിലേക്കു ആഫ്രിക്കക്കാർ ഒഴുകിയെത്തുകയാണ്. ന്യൂഡൽഹിയിലെ ആഫ്രിക്കൻ യുവാക്കൾക്കു മദ്യപിക്കുന്നതിനും ആനന്ദിക്കുന്നതിനുമുള്ള ചെറു ബാറുകളാണ് ഇവ. ലൈംഗികതയ്ക്കായി ആഫ്രിക്കൻ സ്ത്രീകളെ ഇവിടെ ലഭിക്കുമെന്ന് മാത്രമല്ല അനധികൃതമായി ഇവരെ കടത്തിക്കൊണ്ടുവന്ന് അടിമകളാക്കി ഉരുളക്കിഴങ്ങ് വിൽക്കുന്നതുപോലെ വിൽക്കയാണെന്നും റിപ്പോർട്ട് പറയുന്നു. ഏറ്റവും വിചിത്രം, സാമൂഹിക ക്ഷേമത്തിനുവേണ്ടി പ്രവർത്തിക്കുന്ന സംഘടനയുടെ മറവിലാണ് ഈ മനുഷ്യക്കടത്തും ലൈംഗിക വ്യാപാരവും നടക്കുന്നത് എന്നാണ്.\nകെനിയ സ്വദേശിനിയായ ഗ്രേസിനെ ഉപയോഗിച്ചാണ് ബിബിസി ഈ വിവങ്ങൾ പുറത്തുവിടുന്നത്. കെനിയയിൽ മകളെ സംരക്ഷിക്കുന്നതിനു പണമുണ്ടാക്കാനുള്ള സാധ്യതകൾ ഇല്ലാതായതിനാലാണ് ഗ്രേസ് എന്ന യുവതി ഒരു ഏജന്റ വഴി ഇന്ത്യയിലെത്തുന്നത്. ഇന്ത്യയിൽ ഡാൻസർമാരെയും വിനോദ സഞ്ചാരികളെ സ്വീകരിക്കുകയും ചെയ്യുന്ന ജോലിക്കും ഒഴിവുണ്ടെന്ന വാട്സാപ് പോസ്റ്റിനു മറുപടി നൽകിയതാണു സംഭവങ്ങളുടെ തുടക്കമെന്നാണ് അവർ പറയുന്നത്. നല്ല പണം ലഭിക്കുമെന്നറിയിച്ചതോടെ ഗ്രേസ് ഇന്ത്യയിലേക്കു പോകാൻ തീരുമാനിച്ചു. ഇന്ത്യയിലെത്തിയ ശേഷമാണ് എന്താണു ജോലിയെന്നു മനസ്സിലായതെന്ന് ഗ്രേസ് പറഞ്ഞു.'വിമാനത്താവളത്തിൽനിന്നും അവർ എന്നെ വിളിച്ചുകൊണ്ടുപോയത് ഒരു വേശ്യാലയത്തിലേക്കാണ്. ഗോൾഡീ എന്നു വിളിപ്പേരുള്ള സ്ത്രീക്കായിരുന്നു അതിന്റെ ചുമതല. യാത്രാച്ചെലവുകൾ നോക്കിയത് അവരാണെന്നാണു പറയുന്നത്. അതിനായി ചെലവായ 4,000 ഡോളർ തിരികെ വേണമെന്ന് ആവശ്യപ്പെട്ട് അവർ പാസ്പോർട്ട് വാങ്ങിവച്ചു. ഇന്ത്യയിലേക്കുള്ള ശരിയായ ടിക്കറ്റ് നിരക്കിന്റെ ഏഴിരട്ടിയായിരുന്നു ഇത്. ഈ കടം തിരിച്ചടയ്ക്കാൻ എനിക്ക് ഒരു വഴി മാത്രമാണ് ഉണ്ടായിരുന്നത്'ഗ്രേസ് പറഞ്ഞു.\nഇതേരീതിയിൽ കടത്തപ്പെട്ട നാലു സ്ത്രീകൾക്കൊപ്പം ഒരു മുറിയിലാണ് എട്ടു മാസത്തോളം കഴിഞ്ഞത്. ദിവസവും മുറിയിലേക്ക് ആണുങ്ങൾ വരും, അല്ലെങ്കിൽ ഹോട്ടലിലേക്കു പോകണം. എല്ലാ ദിവസവും വൈകിട്ടോടെ 'കിച്ചൻസ്' എന്നറിയപ്പെടുന്ന ചെറുബാറുകളിലേക്കു പോകേണ്ടിവരുമെന്നും ഗ്രേസ് പറഞ്ഞു. ന്യൂഡൽഹിയിലെ ആഫ്രിക്കൻ യുവാക്കൾക്കു മദ്യപിക്കുന്നതിനും ആനന്ദിക്കുന്നതിനുമുള്ള ചെറു ബാറുകളാണ് 'കിച്ചൻസ്' എന്ന് അറിയപ്പെടുന്നത്. ലൈംഗികതയ്ക്കായി ആഫ്രിക്കൻ സ്ത്രീകളെ ഇവിടെ ലഭിക്കും. കിച്ചൻസിലെ ആദ്യകാല അനുഭവങ്ങൾ മറക്കാൻ സാധിക്കാത്തതാണെന്ന് ഗ്രേസ് പറയുന്നു.\n'സാധാരണയായി മാഡമാണു പുതിയതായി വന്ന പെൺകുട്ടിയെ കിച്ചനിലെത്തിക്കുക. എന്നാൽ കൂടെയുണ്ടായിരുന്ന സ്ത്രീകളോടൊപ്പമാണു ഞാൻ പോയത്. അവിടെവച്ചു. ഞാൻ വാഷ്റൂമിൽ പോയി. ഒരാൾ എന്നെ തടഞ്ഞ് എത്രയാണു വിലയെന്നു ചോദിച്ചു. അപ്പോഴാണു കാര്യങ്ങൾ വ്യക്തമായത് മാർക്കറ്റിൽ ഉരുളക്കിഴങ്ങ് തിരഞ്ഞടുക്കുന്നതു പോലെയാണ് സ്ത്രീകളെ തിരഞ്ഞെടുക്കുക'ഗ്രേസ് പറഞ്ഞു. 2.70 ലക്ഷം രൂപയാണ് പാസ്പോർട്ട് തിരികെ നൽകുന്നതിനായി ഗോൾഡിക്ക് നൽകേണ്ടത്. പല തവണയായി ഗോൾഡിക്കു പണം നൽകി.\n'ഇന്ത്യയിലേക്കു നമ്മളെ എത്തിക്കുന്നവരെ ഇന്ത്യൻ അമ്മയായിട്ടാണു കാണുക. അവരെ കൊണ്ടുവരുന്നവർ അമ്മൂമ്മയാണ്. നമ്മുടെ കൂടെയുള്ള മറ്റു യുവതികൾ സഹോദരികളാകും. 'തിരിച്ചറിയുന്നതിനുള്ള' വാക്കുകൾ മാത്രമായിട്ടായിരിക്കും ഇത് ഉപയോഗിക്കുക ഗ്രേസ് വ്യക്തമാക്കി. ഒരു വർഷത്തോളം കഷ്ടപ്പെട്ട ശേഷമായിരുന്നു ഗ്രേസ് ഗോൾഡിക്കു നൽകേണ്ട പണം അത്രയും തിരികെ അടച്ചുതീർത്തത്. ഒളിക്യാമറ വച്ച് ബിബിസി തുഗ്ലക്കാബാദിൽനിന്നു പകർത്തിയ വിഡിയോയിൽ പെൺവാണിഭത്തിനു പിന്നിലെ പ്രധാന ആൾ എഡ്ഡി എന്ന ആഫ്രിക്കക്കാരനാണെന്നു കണ്ടെത്തി.\nആഫ്രിക്കക്കാരുടെ ക്ഷേമത്തിനായി പ്രവർത്തിക്കുന്ന ഒരു സംഘടനയുടെ നേതാവായിരുന്നു എഡ്ഡി. വിദേശരാജ്യങ്ങളിൽ നൈജീരിയൻ വിദ്യാർത്ഥികളെ പിന്തുണയ്ക്കുകയെന്നതാണു സംഘടനയുടെ ലക്ഷ്യം. സംഘടനയുമായി ബന്ധപ്പെട്ടു യാതൊരു പ്രശ്നവും ശ്രദ്ധയിൽപെട്ടിട്ടില്ലെന്ന് ഇന്ത്യയിലെ നൈജീരിയൻ എംബസിയും പ്രതികരിച്ചു. ഗ്രേസിന്റെ ഇടപെടൽ കാരണം ഇന്ത്യയിലേക്കു വരാനിരുന്ന ഒരു ആഫ്രിക്കൻ യുവതി രക്ഷപ്പെട്ടിരുന്നു. അവർക്കു പകരം മറ്റൊരു യുവതിയെ കണ്ടെത്തി നൽകണമെന്ന് എഡ്ഡി ഗ്രേസിനോട് ഉത്തരവിട്ടു. ഗ്രേസിനു വേണ്ടി ജോലി ചെയ്യാൻ മറ്റൊരാള എത്തിച്ചാൽ മതിയെന്നും പിന്നീട് എഡ്ഡി ഓഫർ വച്ചു. ഇതിന്റെ ഫോൺ രേഖകളടക്കമാണ് ബിബിസി പുറത്തുവിട്ടത്. എന്നാൽ തെളിവുകളെല്ലാം നിഷേധിക്കുകയാണെന്ന് എഡി ബിബിസിയോടു പറഞ്ഞു. യുവതികളെ കടത്തുന്നതിൽ യാതൊന്നും അറിയില്ലെന്നും എഡ്ഡി പ്രതികരിച്ചു.\nശൈലജ ടീച്ചർക്കെതിരെ പ്രതിഷേധവുമായി ഗോവൻ മുഖ്യമന്ത്രി\nബിബിസി തുറന്നു വിട്ട കേരള കോവിഡ് ഭൂതത്തെ ചർച്ചയാക്കി സോഷ്യൽ മീഡിയ\nകോവിഡ് പ്രതിരോധത്തിൽ കേരളത്തിന്റെ ആഘോഷം നേരത്തെയായി: ബിബിസി ലേഖനം\nസംസ്ഥാന ചരിത്രത്തിൽ തന്നെ അപൂർവ സംഭവം; സർക്കാർ പുറത്തിറക്കിയ ഓർഡിനൻസിന് ആയുസ് വെറും 48 മണിക്കൂർ മാത്രം; വിവാദ പൊലീസ് നിയമഭേദഗതി പിൻവലിക്കാൻ മന്ത്രിസഭായോഗ തീരുമാനം; പിൻവലിക്കാൻ ഓർഡിനൻസ് പുറത്തിറക്കും; വിവരം ഗവർണറെ അറിയിക്കും; പുതിയ ഭേദഗതി വിശദമായ ചർച്ചയ്ക്ക് ശേഷം മാത്രം; സർക്കാരിന്റെ പിന്മാറ്റം മാധ്യമങ്ങളും പൊതുസമൂഹവും ശക്തമായ പ്രതിഷേധം ഉയർത്തിയതോടെ\nസീരിയൽ നടി ഗായത്രി അരുണിനെ അപകീർത്തിപ്പെടുത്തിയെന്ന് ഹർജി; കോടതി നേരിട്ട് തെളിവെടുപ്പ് നടത്താൻ ഒരുങ്ങി കോടതി; നടിയോട് ഡിസംബർ 12ന് ഹാജരാകൻ കോടതി; ദീപ്തി ഐ.പി.എസായി തിളങ്ങിയ നടിയുടെ കേസ് അടുത്ത മാസം കോടതിയിൽ\nഈ ജനങ്ങൾ പീഡിപ്പിക്കപ്പെടുകയാണ് എന്ന് ഞാൻ കരുതുന്നു; രോഹിങ്ക്യൻ ജനങ്ങൾ, പാവങ്ങളായ ഉയിഗൂരികൾ, യസീദികൾ'...; ചരിത്രത്തിൽ ആദ്യമായി ഉയിഗൂരികളുടെ പീഡനത്തിൽ പ്രതികരിച്ച് ഫ്രാൻസിസ് മാർപ്പാപ്പ; പരാമർശം തന്റെ ജീവചരിത്രകാരനായ ഓസ്റ്റൺ ഐവറെയുടെ പുതിയ പുസ്തകത്തിൽ; മാർപ്പാപ്പയുടെ പ്രതികരണം അന്താരാഷ്ട്ര ശ്രദ്ധയാകർഷിച്ചിട്ടും പ്രതികരിക്കാതെ ചൈന\nസ്വർണ്ണക്കള്ളക്കടത്തു കേസിൽ എം യൂസഫലിക്ക് ബന്ധമെന്ന വാർത്ത; ക്രൈം നന്ദകുമാർ ചമച്ചത് യാഥാർഥ്യവുമായി പുലബന്ധമില്ലാത്ത കാര്യങ്ങളെന്ന് ലുലു ഗ്രൂപ്പ്; ലോക്ക്ഡൗൺ കാലത്ത് യാത്രാ വിലക്ക് നിലനിൽക്കെ യൂസഫലിയുടെ അനുജന്റെ മകന് യുഎഇയിലേക്ക് സഞ്ചരിക്കാൻ യുഎഇ കോൺസൽ ജനറൽ അനുമതി നൽകിയ കത്ത് വളച്ചൊടിച്ചെന്ന് വിശദീകരണ കുറിപ്പ്\nജില്ലാ പ്രസിഡന്റ് തന്നെ ഇക്കുറി സ്ഥാനാർത്ഥിയായി രംഗത്തെത്തിയതോടെ തിരുവനന്തപുരം കോർപറേഷൻ പിടിച്ചെടുക്കാൻ ബിജെപിയുടെ വൻപ്രചരണം; പ്രചരണയോഗങ്ങളിൽ തീപ്പൊരി പ്രാസംഗികനായി നടൻ കൃഷ്ണകുമാർ; പ്രചരണയോഗങ്ങളിൽ വോട്ട് ചോദിച്ച് താരം; സിനിമാ തിരക്കുകൾ മാറ്റി പ്രചരണ രംഗത്ത് സുരേഷ് ഗോപിയും\nശിവസേന നേതാവ് പ്രതാപ് സർനായിക് എംഎൽഎയുടെ പിന്നാലെ എൻഫോഴ്‌സമെന്റ് ഡയറക്ടറേറ്റ്; എംഎൽഎയുടെ വീട്ടിലും സ്ഥാപനങ്ങളിലും വ്യാപക റെയ്ഡ്\nമദ്യപിച്ചെത്തിയ യുവതി വിളിച്ച് കൂവിയത് കേട്ടാലറയ്ക്കുന്ന തെറി; പർദ്ദാധാരി വെടി ഉതിർത്തതോടെ ഭീതിയിൽ ജനങ്ങളും; ദൃശ്യങ്ങൾ വൈറലായതോടെ 28കാരിയെ അറസ്റ്റ് ചെയ്ത് പൊലീസും\nഅടിസ്ഥാനരഹിതമായ കാരണം ചൂണ്ടിക്കാട്ടി പത്രിക തള്ളിയെന്ന വാദം വിലപ്പോയില്ല; പ്രധാനമന്ത്രിയുടെ വാരാണസിയിലെ ജയം ചോദ്യം ചെയ്ത് മുൻ ബിഎസ്എഫ് ജവാൻ നൽകിയ ഹർജി സുപ്രീംകോടതി തള്ളി\nപൊലീസ് നിയമഭേദഗതി അനുസരിച്ച് കേസ് രജിസ്റ്റർ ചെയ്യില്ലെന്ന് സർക്കാർ ഹൈക്കോടതിയിൽ; 118 എ വകുപ്പ് റദ്ദാക്കണമെന്ന് ആവശ്യപ്പെട്ട് നൽകിയ പൊതുതാൽപ്പര്യ ഹർജിയിൽ ഹൈക്കോടതി നാളെ വിശദമായ വാദം കേൾക്കും; പുതിയ നിർദ്ദേശം വരുന്നതു വരെ കേസുകൾ രജിസ്റ്റർ ചെയ്യരുതെന്ന് ഡിജിപി; പരാതി എത്തിയാൽ ലീഗൽ സെല്ലുമായി ബന്ധപ്പെട്ടാനും സർക്കുലർ\nപതിമൂന്നുകാരിയെ പീഡിപ്പിച്ചത് മാതാപിതാക്കളുടെ അറിവോടെ; പൊലീസ് ഇൻസ്‌പെക്ടർ ഉൾപ്പടെ എട്ട് പേർ അറസ്റ്റിൽ; കൂടുതൽ പ്രതികളിലേക്ക് അന്വേഷണം\nനടിയെ ആക്രമിച്ച കേസിൽ സാക്ഷിയെ ഭീഷണിപ്പെടുത്തിയ പ്രദീപ് കുമാർ അറസ്റ്റിൽ; പത്തനാപുരത്ത് നിന്ന് ബേക്കൽ പൊലീസ് ഗണേശ് കുമാറിന്റെ പ്രൈവറ്റ് സെക്രട്ടറിയെ അറസ്റ്റു ചെയ്തത് പുലർച്ചയോടെ; പ്രദീപിനെ പൊക്കിയതോടെ നെഞ്ചിടിപ്പു കൂടുന്നത് ദിലീപിനായി കുടപിടിച്ച എംഎൽഎക്കും സിനിമാ സിനിമാ താരങ്ങൾക്കും; അട്ടിമറി ശ്രമം തെളിഞ്ഞാൽ ദിലീപിന്റെ ജാമ്യം റദ്ദാക്കി ജയിലിൽ അടക്കാനും സാധ്യത


കടമക്കുടിപോലെ മനോഹരം;കടമ്പ്രയാറിന്‍റെ നെഞ്ചിലൂടെ ബോട്ടില് ചുറ്റാം | Visit Kadambrayar Eco Tourism Village Ernakulam\nകടമക്കുടിപോലെ മനോഹരം;കടമ്പ്രയാറിന്‍റെ നെഞ്ചിലൂടെ ബോട്ടില് ചുറ്റാം\nമനോരമ ലേഖകൻ July 19, 2021 09:07 AM IST\nവണ്ടര്‍ലായിലേക്ക് കുട്ടികളും കുടുംബവുമായി യാത്ര പോകാറുണ്ടോ? ഇനി അടുത്ത തവണ പോകുമ്പോള് സന്ദര്‍ശിക്കാന് ഒരു കിടിലന് സ്ഥലം കൂടി അതിനടുത്തുണ്ട്. പുഴയുടെ നെഞ്ചിലൂടെ പാട്ടും പാടി ബോട്ടില് പോകാം! ജലവിനോദങ്ങള് ഇഷ്ടപ്പെടുന്ന സഞ്ചാരികള്‍ക്ക് അതിമനോഹരമായ അനുഭവമാണ് കടമ്പ്രയാര് കാത്തുവച്ചിരിക്കുന്നത്.\nകേരളത്തിന്‍റെ ഗ്രാമീണ ഭംഗി മുഴുവന് അലതല്ലുന്ന ഒരു പുഴയോര ഗ്രാമമാണ് കടമ്പ്രയാര്. എറണാകുളം ജില്ലയില് ഉള്ളവര്‍ക്ക് ഒറ്റദിവസം കൊണ്ട് പോയി വരാന് പറ്റിയ ഇടമാണിത്. എറണാകുളം ജില്ലയിലെ കിഴക്കമ്പലം ഗ്രാമപഞ്ചായത്തില് സ്ഥിതിചെയ്യുന്ന കടമ്പ്രയാര് ഒരു ഇക്കോടൂറിസം വില്ലേജ് കൂടിയാണ്.\nബോട്ടിങ് ആണ് ഇവിടത്തെ പ്രധാന ആകര്‍ഷണമെങ്കിലും പ്രകൃതിയെ സ്നേഹിക്കുന്ന എല്ലാ സഞ്ചാരികള്‍ക്കും ഇഷ്ടപ്പെടുന്ന വേറെയും നിരവധി വിനോദങ്ങൾ ഇവിടെ ഒരുക്കിയിട്ടുണ്ട്. എവിടെ നോക്കിയാലും പരന്നുകിടക്കുന്ന പാടങ്ങളും കാറ്റിലാടുന്ന തെങ്ങോലകളുമെല്ലാം സഞ്ചാരികളെ നിറഞ്ഞ ഹൃദയത്തോടെ മാടി വിളിക്കും.\nആറിനെ കൊല്ലുന്ന മലിനീകരണം\nടൂറിസത്തിന് പ്രാധാന്യം കൊടുക്കുന്നുണ്ടെങ്കിലും അങ്ങേയറ്റം മലിനീകരണം നേരിടുന്ന പ്രദേശമാണ് കടമ്പ്രയാറും ചുറ്റുവട്ടവും. ബ്രഹ്മപുരത്തെ കൊച്ചി കോർപറേഷന്‍റെ മാലിന്യ സംസ്കരണ പ്ലാന്റിനടുത്താണ് പുഴ. കടമ്പ്രയാർ, ചിത്രപ്പുഴ, മനയ്ക്കത്തോട് എന്നീ3ജലസ്രോതസ്സുകൾക്കു സമീപമാണു പ്ലാന്‍റ് സ്ഥിതി ചെയ്യുന്നത്.രാജ്യത്തെ തന്നെ ഏറ്റവുമധികം മലിനീകരണമുള്ള പുഴകളുടെ പട്ടികയിലാണു കേന്ദ്ര മലിനീകരണ നിയന്ത്രണ ബോർഡ് കടമ്പ്രയാറിനെ ഉൾപ്പെടുത്തിയിട്ടുള്ളത്.\nലക്ഷക്കണക്കിനു ടൺ നഗര മാലിന്യമാണ് ഇവിടെ കുന്നുകൂടി കിടക്കുന്നത്. ചീഞ്ഞഴുകിയ ടൺ കണക്കിനു ജൈവമാലിന്യവും കുന്നുകൂടിയ പ്ലാസ്റ്റിക് മാലിന്യവും മാരകമായ രാസപദാർഥങ്ങളും കടമ്പ്രയാറിനടുത്ത് ചതുപ്പിൽ കെട്ടി കിടക്കുന്നു. മാലിന്യക്കൂനയിൽനിന്ന് ഒലിച്ചിറങ്ങുന്ന പതിനായിരക്കണക്കിനു ലിറ്റര് മലിന ജലം കടമ്പ്രയാറിനെ ഓരോ ദിവസവും നശിപ്പിച്ചു കൊണ്ടിരിക്കുന്നു.\n2010ൽ പ്രവർത്തനം തുടങ്ങിയ കടമ്പ്രയാർ ടൂറിസം പദ്ധതി ഏറെക്കുറെ നിലച്ച നിലയിലാണ്. എന്നാല്, കോവിഡിനു ശേഷമുള്ള കാലം മുന്നില്‍ക്കണ്ടും ഏറെ നാളായി നീളുന്ന മലിനീകരണ പരാതികള് പരിഹരിക്കുന്നതിനും വേണ്ടി കടമ്പ്രയാർ വിനോദസഞ്ചാരകേന്ദ്രത്തിന്‍റെ പുനരുജ്ജീവന പ്രവര്‍ത്തനങ്ങള് വീണ്ടും സജീവമാക്കാനുള്ള നടപടികളിലാണ് സര്‍ക്കാര് ഇപ്പോള്.\nഇതിന്‍റെ ഭാഗമായി നശിച്ചു പോയ പാതകളും കൈവരികളും പുനർനിർമിക്കും. ജലവിനോദങ്ങൾക്ക് കൂടുതല് പ്രാധാന്യം നൽകുന്നതിന്‍റെ ഭാഗമായി കടമ്പ്രയാറിലെ പായലും പോളയും നീക്കി ആറിന് ആഴംകൂട്ടും. ദേശാടനപ്പക്ഷികൾ ധാരാളമായി എത്താറുള്ളതിനാല്‍വൈൽഡ് ലൈഫ് ഫോട്ടോഗ്രാഫർമാർക്ക് പ്രയോജനപ്പെടും വിധമുള്ള സൗകര്യങ്ങളുമൊരുക്കും. ഇൻഫോപാർക്കില് നിന്നെത്തുന്നവര്‍ക്കായി വാക്ക് വേ നവീകരിക്കും. റസ്റ്റോറന്റ്, ബോട്ടിങ് എന്നിവ പുനരാരംഭിക്കും. മനക്കക്കടവിൽനിന്ന് ഇൻഫോപാർക്കുവരെയുള്ള ബോട്ട് സർവീസും തുടങ്ങും.\nകൂടാതെ സൈക്ലിങ് ട്രാക്ക്, ആംഗ്ലിങ് പോയിന്‍റ്, കയാക്കിങ് തുടങ്ങിയവ ഒരുക്കാനും വാട്ടർ സ്പോർട്സ് രംഗത്ത് പരിശീലനം നടത്തുന്നവർക്കായി ആറിനെ കെട്ടി സംരക്ഷിക്കാനും പദ്ധതിയുണ്ട്. യുവതലമുറയെ ആകർഷിക്കുന്നതിന് സാഹസിക വിനോദസഞ്ചാരപദ്ധതികളും നടപ്പാക്കും. ഇറിഗേഷൻ, ടൂറിസം വകുപ്പുകളുടെ സംയുക്ത സഹകരണത്തോ‌ടെയാകും വികസനപ്രവർത്തനങ്ങൾ പൂർത്തീകരിക്കുന്നത്\nരാവിലെ ആറു മണി മുതല് വൈകുന്നേരം ആറു മണി വരെയാണ് ഇവിടെ ബോട്ടിംഗ് ചെയ്യാനാവുക. ഫീസ് താഴെപ്പറയും പ്രകാരമാണ്.\nEnglish Summary: Kadambrayar Eco Tourism Village Ernakulam


വ്യാഴം അടുത്ത ഏപ്രിൽ 13 വരെ കുംഭത്തിൽ..ഈ അഞ്ചു രാശിക്കാർക്ക് ഭാഗ്യവും ദൈവാധീനവും... - Sreyas Jyothisha Kendram\nroot December 6, 2021 December 25, 2021\nകേരളീയ ജ്യോതിഷ സമ്പ്രദായം അനുസരിച്ച് ഒരാൾ ജനിച്ച കൂറിന്റെ രണ്ട്, അഞ്ച്, ഏഴ്, ഒൻപത്, പതിനൊന്ന് എന്നീ ഭാവങ്ങളിലൂടെ വ്യാഴം ചാരവശാൽ സഞ്ചരിക്കുന്ന സമയം അതീവ ഗുണപ്രദമായിരിക്കും.\nപുണർതം, വിശാഖം, പൂരൂരുട്ടാതി എന്നീ നക്ഷത്രങ്ങളുടെ അധിപനാണ് വ്യാഴം. ധനു മീനം എന്നീ രാശികളും വ്യാഴത്തിന്റെ സ്വക്ഷേത്രങ്ങളാണ്. ഇപ്പോൾ കുംഭം രാശിയിൽ സ്ഥിതി ചെയ്യുന്ന വ്യാഴം 2022 ഏപ്രിൽ മാസം 13 വരെ അവിടെ തുടരുകയും തുടർന്ന് മീനം രാശിയിലേക്ക് പകരുകയും ചെയ്യും. ഈ സ്ഥിതി മൂലം 2022 ഏപ്രിൽ മാസം 13 വരെ ആർക്കൊക്കെയാണ് ഗുണാനുഭവങ്ങൾ ഉണ്ടാകുക എന്ന് പരിശോധിക്കാം.\nമേടം രാശി – നിങ്ങൾക്ക് ശുഭകരമായ ഫലങ്ങൾ ലഭിക്കും. ലാഭം ഉണ്ടാകും. ആത്മീയവും മതപരവുമായ പ്രവർത്തനങ്ങളിൽ പങ്കെടുക്കാൻ അവസരം ലഭിക്കും. ജോലിയിലും ബിസിനസ്സിലും പുരോഗതിയുണ്ടാകും.\nദാമ്പത്യ ജീവിതം സന്തോഷകരമായിരിക്കും. പുതിയ വാഹനമോ വീടോ വാങ്ങാനുള്ള സാധ്യതയും കാണുന്നു. ജോലിയിൽ വിജയം കൈവരിക്കും.\nമിഥുനം രാശി – പണവും ലാഭവും ഉണ്ടാകും, അതിനാൽ സാമ്പത്തിക വശം ശക്തമാകും. ഭാഗ്യത്തിന് പൂർണ്ണ പിന്തുണ ലഭിക്കും. മിഥുന രാശിക്കാർക്ക് ഈ സമയം അനുഗ്രഹം പോലെയാണ്. ദാമ്പത്യ ജീവിതം സന്തോഷകരമായിരിക്കും.\nതുലാം രാശി – തുലാം രാശിക്കാർക്ക് സമയം വളരെ ഫലപ്രദമായിരിക്കും. ഈ സമയം ജോലിക്കും ബിസിനസ്സിനും അനുകൂലമായിരിക്കും. ദാമ്പത്യ ജീവിതത്തിൽ നിങ്ങൾ സന്തോഷം അനുഭവിക്കും. ലാഭം ഉണ്ടാകും. ജോലിസ്ഥലത്തെ നിങ്ങളുടെ ജോലി വിലമതിക്കും. നിങ്ങൾക്ക് പുതിയ തൊഴിൽ അവസരങ്ങൾ ലഭിക്കും. മതപരവും ആത്മീയവുമായ പ്രവർത്തനങ്ങളിൽ പ്രശോഭിക്കാൻ കഴിയും. പൊതുരംഗത്തു അംഗീകാരം വർധിക്കും.\nചിങ്ങം രാശി – സാമ്പത്തിക പ്രശ്‌നങ്ങളിൽ നിന്ന് മുക്തി നേടും. പുതിയ വാഹനമോ വീടോ വാങ്ങാനുള്ള സാധ്യത കാണുന്നു.ജോലിയിൽ വിജയം കൈവരിക്കും.ദാമ്പത്യ ജീവിതം സന്തോഷകരമായിരിക്കും.കുടുംബാംഗങ്ങളുടെയും സുഹൃത്തുക്കളുടെയും പിന്തുണ നിങ്ങൾക്ക് ലഭിക്കും. ഈ സമയം നിങ്ങൾക്ക് ഒരു അനുഗ്രഹത്തിൽ കുറവായിരിക്കില്ല.\nമകരം രാശി – സാമ്പത്തിക നേട്ടങ്ങൾ പ്രതീക്ഷിക്കാം. തടസ്സപ്പെട്ട ആനുകൂല്യങ്ങൾ അനുഭവത്തിൽ വരും. നഷ്ടമായി എന്ന് കരുതിയ ധനം തിരികെ ലഭിക്കും. പുതിയ സംരംഭങ്ങൾ തുടങ്ങാനുള്ള പരിശ്രമം വിജയിക്കും. കുടുംബത്തിൽ മംഗളകരമായ സാഹചര്യം നിലനിൽക്കും. മനഃശ്ശാന്തിയും സന്തോഷവും നിലനിൽക്കും.\nശേഷിക്കുന്ന7രാശിക്കാർ വ്യാഴപ്രീതി ലഭിക്കുന്നതിന് വേണ്ടതായ കർമങ്ങൾ അനുഷ്ഠിച്ചാൽ അവർക്കും ദേവഗുരുവായ ബൃഹസ്പതിയുടെ അനുഗ്രഹം ലഭിക്കും. വ്യാഴത്തിന്റെ സ്ഥിതി മൂലം അവർക്കുണ്ടാകുന്ന ദോഷങ്ങൾ അകന്ന് ഭാഗ്യവും ദൈവാധീനവും വർധിക്കുകയും ചെയ്യും. വ്യാഴാഴ്ച വ്രതം അനുഷ്ഠിക്കുക, അന്നേ ദിവസം വിഷ്ണുക്ഷേത്ര ദർശനം നടത്തി മഞ്ഞ നിറത്തിലുള്ള പുഷ്പങ്ങൾ കൊണ്ട് വിഷ്ണുവിന് പുഷ്പാഞ്ജലിനടത്തുകയും, പാല്പായസം മുതലായ നൈവേദ്യങ്ങൾ സമർപ്പിക്കുകയും ചെയ്താൽ വ്യാഴപ്രീതി ലഭിക്കും. വ്യാഴ അഷ്ടോത്തരം ജപിക്കുന്നതും ജ്യോതിഷ നിർദ്ദേശത്തോടെ മഞ്ഞ പുഷ്യരാഗം ധരിക്കുന്നതും ഗുണം ചെയ്യും.\n(***ഒരു ഗ്രഹത്തിന്റെ മാത്രം ചാരവശാലുള്ള സ്ഥിതി മൂലം ഒരാളുടെയും പൂർണ ഫലപ്രവചനം സാധ്യമല്ല. ഇത് പൊതുവിലുള്ള ചില സൂചനകൾ മാത്രമാകുന്നു. പൂർണ്ണ ജ്യോതിഷ നിരൂപണത്തിന് ജ്യോതിഷികളുടെ സേവനം ആവശ്യമാകുന്നു)


കോഴികൾക്ക് കൂട് ഒരുക്കുമ്പോൾ ഈ കാര്യങ്ങൾ അറിഞ്ഞിരിക്കണം, ഇല്ലെങ്കിൽ രോഗബാധ കൂടും » Newsthen\nകോഴികൾക്ക് രോഗം വരാതെ തടയുന്നതിന് രോഗപ്രതിരോധ കുത്തിവെപ്പ് നൽകിയിരിക്കണം. ഇതുകൂടാതെ പോഷകസമൃദ്ധമായ കോഴിത്തീറ്റ ഇവയ്ക്ക് നൽകിയിരിക്കണം. കൂടും പരിസരവും വൃത്തിയായി സൂക്ഷിച്ചാൽ പരമാവധി രോഗങ്ങളെ അകറ്റി നിർത്താം. കോഴിക്കൂടിന് ചുറ്റും 100 ചതുരശ്ര മീറ്ററിൽ 50 കിലോ എന്ന തോതിൽ കുമ്മായം വിതറണം.\nകോഴികൾക്ക് നൽകുന്ന തീറ്റയുടെ ഗുണമേന്മ എപ്പോഴും ഉറപ്പുവരുത്തണം. കോഴിയുടെ വളർച്ച ഘട്ടത്തിൽ പ്രോട്ടീൻ സമ്പന്നമായ തീറ്റയാണ് നല്കുന്നത്. പ്രോട്ടീന് വർദ്ധിപ്പിക്കുവാൻ ഫിഷ് മീൽ, ബോൺ മീൽ എന്നിവ ചേർക്കാറുണ്ട് ഇത് അണുവിമുക്തം ആയിരിക്കണം.\nതീറ്റ ചാക്കുകൾ എപ്പോഴും വായുസഞ്ചാരമുള്ള മുറിയിൽ വയ്ക്കുവാൻ ശ്രദ്ധിക്കണം. തീറ്റ സംഭരിക്കുന്ന മുറിയിൽ എലികളും മറ്റു ശുദ്രജീവികൾ വരാതെ നോക്കേണ്ടത് അത്യന്താപേക്ഷിതമാണ്. ഇതുകൂടാതെ കോഴികൾക്ക് എപ്പോഴും ശുദ്ധജലം ലഭ്യമാക്കണം. വെള്ളത്തിൻറെ അമ്ല ക്ഷാര നില എപ്പോഴും അറിഞ്ഞുവേണം കോഴികൾക്ക് നൽകുവാൻ. ഇതുകൂടാതെ കാൽസ്യം നൈട്രേറ്റ്, ഇരുമ്പ് തുടങ്ങിയവ അംശം വെള്ളത്തിൽ കലർന്നിട്ടുണ്ടോ എന്ന് പരിശോധന വിധേയമാക്കണം. 10 ദിവസം പ്രായമായ ഇറച്ചി കോഴികൾക്ക് 60 മില്ലി വെള്ളം തീർച്ചയായും നൽകിയിരിക്കണം. ബ്ലീച്ചിങ് പൗഡർ ആവശ്യമായ അളവിലെടുത്ത് അതിൻറെ തെളിനീര് സൂര്യാസ്തമയത്തിനു ശേഷം അല്ലെങ്കിൽ രാത്രിയിൽ കിണറ്റിൽ ഒഴിക്കുക. ക്ലോറിനേഷൻ നടത്തിയ ജലം കോഴികൾക്ക് നൽകാം. 1000 ലിറ്റർ വെള്ളത്തിന്2ഗ്രാം എന്ന തോതിൽ ബ്ലീച്ചിങ് പൗഡർ ഉപയോഗിക്കുന്ന രീതി ചെറുകിടകോഴി വളർത്തുന്ന വർക്ക് നല്ലതാണ്. തീറ്റ പാത്രം, വെള്ളപ്പാത്രവും എപ്പോഴും ബ്രഷ് ഉപയോഗിച്ച് തേച്ചുകഴുകി അണുവിമുക്തമാക്കാൻ ശ്രദ്ധിക്കുക.\nകൂട് ഒരുക്കുമ്പോൾ വെള്ളക്കെട്ടില്ലാത്ത സ്ഥലത്ത് ഒരുക്കണം. വായുസഞ്ചാരം ഉറപ്പാക്കി നായ, പൂച്ച തുടങ്ങിയവ വരാത്ത ഇടം ഉറപ്പാക്കി നിർമ്മിക്കുക. കോഴിഫാം ആണെങ്കിൽ ജോലിക്കാർ അണുനാശിനി വെള്ളത്തിൽ അവരുടെ പാദങ്ങൾ മുക്കി വേണം അകത്തേക്കും പുറത്തേക്കും പോകേണ്ടത്. കൂടിനുള്ളിൽ തറ, ചുമര് തുടങ്ങിയവ ചുണ്ണാമ്പും ഉപയോഗിച്ച് വെള്ള പൂശണം. കോഴിക്കുഞ്ഞുങ്ങളെ കൊണ്ടു വരുന്നതിനു മുൻപ് പൊട്ടാസ്യം പെർമാംഗനേറ്റ് ഉപയോഗിച്ച് ഷെഡ് അണുവിമുക്തമാക്കി ഇരിക്കണം. കോഴിക്കൂട്ടിൽ വിരിക്കുന്ന ലിറ്ററിൽ സാധാരണയായി അറക്കപ്പൊടി ഉപയോഗിക്കുകയാണ് ചെയ്യുന്നത്.\nകോഴിക്കൂടിന്റെ തറ അണുവിമുക്തമാക്കിയ ശേഷം 10 സെൻറീമീറ്റർ കനത്തിൽ അറക്കപ്പൊടി നിരത്തുന്നത് നല്ലതാണ്. കോഴിക്കൂട്ടിൽ നിരന്തര രോഗലക്ഷണങ്ങൾ കാണിക്കുന്ന കോഴികളെ പ്രത്യേകം മാറ്റി ചികിത്സിക്കുവാൻ ശ്രദ്ധിക്കുക. കൂടാതെ കോഴികൾക്ക് കൃത്യസമയത്ത് കുത്തിവെപ്പ് നടത്തുക.


മാത്തുക്കുട്ടിയുടെ സിനിമയില് നിന്ന് ദുല്‍ഖര് പിന്മാറാനുള്ള കാരണം ഇതാണ്,dulqer salman sike in mathukutty filmkeralaonlinenews.com | Malayalam news, kerala news, onlinenews,\nSaturday October 19th, 2019 - 10:12:am\nമാത്തുക്കുട്ടിയുടെ സിനിമയില് നിന്ന് ദുല്‍ഖര് പിന്മാറാനുള്ള കാരണം ...\nPublished: Wednesday 19 June 2019 11:19:45 PM\nറേഡിയോ ജോക്കി, ചാനല് അവതാരകന് എന്നീ നിലകളില് നിറഞ്ഞുനിന്ന മാത്തുക്കുട്ടി സംവിധായകനുമാകുന്ന ''കുഞ്ഞെല്‍ദോ'' പ്രഖ്യാപിച്ചത് കഴിഞ്ഞ ആഴ്ചയാണ്. ചിത്രത്തില് ആസിഫ് അലിയാണ് നായകനാകുന്നത്. ചിത്രത്തിലെ നായികയെ തേടുകയാണ് അണിയറപ്രവര്‍ത്തകര്. ചിത്രത്തില് ആസിഫ് അലിയെത്തുന്നത് 19 കാരന്റെ വേഷത്തിലാണെന്നതാണ് പുതിയ റിപ്പോര്‍ട്ട്. ക്യാമ്പസ് പശ്ചാത്തലമാക്കി ഒരുക്കുന്ന ചിത്രത്തിനായി ആദ്യം പരിഗണിച്ചിരുന്നത് ദുല്‍ഖര് സല്‍മാനെയാണ്. എന്നാല് ദുല്‍ഖര് ചിത്രം ഉപേക്ഷിച്ചു. അതിന്റെ കാരണം പുറത്ത് വന്നിരിക്കുകയാണിപ്പോള്\nടീനേജ് വേഷങ്ങള് ചെയ്യാന് താത്പര്യമില്ലാത്തതിനാലാണ് നടന് ചിത്രത്തില് നിന്ന് പിന്മാറിയതെന്നാണ് റിപ്പോര്‍ട്ടുകള് പറയുന്നത്. ചിത്രത്തിന്റെ ഫസ്റ്റ് ലുക്ക് പോസ്റ്റര് പുറത്ത് വിട്ടത് ദുല്‍ഖര് സല്‍മാന് ആയിരുന്നു. വിനീത് ശ്രീനിവാസന് ചിത്രത്തിനൊപ്പം ക്രിയേറ്റീവ് ഡയറക്ടറായുമുണ്ട്. സ്വരൂപ് ഫിലിപ്പാണ് ഛായാഗ്രഹണം. ഷാന് റഹ്മാനാണ് സംഗീത സംവിധാനം.\nകുഞ്ഞിരാമായണം, എബി എന്നീ സിനിമകള്‍ക്ക് ശേഷമുള്ള ലിറ്റില് ബിഗ് ഫിലിംസിന്റെ അടുത്ത പ്രൊജക്ട് കൂടിയാണ് കുഞ്ഞെല്‍ദോ. സുവിന് വര്‍ക്കിയും പ്രശോഭ് കൃഷ്ണയും ചേര്‍ന്നാണ് നിര്‍മ്മാണം. ടൊവിനോ തോമസ് നായകനാകുന്ന പുതിയ ചിത്രം കല്‍ക്കി എന്ന സിനിമ നിര്‍മ്മിക്കുന്നതും ഈ ബാനറിന്റെ കീഴിലാണ്.\nRead more topics: dulqer salman, sike in mathukutty, film,\ndulqer salman sike in mathukutty film\nജിത്തു ജോസഫിന്‍റെ പുതിയ ചിത്രത്തില് മോഹന്‍ലാലിന്‍റെ നായികയായി തൃഷ എത്തുന്നു\nവ്യാജ പ്രചരണത്തിനെതിരെ ദുല്‍ഖര് സല്‍മാന് രംഗത്ത്\nനടി ജലജ തിരിച്ചുവരവിനൊരുങ്ങുന്നു


ലീലോപാഖ്യാനം - ലഘുയോഗവാസിഷ്ഠം (4)\nജഗത്തിന്റെ മിത്ഥ്യാത്വത്തെയും മിത്ഥ്യാസ്വരൂപമായ ജഗത്തു നിലനിന്നുവരുന്ന സമ്പ്രദായത്തെയും വ്യക്തമാക്കാന് വേണ്ടി ഒരു കഥ പറയാമെന്നു പറഞ്ഞുകൊണ്ടാണ് മണ്ഡപോപാഖ്യാനം അല്ലെങ്കില് ലീലോപാഖ്യാനമെന്ന് കഥയിലേയ്ക്കു വേശിക്കുന്നത്.\nഒരിക്കല് ഈ ഭൂമിയില് ഒരിടത്ത് പത്മരാജാവെന്നു പേരായി ഒരു രാജാവും അദ്ദേഹത്തിന് ലീലയെന്നു പേരായി ഒരു പട്ടമഹിഷിയുമുണ്ടായി. അവര് രണ്ടുപേരും വളരെ നല്ലവരും ധര്‍മ്മനിഷ്ഠരും അന്യോന്യാനുരക്തരും അനുരൂപരുമായ ദമ്പതിമാരായിരുന്നു. അവരുടെ ധര്‍മ്മനിഷ്ഠമായ ഭരണംകൊണ്ട് ഭൂമിയില് എല്ലായിടത്തും എല്ലാ ജീവികള്‍ക്കും ക്ഷേമസമാധാനങ്ങളും സമ്പത്തുകള്‍ക്ക് അഭിവൃദ്ധിയും ധര്‍മ്മത്തിന് നിലനില്‍പുമുണ്ടായി. എപ്പോഴും എന്തെങ്കിലും നല്ല കാര്യങ്ങളെ മാത്രം ആലോചിച്ചുകൊണ്ടിരിക്കുകയെന്നതു സ്വഭാവമായിരുന്നു മഹാരാജ്ഞിക്ക്.\nഅക്കൂട്ടത്തിലൊരിക്കല് തനിക്കും തന്റെ ഭര്‍ത്താവായ മഹാരാജാവിനും മരണം സംഭവിക്കാതെ അമരത്വത്തോടുകൂടി ചിരകാലം ഭൂമിയില് സുഖികളായിരിക്കാനെന്താണ് മാര്‍ഗ്ഗമെന്നാലോചിച്ചു. വിദ്യാവൃദ്ധരും ജ്ഞാനവൃദ്ധരും തപോവൃദ്ധരും കേവലം വയോവൃദ്ധരുമായ പലരെയും അരമനയില് വരുത്തി അവരോടൊക്കെ തന്റെ ആഗ്രഹത്തെ അറിയിച്ച് അതിനെ സാധിക്കാനുള്ള ഉപായമെന്താണെന്നന്വേഷിച്ചു. സാധനകളെക്കൊണ്ടു പല\nപ്രകാരത്തിലുള്ള സിദ്ധികളുമുണ്ടാവാമെന്നല്ലാതെ അമരത്വം കിട്ടാന് വിഷമമാണെന്നാണ് അവരുടെയൊക്കെയും മറുപടി. ഒരു പ്രകാരത്തിലും തന്റെ ആഗ്രഹം നിറവേറാന് മാര്‍ഗ്ഗമില്ലെന്നറിഞ്ഞപ്പോള് മഹാരാജ്ഞി ആകുലയും പരവശയുമായിത്തീര്‍ന്നു. ഭര്‍ത്താവിന്റെ മരണത്തെയും അതിനുശേഷമുള്ള തന്റെ ഏകാകിനിയായ ജീവിതത്തെയും ഓര്‍ത്തപ്പോള് രാജ്ഞി നടുങ്ങി.\nപുണ്യാത്മാക്കള്‍ക്കു തന്റെ ശുദ്ധമായ അന്തഃകരണം തന്നെയാണ് ഉത്തമനായ ബന്ധുവും ഉപദേഷ്ടാവും. ആ നിലയ്ക്ക് മഹാരാജ്ഞി പിന്നെ അധികമാരോടും ഒന്നുമന്വേഷിക്കാതെ തന്റെ ചിത്തത്തില്‍തന്നെ തീവ്രമായ അന്വേഷണം തുടങ്ങി. അതിന്റെ ഫലമായി കുറച്ചുദിവസം കഴിഞ്ഞപ്പോഴേയ്ക്ക് ചില തീര്‍പ്പുകളൊക്കെയുണ്ടായി. ഭര്‍ത്താവിനു മുമ്പു് താനാണ് മരിക്കുന്നതെങ്കില് ശരീരത്തെ വിട്ടു ബ്രഹ്മസായൂജ്യത്തെ പ്രാപിക്കണം. അല്ല, ഭര്‍ത്താവാണ് മുമ്പെ മരിക്കുന്നതെങ്കില് അദ്ദേഹത്തിന്റെ ജീവകല ശരീരത്തെ വിട്ടാലും അന്തഃപുരമണ്ഡപത്തിലെ അന്തരീക്ഷത്തില് നിന്നു പുറത്തുപോവാനിടവരാതെ ഇവിടെത്തന്നെ നില്ക്കണം. തനിക്കെപ്പോഴും കാണാനും കഴിയണം. അതിനുള്ള കഴിവ് വിദ്യാസ്വരൂപിണിയായ സരസ്വതീദേവിയുടെ പ്രസാദം കൊണ്ടുണ്ടാവണം. അതു സാധിക്കുന്നതുവരെയും താന് സരസ്വതീ ഭജനം നടത്തും. എന്നൊക്കെയാണ് കുറച്ചുദിവസം കഴിഞ്ഞപ്പോഴുണ്ടായ തീര്‍പ്പ്. അതിനനിസരിച്ചു തന്റെ ഭര്‍ത്താവിനെപ്പോലും അറിയിക്കാതെ വളരെ രഹസ്യമായും എന്നാല് വളരെ കഠിനമായുമുള്ള നിലയില് സരസ്വതിദേവിയെ തപോനുഷ്ഠാനങ്ങളെക്കൊണ്ട് ആരാധിക്കാന് തുടങ്ങി. ധ്യാനവും സമാധിയും ജപവും പൂജയും മറ്റുമായി രാവും പകലും ഭേദമില്ലാതെ കഴിച്ചുകൂട്ടാന് തുടങ്ങി. മുമ്മൂന്നു ദിവസം കൂടുമ്പോള് ഒരിക്കല് എന്തെങ്കിലും ആഹാരം കഴിക്കും. അങ്ങനെ കഠിനമായ തപോനിഷ്ഠയില്‍ത്തന്നെ പത്തുമാസം കഴിഞ്ഞു.\nഅങ്ങനെയിരിക്കെ ഒരു ദിവസം പതിവുപോലുള്ള പൂജാവിധാനം തുടര്‍ന്നുകൊണ്ടിരിക്കെ ശ്രദ്ധാഭക്തികളുടെ പാരമ്യത്താല് അശ്രുധാരകളൊഴുക്കിയും ദേഹം മുഴുവന് പൊട്ടിത്തരിച്ചും തൊഴുകയ്യുമായി അര്‍ദ്ധനിമീലിതനേത്രമായി തന്റെ ഇഷ്ടദേവതാവിഗ്രഹത്തിന്റെ മുമ്പില് ഇരിക്കുന്ന രാജ്ഞിക്ക് കരുണാമയിയായ വിദ്യാദേവിയുടെ ദര്‍ശനം കിട്ടി. അത്യുജ്വലമായ തേജസ്സോടുകൂടി തന്റെ പുരോഭാഗത്തില് ദേവി പ്രത്യക്ഷപ്പെട്ടപ്പോള് ഭക്തിപരവശയായിത്തീര്‍ന്ന മഹാരാജ്ഞി വീണുനമസ്കരിച്ച് അമ്മയുടെ തൃപ്പാദങ്ങള് തന്റെ ശിരസ്സോടുകൂടി യോജിപ്പിച്ചു. അനന്തരം തൊഴുകയ്യോടെ എഴുനേറ്റുനിന്ന് ഭക്തിഗദ്ഗദങ്ങളായ വാക്കുകളെക്കൊണ്ട് ദേവിയെ വാഴ്ത്തിസ്തുതിച്ചു. സന്തുഷ്ടയായ വാണീഭഗവതി രാജ്ഞിയെ അനുഗ്രഹിച്ച് അഭീഷ്ടങ്ങളായ വരങ്ങളെ കൊടുക്കാന് മുതിര്‍ന്നപ്പോള് രാജ്ഞി രണ്ടു വരങ്ങളെ വരിച്ചു. അതില് ഒന്ന്, തന്റെ ഭര്‍ത്താവ് മരിച്ചാല് അദ്ദേഹത്തിന്റെ ജീവകല തന്റെ അന്തഃപുരമണ്ഡപത്തിലെ അന്തരീക്ഷത്തില്‍ത്തന്നെ തങ്ങിനില്ക്കണമെന്നും മറ്റൊന്ന് താന് സ്മരിക്കുമ്പോഴൊക്കെയും ദേവി പ്രത്യക്ഷപ്പെട്ട് ആവശ്യപ്പെടുന്ന വരങ്ങളെ കൊടുക്കണമെന്നുമാണ്. പ്രസ്തുത രണ്ടു വരങ്ങളെയും കൊടുത്ത് ദേവി അവ്യക്തയിലേയ്ക്കു മറയുകയും ചെയ്തു.\nഇഷ്ടദേവതാദര്‍ശനം കൊണ്ടും അഭീഷ്ടലാഭം കൊണ്ടും അത്യന്ത ചരിതാര്‍ത്ഥയായിത്തീര്‍ന്ന മഹാരാജ്ഞി സന്തോഷത്തോടുകൂടി ദിവസം കഴിച്ചുവന്നു. കാലംകൊണ്ടു മഹാരാജാവിന് വാര്‍ദ്ധക്യവും ജരാനരകളും വന്നുചേര്‍ന്നു. അന്ത്യസമയം ആസന്നമായെന്നുപോലും തോന്നാന് തുടങ്ങി. അങ്ങനെയിരിക്കെ ഒരു ദിവസം പത്മമഹാരാജാവു നിര്യാതനാവുകയും ചെയ്തു. ലീലാരാജ്ഞി ഭര്‍ത്തൃവിരഹദുഃഖം സഹിക്കാന് കഴിയാതെ ഉറക്കെ നിലവിളിക്കുകയും മണ്ണില് വീണ്ടുരുളുകയും മാറാത്തടിക്കുകയും മറ്റും ചെയ്തു. എങ്കിലും അതുകൊണ്ടൊന്നും സമാധാനം കിട്ടാതെ മരിക്കാന്‍തന്നെ തീര്‍ച്ചപ്പെടുത്തി. ആ സമയത്ത് ആകാശത്തുനിന്നു കരുണാമയിയായ ദേവിയുടെ ഒരുളപ്പാടു കേട്ടു: “പതിവ്രതാരത്നമായ ലീലേ! നീ വ്യസനിക്കേണ്ട. നിനക്കിനിയും ഭര്‍ത്താവോടൂകൂടി സുഖമായിരിക്കാന് സാധിക്കും. ഭര്‍ത്താവിന്റെ ശവശരീരത്തെ കേടുവരുത്താതെ അന്തഃപുരമണ്ഡപത്തില്‍ത്തന്നെ പുഷ്പങ്ങളെകൊണ്ടുമൂടി സൂക്ഷിക്കൂ. പുഷ്പങ്ങള് വാടിയേയ്ക്ക‍ാം. എന്നാല് ശരീരം വാടില്ല. മാത്രമല്ല, നി‍ന്റെ ഭര്‍ത്താവിന്റെ നിര്‍മ്മലമായ ജീവകല ഇപ്പോഴും ആ അന്തഃപുരത്തില് നില്ക്കുന്നുണ്ട്” അതുകേട്ട മഹാരാജ്ഞിയുടെ വ്യസനം മിക്കവാറും തീര്‍ന്നുവെന്നുതന്നെ പറയണം. വേഗത്തില് ധാരാളം സുഗന്ധപുഷ്പങ്ങളെ വരുത്തി ഭര്‍ത്തൃശരീരത്തെ ശുദ്ധിവരുത്തി അലങ്കരിച്ചു പുഷ്പങ്ങളെക്കൊണ്ടു മൂടി സൂക്ഷിച്ചു.\nഎങ്കിലും ഭര്‍ത്താവിനെ പ്രത്യക്ഷത്തില് കാണാന് കഴിയുന്നില്ലല്ലോ എന്ന ദുഃഖം പിന്നെയും രാജ്ഞിയെ പീഡിപ്പിച്ചുകൊണ്ടിരുന്നു. അതിനാല് ആര്‍ത്തിയായി വിദ്യാദേവിയെ സ്മരിച്ചു ദര്‍ശനത്തിന്നപേക്ഷിക്കുകതന്നെ ചെയ്തു. ഉടനെ ദേവി മാഹാരാജ്ഞിയുടെ മുമ്പില് പ്രത്യക്ഷപ്പെട്ട് എന്താണ് വേണ്ടതെന്നു ചോദിച്ചു. അപ്പോള് തന്റെ ഭര്‍ത്താവിനെ കാണാന് സാധിക്കാത്തതുകൊണ്ട് വളരെ വ്യസനമുണ്ടെന്നും അദ്ദേഹം ഇപ്പോള് എവിടെ ഏതു രൂപത്തിലാണെന്നും അദ്ദേഹത്തെ കാണാന് മാര്‍ഗ്ഗമെന്താണെന്നും പറഞ്ഞുതന്ന് തന്നെ അവിടേയ്ക്കു കൂട്ടിക്കൊണ്ടുപോവണമെന്നും അപേക്ഷിച്ചു.\nഅപ്പോള് ദേവീ അരുളിചെയ്തു: ആകാശത്തിന് മൂന്നു വകഭേദങ്ങളുണ്ട് – ഭൂതാകാശം, ചിത്താകാശം, ചിദാകാശം. ഇതില് ഭൂതാകാശം മറ്റു രണ്ടു ആകാശങ്ങളെയും അപേക്ഷിച്ചു സ്ഥൂലമാണ്. ചിദാകാശം അത്യന്ത സൂക്ഷമവുമാണ്. അതില് യാതൊരു നാമരൂപങ്ങളുടേയും സ്ഫുരണംപോലുമില്ല. അത്യന്തശൂന്യവും അത്യന്തപ്രശാന്തവുമാണ്. ചിത്തം ഒരു വിഷയത്തെ വിട്ടു മറ്റൊരു വിഷയത്തെ പ്രാപിക്കുന്നതിനിടയിലുള്ള ഏറ്റവും ചുരുങ്ങിയ സമയം ഏതൊരു സ്വരൂപത്തിലിരിക്കുന്നുവോ, അതാണ് ചിദാകാശത്തിന്റെ രൂപം. അല്പംപോലും സങ്കല്പമില്ലാതായാല് ചിത്തം ചിദാകാശമായിത്തീരും. അപ്പോള് സര്‍വ്വാത്മകവും ശാന്തവുമായ പദത്തെ പ്രാപിക്കുകയും ചെയ്യും. ഈ ലോകം കേവലം ഇല്ലാത്തതാണെന്ന ഉറച്ച വിശ്വാസം ദൃഢപ്പെട്ടുകഴിഞ്ഞാല് ആ പരമപദത്തെ പ്രാപിക്ക‍ാം. അല്ലാതെ സാദ്ധ്യവുമല്ല. ഈ ലോകം ഇല്ലാത്തതാണെന്ന ദൃഢവിശ്വാസം ഒരാള്‍ക്കുണ്ടാവാന് വിഷമമാണ്. എന്നാല് നിനക്കിപ്പോള് എന്റെ അനുഗ്രഹം കൊണ്ടു ഞാന് ആ നില കൈവരുത്തിത്തരാം. എന്നു പറഞ്ഞു ദേവി രാജ്ഞിയെ അനുഗ്രിച്ചന്തര്‍ദ്ധാനം ചെയ്തു. ദേവി തിരോധാനം ചെയ്തു കഴിഞ്ഞതോടെ താമസമുണ്ടായില്ല; ദേവിയുടെ അനുഗ്രഹശക്തിയാല് രാജ്ഞി നിര്‍വ്വികല്പസമാധിയില് മുഴുകി. ആ സമാധിയില് ഇരിക്കുമ്പോള്‍ത്തന്നെ ശരീരത്തെവിട്ടു അന്തഃകരണത്തോടൂകൂടി അവിടെയുള്ള ഗൃഹാകാശത്തേയ്ക്കുയരുകയും ചെയ്തു.\nഅത്ഭുതമെന്നു പറയട്ടെ, ആ ഗൃഹാകാശത്തില് രാജ്ഞിയുടെ ജീവപ്രജ്ഞ പല വിചിത്ര ദൃശ്യങ്ങളെയും കണ്ടു. പര്‍വ്വതങ്ങള്, കാടുകള്, നദികള്, സമുദ്രങ്ങള്, പട്ടണങ്ങള്, ഗ്രാമങ്ങള് എന്നിവയടങ്ങിയ ഒരു പുതിയ ലോകത്തെക്കണ്ടു. അതില് വളരെ വലിയ ഒരു പട്ടണമദ്ധ്യത്തില് അനേക മതിലുകളാലും കിടങ്ങുകളാലും ചുറ്റപ്പെട്ടു നാലുഭാഗത്തും വലിയ ഗോപുരങ്ങളോടുകൂടിയ വലിയ കോട്ടയും അതിന്റെ മദ്ധ്യത്തില് എല്ലാവിധ ശില്‍പവൈദഗ്ദ്ധ്യങ്ങള്‍ക്കും ഉത്തമോദാഹരണമായും അവര്‍ണ്ണനീയമായുമുള്ള രാജധാനിയേയും കണ്ടു. രാജധാനിയുടെ പുരോഭാഗത്ത് വിശാലമായ സഭാമണ്ഡപവും അതില് അനേകം സാമന്തരാജക്കന്മാരാലും മന്ത്രിപുംഗവന്മാരാലും പ്രഭുക്കന്മാരാലും ചുറ്റപ്പെട്ടു വാഴ്ത്തപ്പെട്ടുകൊണ്ടുമുള്ള നിലയില് വലിയ സിംഹാസനത്തില് തന്റെ ഭര്‍ത്താവായ പത്മരാജാവ് ഇരിക്കുന്നതായും രാജ്യകാര്യങ്ങളെക്കുറിച്ചാലോചിക്കുന്നതായും കണ്ടു. ഇടയ്ക്കിടെ മഹാരാജാവിനെ ജയശബ്ദം കൊണ്ടും നമശ്ശബ്ദംകൊണ്ടും മാനിക്കുന്നു; പുഷ്പവര്‍ഷം ചെയ്യുന്നു. നാലുഗോപുരദ്വാരങ്ങളിലും രാജദര്‍ശനത്തില് ഉത്സുകരായ ജനങ്ങള് തിങ്ങി നിറഞ്ഞിരിക്കുന്നു.\nഇതൊക്കെകണ്ട് ആശ്ചര്യഭരിതയായ ലീലാരാജ്ഞിയും ആ രാജസഭാ മണ്ഡപത്തിലെ അന്തരീക്ഷത്തില് ചെന്നുന്നിന്നു. സഭയിലുള്ള നാനാ‌ജനസഞ്ചയത്തെയും, പണ്ടത്തെ വാര്‍ദ്ധക്യമൊക്കെ പോയി നവയൗവനാരൂഢനും തേജസ്വിയുമായ തന്റെ ഭര്‍ത്താവാകുന്ന മഹാരാജാവിനേയും വ്യക്തമായി തെളിഞ്ഞു കണ്ടു. പലതരത്തിലുള്ള ആളുകളേയും കുറ്റവാളികളായ ജയില്‍പ്പുള്ളികളേയും പണ്ഡിതന്മാരേയും മിത്രവര്‍ഗ്ഗങ്ങളേയുമെല്ല‍ാം കണ്ടു. ആശ്ചര്യസതബ്ധയായ രാജ്ഞി വീണ്ടും തന്റെ അന്തഃപുരമണ്ഡപത്തില് സമാധിസ്ഥിതിയിലിരിക്കുന്ന ശരീരത്തിലേയ്ക്കുതന്നെ മടങ്ങി. അല്‍പസമയം കൊണ്ടു സമാധിയുണര്‍ന്നു. ഉടനെത്തന്നെ വിദ്യാമയിയായ സരസ്വതിദേവിയെ സ്മരിച്ചു. ദേവി പ്രത്യക്ഷപ്പെടുകയും ചെയ്തു. രാജ്ഞി സരസ്വതീദേവിയെ വണങ്ങി തന്റെ ഭര്‍ത്താവു ശരീരത്തെ വിട്ടശേഷം രൂപമില്ലാത്ത ഭ്രമാത്മകമായ ഈ ജന്മത്തെ എങ്ങനെ പ്രാപിച്ചു എന്നുള്ള പരമാര്‍ത്ഥം ജഗല്‍ഭ്രാന്തി നീങ്ങാന് വേണ്ടി പറഞ്ഞുതന്നാല് കൊള്ളാമെന്നപേക്ഷിച്ചു.\nവിദ്യാദേവി മറുപടി പറയാന് തുടങ്ങി. പൂര്‍വ്വസംസാരസ്മൃതികൊണ്ടു കേവലം ഭ്രമാത്മകമായ ഈ വര്‍ത്തമാനജന്മവും ജീവിതവും എങ്ങിനെ നിലനില്ക്കുന്നുവോ, അതുപോലെത്തന്നെ രണ്ട‍ാംജന്മവും ഉണ്ടാവുകയും നിലനില്ക്കുകയും ചെയ്യുന്നു. അതിലെന്താണത്ഭുതം! ഇപ്പോഴുള്ള ജന്മം ഭ്രമാത്മകമാണെന്നും ആശ്ചര്യമാണെന്നുമൊക്കെ തോന്നുന്നത്. അതിനാല് ഇപ്പോഴുള്ള ജന്മം എങ്ങിനെയുണ്ടായിയെന്നു ഞാന് വ്യക്തമാക്കിത്തര‍ാം. ചിദാകാശമെന്നു പറഞ്ഞാല് എന്താണെന്നിപ്പോള് അറിഞ്ഞുവല്ലോ, അത്യന്ത ശൂന്യവും അനന്തവുമായ ചിദാകാശത്തിലൊരിടത്ത് അത്യാശ്ചര്യകരമായ ഒരു മായാമണ്ഡപമുണ്ട്. അതുതന്നെ ബ്രഹ്മാണ്ഡം. സുമേരുപര്‍വ്വതമാകുന്ന നെടുംതൂണോടും ആകാശമാകുന്ന മേല്‍പ്പുരയോടും ആകാശസഞ്ചാരികളായ സിദ്ധന്മാരുടെ സാമഗാനങ്ങളോടും മറ്റും മറ്റും കൂടിയ പ്രസ്തുതമായമണ്ഡപത്തിലെ – ബ്രഹ്മാണ്ഡത്തിലെ – ധാരാളം പുത്രന്മാരുള്ള ആദിഗൃഹസ്ഥനാണ് ബ്രഹ്മദേവന്. വിശാലമായ ആ ബ്രഹ്മണ്ഡപത്തില് ഒരിടത്തു ചില പര്‍വ്വതങ്ങളുടെ ഇടയില് ‘ഗിരിഗ്രാമ’മെന്നൊരു ഗ്രാമമുണ്ട്. അവിടെ അനേകം ഗൃഹങ്ങളുള്ളതില് പ്രസിദ്ധമായ ഒരു ബ്രാഹ്മണഗൃഹമുണ്ട്. വസിഷ്ഠനെന്നു പേരായി വിദ്യാസമ്പന്നനും വൈദീകകര്‍മ്മനിരതനുമായൊരു ഗൃഹസ്ഥബ്രാഹ്മണനാണ് ഗൃഹത്തില് താമസിച്ചുവരുന്നത്. അരുന്ധതിയെന്നാണദ്ദേഹത്തിന്റെ പത്നിക്കു പേര്. സാക്ഷാല് വസിഷ്ഠനും അരുന്ധതിയുമല്ല. എങ്കിലും അതുപോലുള്ള ഗുണങ്ങളൊക്കെ തികഞ്ഞവരാണ് ഈ ബ്രാഹ്മണദമ്പതിമാരും.\nപ്രസ്തുത വസിഷ്ഠബ്രാഹ്മണന് ഒരു ദിവസം കാട്ടില് തപോനിഷ്ഠയിലിരിക്കുമ്പോള് മഹാപ്രതാപശാലിയായ ഒരു മഹാരാജാവു തന്റെ പരിവാരങ്ങളോടുകൂടി ആ കാട്ടില് നായാട്ടിനായി വന്നു. ബ്രാഹ്മണന് രാജാവിനേയും അദ്ദേഹത്തിന്റെ പ്രൗഢിയേയും കണ്ടു തനിക്കും അതുപോലെ പ്രതാപശാലിയായൊരു രാജാവായാല്‍ക്കൊള്ളാമെന്ന് ആഗ്രഹിക്കാന് തുടങ്ങി, അദ്ദേഹത്തിന്റെ പത്നി ഭര്‍ത്താവില് ഏറ്റവും അനുരക്തയായിരുന്നു, ഭര്‍ത്താവു മരിച്ചാല് അദ്ദേഹത്തിന്റെ ജീവന് ഗൃഹാന്തരീക്ഷത്തില് പോവരുതെന്നു വിചാരിച്ചു പലവ്രതങ്ങളും നടത്തി. കാലംകൊണ്ടു ബ്രഹ്മണന് മരിച്ചു, പ്രസ്തുത വസിഷ്ഠബ്രാഹ്മണനും അരുന്ധതിയുമാണിപ്പോള് നീയും നി‍ന്റെ ഭര്‍ത്താവായ രാജാവുമായിരിയ്ക്കുന്നത്. ബ്രാഹ്മണന് മരിച്ചിട്ട് ഇന്നേയ്ക്കു ദിവസം എട്ടേആയിട്ടുള്ളു. അദ്ദേഹത്തിന്റെ പുത്രന്മാര് ഇപ്പോഴും ഗൃഹത്തില് ദുഃഖിച്ചുകൊണ്ടിരിക്കയാണ്. ആ പൂര്‍വ്വസംസാരസ്മൃതിയാണ് നിങ്ങളുടെ ഇപ്പോഴത്തെ ഭ്രമാത്മകമായ ജന്മം.”\nസങ്കല്പമാത്രമായ ജഗത്തില് സത്യബുദ്ധി ഉറച്ചിരുന്നതിനാല് ജ്ഞാനരൂപിണിയായ സരസ്വതീദേവിയുടെ വാക്കുപോലും ലീലയ്ക്കു വിശ്വാസയോഗ്യമായിത്തോന്നിയില്ല. അതിലത്ഭുതമില്ല. ലോകാനുഭവങ്ങളില് സത്യബുദ്ധിയോടും സുഖഭാവത്തോടുകൂടി മുഴുകിക്കൊണ്ടിരിയ്ക്കുന്ന ഒരാള് ഈ ലോകം സംഭവിച്ചിട്ടില്ലാത്തതാണെന്നും സ്വപ്നാനുഭങ്ങളെന്ന പോലെ തന്റെ ചിത്തവിഭ്രാന്തികള് മാത്രമാണ് കാണപ്പെടുന്നതെന്നും ബോധ്യമായിത്തീരലെളുപ്പമല്ല. അതിനാല് കടുകിന്‍മണിയ്ക്കുള്ളില് കനകാചലമുണ്ടെന്ന പറഞ്ഞാല് എപ്രകാരം വിശ്വാസയോഗ്യമല്ലയോ, അണുകോടരത്തില് അനേക സിംഹങ്ങള് ഈച്ചകളോടു യുദ്ധം ചെയ്യുന്നുവെന്നു പറഞ്ഞാല് സിംഹങ്ങള് ഈച്ചകളോടു യുദ്ധം ചെയ്യുന്നുവെന്നു പറഞ്ഞാല് എപ്രകാരം വിശ്വസിക്കത്തക്കതല്ലയോ, അതുപോലെ വിശ്വസിക്കത്തക്കതല്ല ദേവിയുടെ വാക്കുകളുമെന്നു തോന്നി രാജ്ഞിക്ക്. അനേകം പര്‍വ്വതങ്ങളും സമുദ്രങ്ങളും പട്ടണങ്ങളും ഗ്രാമങ്ങളും മറ്റുമടങ്ങിയ ഒരു രാജ്യം അല്ലെങ്കില് ഒരു ലോകംതന്നെ അല്പമായ ഗൃഹാകാശത്തിലൊതുങ്ങിയിരിക്കുന്നുവെന്നുള്ളതെങ്ങിനെ വിശ്വസിയ്ക്കും? വിശ്വസിക്കാന് സാധിച്ചില്ല മഹാരാജ്ഞിക്ക്.\nലീലയുടെ അപ്രകാരമുള്ള ഭാവത്തെക്കണ്ടപ്പോള് പിന്നെയും സരസ്വതീദേവി സത്യത്തെ നിസ്സംശയസ്വരൂപേണ ഉത്ബോധിപ്പിക്കാന് ശ്രമിച്ചുകൊണ്ടു പറഞ്ഞു. വിശ്വസിക്കാന് വിഷമം തോന്നിയേയ്ക്കാമെങ്കില്‍കൂടി പരമാര്‍ത്ഥം ഇതാണ്. ഗിരിഗ്രാമത്തിലെ വസിഷ്ഠബ്രാഹ്മണന് മരിച്ചിട്ട് ഇന്നേയ്ക്കു ദിവസം എട്ടേ ആയിട്ടുള്ളു. അദ്ദേഹത്തിന്റെ ഗൃഹത്തിലെ കുടുംബജനങ്ങള് ഇപ്പോഴും വ്യസനപരവശന്മാരായി കഴിയുകയാണ്. മരിച്ച ബ്രാഹ്മണന്റെ ജീവാത്മാവ് ഇപ്പോഴും ആ ഗൃഹാകാശത്തില് നിന്നു പുറത്തു പോയിട്ടില്ല. തന്റെ വാസനാ വിശേഷത്താല് ആകാശകൃതിയായ ജീവന് ആ ഗൃഹാകാശത്തില്‍തന്നെ ആകാശമയമായ ഒരു രാജ്യത്തെ കണ്ടനുഭവിച്ചു‌കൊണ്ടിരിക്കയാണ്. ജാഗ്രല്‍സംസ്കാരം സ്വപ്നത്തില് എപ്രകാരം മറ്റൊരു രൂപത്തില് പ്രകാശിയ്ക്കുന്നുവോ, അതുപോലെ പൂര്‍വ്വസംസാരസ്മൃതി മരണംകൊണ്ടു മറന്നു സംസ്കാരവിശേഷത്താല് പൂര്‍വ്വസംസാരത്തെത്തന്നെ മറ്റൊരു പ്രകാശത്തില് അനുഭവിക്കുകമാത്രമാണ് ചെയ്യുന്നത്.\nജീവന്റെ മുഖ്യോപാധിയായ അന്തഃകരണത്തിലാണ് ഭൂമിയും സമുദ്രങ്ങളും കാടുകളും പര്‍വ്വതങ്ങളുമെന്നുവെണ്ട എല്ല‍ാംതന്നെയും നിലനില്ക്കുന്നത്. അവയ്ക്കെല്ല‍ാം ഭാവന അല്ലെങ്കില് പൂര്‍വ്വവാസന മാത്രമാണ് ആധാരമായിട്ടിരിക്കുന്നത്. കേവലം പ്രതിഭാസങ്ങള്‍മാത്രമാണ് ജഗദ്വസ്തുക്കളൊക്കെത്തന്നെയും. അവ വാസ്തവത്തില് തന്നില്‍നിന്നു പുറമേയല്ല നില്ക്കുന്നത്. തന്റെ തന്നെ ഉള്ളിലുള്ളിലായിട്ടാണെന്നു ധരിക്കണം. പല കാലത്തോ പല ദേശത്തോവെച്ചു സംഭവിച്ച അനുഭവങ്ങളെ സ്വപ്നത്തില് അനുഭവിയ്ക്കുന്നതു തന്റെ അകത്തുവെച്ചാണെന്നതു തര്‍ക്കമറ്റ സംഗതിയാണല്ലോ. അവയെല്ല‍ാം ഭൂതകാലങ്ങളില് വിദൂരത്തുവെച്ചു നടന്നവയാണെങ്കിലും അനുഭവിയ്ക്കുന്ന സ്വപ്നാവസ്ഥയില് അടുത്തുവെച്ചുതന്നെ സംഭവിയ്ക്കുന്നവയായും വര്‍ത്തമാനകാലത്തുള്ളവയായുമാണല്ലോ അനുഭവപ്പെടുന്നത്. കാലവും ദേശവും മനസ്സില്‍തന്നെയാണെന്നും മനസ്സിന്റെ ഘടകങ്ങളാണെന്നും ഇതുകൊണ്ടു തെളിയുന്നുണ്ടല്ലോ. സ്വപ്നാവസ്ഥയില് അല്പമായ അന്തഃകരണാകാശത്തില് എപ്രകാരം അനേകം പര്‍വ്വതങ്ങളും സമുദ്രങ്ങളും നഗരങ്ങളുമടങ്ങിയ രാജ്യം പ്രകാശിയ്ക്കുന്നുവോ അതുപോലെതന്നെയാണ് ജാഗ്രദവസ്ഥയിലും സംഭവിക്കുന്നത്. യാതൊരു വ്യത്യാസവുമില്ല. സ്വപ്നാവസ്ഥയിലെ പദാര്‍ത്ഥങ്ങള് സൂക്ഷമങ്ങളും ജാഗ്രത്തിലേതു സ്ഥൂലങ്ങളുമാണെന്നുമാത്രമെ വ്യത്യാസമുള്ളു.\nഇത്രത്തോളം ദേവി പറഞ്ഞിട്ടും ലീലയ്ക്കു കാര്യത്തിന്റെ യാഥാര്‍ത്ഥ്യത്തെ പൂര്‍ണ്ണമായി ബോധിക്കാന് കഴിഞ്ഞില്ല. ദേശദൈര്‍ഘ്യം ഒരു പക്ഷേ ഇല്ലാത്തതും മനസ്സിന്റെ പ്രതീതിമാത്രവുമായേയ്ക്ക‍ാം. എന്നാല് കാലദൈര്‍ഘ്യമെങ്ങിനെ ഇല്ലാത്തതാവും? എന്നായി പിന്നത്തെ സംശയം. ബ്രാഹ്മണന് മരിച്ചിട്ട് ഇന്നേയ്ക്ക് എട്ടേ ദിവസമായിട്ടുള്ളുവെന്നു പറയുന്നു. എന്നാല് അനേകസംവത്സരങ്ങള് അതിന്നിടയില് കഴിഞ്ഞുവെന്നാണിരിയ്ക്കുന്നത്. അതെങ്ങിനെ ശരിയാവും? കേവലം എട്ടു ദിവസങ്ങള്‍ക്കിടയില് അനേകം സംവത്സരങ്ങള് കഴിഞ്ഞു പോവുകയെന്നതെങ്ങിനെ വിശ്വസിക്കാമെന്നായി രാജ്ഞി.\nദേവി പിന്നെയും പറഞ്ഞു. ദേശദൈര്‍ഘ്യവും ദേശവ്യത്യാസവും എപ്രകാരം കേവലം ഇല്ലാത്തവയും പ്രതീതിമാത്രവുമാണോ, അതുപോലെ കാലദൈര്‍ഘ്യം കാലവ്യത്യാസവും ഇല്ലാത്തവതന്നെ. അവയും കേവലം പ്രതീതിമാത്രമല്ലാതെ മറ്റൊന്നുമല്ല. ചിദ്വിലാസരൂപിയായ ജീവന് തന്റെ പ്രതിഭയൊഴിച്ചു മറ്റു യാതൊരുപകരണങ്ങളുമില്ല. പ്രതിഭകൊണ്ടാണ് എല്ലാറ്റിനെയും സൃഷ്ടിക്കുന്നതും അനുഭവിക്കുന്നതും ലയിപ്പിയ്ക്കുന്നതുമെല്ല‍ാം. കേവലം ഭാവനാവിശേഷത്താല് തോന്നപ്പെടുന്ന പ്രതീതിമാത്രമല്ലാതെ മറ്റൊന്നുംതന്നെ സംഭവിക്കുന്നില്ല. പ്രതിഭാസംമാത്രമാണെല്ല‍ാം. ഭാവനയ്ക്ക് അല്ലെങ്കില് പ്രതിഭാസത്തിന് ആസ്പദം വാസനയുമാണ്. വാസനാബീജങ്ങള് പ്രതിഭാസവസ്തു സ്വരൂപങ്ങളായി പ്രകാശിക്കുന്ന സമ്പ്രദായത്തെ സാമാന്യമായൊന്നു വിവരിക്ക‍ാം.\nജാഗ്രത്തില് നിന്നും സ്വപ്നത്തിലേയ്ക്കു കടന്ന ജീവന് ജാഗ്രത്തിലെ കാലദേശങ്ങളെയും അനുഭവങ്ങളെയും മുഴുവന് വിസ്മരിച്ചു മറ്റൊരു ലോകത്തെ കാണുന്നതെപ്രകാരമോ, അതുപോലെ ഇല്ലാത്തതും പ്രതീതിമാത്രവുമായ മൃത്യുമോഹത്തെ പ്രാപിച്ച ജീവന് ക്ഷണനേരംകൊണ്ട് അതുവരെയുണ്ടായിരുന്ന ലോകത്തെയും അനുഭവങ്ങളെയുമെല്ല‍ാം കേവലം വിസ്മരിച്ച് ഒരു പുതിയ ലോകത്തെ കാണാന് തുടങ്ങുന്നു. ഈ ശരീരം എന്റേതാണ്; ഞാനീ അച്ഛന്റെ മകനാണ്; എനിക്കിത്രവയസ്സായി; ഈ ഗൃഹവും സ്വത്തുക്കളുമെല്ല‍ാം എന്റേതാണ്; ഇവരൊക്കെ എന്റെ ബന്ധുജനങ്ങളാണ് എന്നിങ്ങനെ ഭാവാസ്വരൂപേണ ഒരു പുതിയ ലോകത്തെ കാണാന് തുടങ്ങുന്നു. തന്റെ അന്തഃകരണത്തില് വെച്ചാണിവയെല്ല‍ാം കാണുന്നത് എന്നിരുന്നാലും എല്ല‍ാം പുറമെയാണെന്നും, വിശാലമായ ഒരു ലോകത്തിന്റെ ഏതോ ഒരു ചെറിയ കോണിലുള്ള ഒരു ചെറിയ സത്വം മാത്രമാണ് താനെന്നും തോന്നുകയും ചെയ്യും. പിന്നീട് ആ ഭാവനാലോകത്തിലെ പല പ്രകാരത്തിലുള്ള ഭാവങ്ങളെ സത്യബുദ്ധിയോടെ വളര്‍ത്തിത്തുടങ്ങുകയായി. ഒരിക്കലും അതില് അസത്യബുദ്ധിയുണ്ടാവുകയുമില്ല.\nഎന്നിങ്ങനെ ദേവി പറഞ്ഞുകേട്ടപ്പോള് ഗിരിഗ്രാമത്തിലുള്ള ആ ബ്രാഹ്മരുടെ ഗൃഹവും കുടുംബവുമൊക്കെയൊന്നു കണ്ടാല് കൊള്ളാമെന്നായി ലീലയ്ക്ക്. അതെങ്ങിനെ സാധിക്കും? ഒരാളുടെ സ്വലോകത്തെ അല്ലെങ്കില് അന്തഃകരണാന്തരീക്ഷത്തിലുള്ള ബ്രഹ്മാണ്ഡത്തെ എങ്ങിനെ മറ്റൊരാള്‍ക്ക് കാണാന് സാധിയ്ക്കും? വിഷമമാണ്. എങ്കിലും അതിനുള്ള മാര്‍ഗ്ഗം പറഞ്ഞുകൊടുത്തു ദേവി. ഈ ശരീരവും ഇതിലുള്ള അഭിമാനവുമാണ് മുഖ്യമായ തടസ്ഥം, അതിനാല് ദൃശ്യഭ്രമത്തെ കേവലം വിട്ടു പരിശുദ്ധയും ചിദ്രൂപിണിയുമായിത്തീര്‍ന്നാല് കാണാമെന്നാണ് ദേവീ പറഞ്ഞതിന്റെ താല്പര്യം.\nസൂക്ഷ്മമായ ആതിവാഹികശരീരം തന്നെയാണ് വാസനാവിശേഷത്താല് ഘനീഭവിച്ചു സ്ഥൂലശരീരമായിത്തീരുന്നത്. വാസന നശിക്കുമ്പോള് സ്ഥൗല്യം നീങ്ങി വീണ്ടും ആതിവാഹികമായിത്തീരുകയും ചെയ്യും. പക്ഷേ വാസന മുഴുവന് നശിക്കണം. വാസന കേവലം നശിച്ചാല് നിര്‍വ്വികല്പഭാവത്തിനുയാതൊരു തടസ്ഥവുമില്ല. ചിത്തം കേവലം അടങ്ങി വികല്പലേശമില്ലാത്ത അദ്വൈതഭാവം പ്രകാശിക്കും. സ്വര്‍ണ്ണം ഘനീഭവിച്ച് ആഭരണമായിത്തീരുംപോലെയാണ് അമൂര്‍ത്തമായ ചൈതന്യം ഘനീഭവിച്ചു മൂര്‍ത്തങ്ങളായ നാമരൂപപദാര്‍ത്ഥങ്ങളായിത്തീരുന്നത്. അഭ്യാസദാര്‍ഢ്യം കൊണ്ടു നിര്‍വ്വികല്പത വന്നുചേരുമ്പോള് അതുപോലെ ഘനീഭൂതനാമരൂപപദാര്‍ത്ഥങ്ങള് അലിഞ്ഞു ചൈതന്യമായി മാറുകയും ചെയ്യും. അഭ്യാസത്തിന് ശക്തിയും ദൃഢതയും വേണം. അതു വേണ്ടത്ര ലീലയ്ക്കില്ലാത്ത കാരണത്താല് ഇപ്പോഴും ബ്രഹ്മാകാരം കിട്ടീട്ടില്ല. കലനാസ്വരൂപങ്ങളില് കിടന്നു മുഴുകുകയാണ്. അതുകാരണത്താല് പൂര്‍വ്വസര്‍ഗ്ഗത്തെ കാണാനും വയ്യ എന്നാണിരിക്കുന്നത്. കട്ടയായ മഞ്ഞ് ആദിത്യരശ്മി തട്ടി ഉരുകി ജലമായിത്തീരും പോലെ വാസനകള് നീങ്ങി ശുദ്ധസത്വാകാരമായിത്തീര്‍ന്ന ചിത്തംതന്നെ ആതിവാഹികശരീരമായിത്തീരുന്നത്. വാസനകള് കേവലം നശിക്കുമ്പോള് ജീവന്മുക്തത്വം സ്വയമേവ വന്നുചേരും. അതിനാല് വാസനാനാശത്തിന്നുവേണ്ടിയാണ് നിരന്തരം പ്രയത്നിക്കേണ്ടത്.\nഎന്നിങ്ങനെയുള്ള വിദ്യാദേവിയുടെ വാക്കുകേട്ട ലീലാരാജ്ഞി വാസനകള് നശിച്ചു വികല്പരഹിതവും അദ്വൈതവുമായ ബോധം പ്രകാശിക്കുന്നതിന് എന്തൊരഭ്യാസമാണ് ചെയ്യേണ്ടതെന്നു ചോദിച്ചതിനും ദേവി മറുപടി പറഞ്ഞു. ബ്രഹ്മൈകപരത്വംതന്നെ അഭ്യാസം. അതിനെത്തന്നെ പറയലും കീര്‍ത്തിക്കലും അന്യോന്യമറിയിക്കലും സ്മരിക്കലുമെല്ല‍ാം അഭ്യാസംതന്നെ. വൈരാഗ്യം വേണ്ടത്ര വളര്‍ന്നവര്‍ക്കാണ് അഭ്യാസം ബലപ്പെടാനും പ്രയോജനപ്പെടാനും പോവുന്നത്. വൈരാഗ്യം വേണ്ടത്ര വളരാതിരിക്കുംകാലത്തോളം അഭ്യാസത്തില് ദൃഢത വരാന് വിഷമം. ദൃശ്യാസംഭവോധംതന്നെയാണ് ജ്ഞാനവും ജ്ഞേയവും, സൃഷ്ടിക്കുമുമ്പ് ഞാനെന്ന അഭിമാനാസ്ഫദമായ ഈ ദൃശ്യമുണ്ടായിട്ടില്ല. അതിനാല് എപ്പോഴും അതില്ലാത്തതുതന്നെ. ഈ പരമാര്‍ത്ഥം ശാസ്ത്രജ്ഞാനംകൊണ്ടും നല്ല യുക്തികളെക്കൊണ്ടും ബോധിക്കുകയും ആ ബോധത്തെ നിലനിര്‍ത്തുകയും ചെയ്യുന്നതുതന്നെ അഭ്യാസം.\nഇങ്ങനെ അവരന്യോന്യം പലതും സംസാരിച്ചശേഷം രണ്ടുപേരും സമാധിസ്ഥിതരായി. വിദ്യാസ്വരൂപിണിയായ സരസ്വതീദേവിയുടെ അനുഗ്രഹവിശേഷത്താല് ആത്മവിദ്യയില് പറയത്തക്ക ഉയര്‍ച്ചയൊന്നും വിന്നിട്ടില്ലാത്ത രാജ്ഞിക്കും നിര്‍വ്വികല്പസ്ഥിതി കിട്ടി. ദേവിയുടെ സങ്കല്പം കൊണ്ടു പെട്ടെന്നു സകലവാസനകളും അകന്ന നിര്‍മ്മലമായ ആതിവാഹിക ശരീരികളായ അവര് രണ്ടുപേരും സ്ഥൂലമായ പിണ്ഡശരീരത്തെവിട്ട് മേലോട്ടു പൊന്തി. ആകാശശരീരികളായ അവര് നിര്‍മ്മലമായ ആകാശത്തില്‍ക്കൂടെ മറ്റാര്‍ക്കും വേര്‍തിരിച്ചു കാണാന് കഴിയാത്ത നിലയില് ബഹുദൂരം മേലോട്ടു പൊന്തി\nഅന്തമറ്റ ചൈത്യസ്വഭാവമുള്ള ത്രൈലോക്യകാരമായ സംവിത്തിന്റെ പല ഭാഗങ്ങളിലും അവര് സ്വച്ഛന്ദം സഞ്ചരിച്ചു. വിചിത്രവിചിത്രങ്ങളായ പലവിധ ദര്‍ശനങ്ങളാല് ലീല ആശ്ചര്യഭരിതയായി. ഭിത്തിയില്ലാത്ത ഗൃഹങ്ങള്, വായുവേഗത്തെയും ജയിച്ച വേഗതയുള്ള സിദ്ധന്മാര്, ബ്രാഹ്മ്യദിമാതൃവര്‍ഗങ്ങള്, എന്നുവേണ്ട പല വിശേഷദൃശ്യങ്ങളെയും കണ്ടു. ചേത്യസംബന്ധമില്ലാത്ത കേവലമായ ചിദാകാശത്തെയും അവര്‍കണ്ടു ചരിതാര്‍ത്ഥകളായി. ഇങ്ങനെ പലതും കണ്ടശേഷം വീണ്ടും അവര് ഭൂമിയിലേയ്ക്കുതന്നെ ഇറങ്ങാന് തുടങ്ങി. വളരെദൂരം കീഴ്പോട്ടു വന്നപ്പോള് പ്രാണിസഞ്ചയങ്ങളുള്ള ആകാശം കാണാന് തുടങ്ങി. അവയെല്ല‍ാം അതിക്രമിച്ച് കീഴ്പോട്ടിറങ്ങിയ അവര് ക്രമേണ മുന്‍പറഞ്ഞ ബ്രഹ്മണഗൃഹം നിലനില്ക്കുന്ന ഗിരിഗ്രാമത്തിന്റെ പരിസരത്തിലെത്തി. അധികം താമസിയാതെ സ്ത്രീകളും കുട്ടികളുമെല്ല‍ാം ദുഃഖാര്‍ത്തകളായി നിലവിളിച്ചുകൊണ്ടിരിക്കുന്ന ബ്രാഹ്മണഗൃഹത്തിലെത്തിച്ചേര്‍ന്നു.\nസുദൃഢമായ അഭ്യാസംകൊണ്ടും ദേവിയുടെ അനുഗ്രഹംകൊണ്ടും നിര്‍മ്മലജ്ഞാനസ്വരൂപിണിയും സത്യസങ്കല്പയുമായിത്തീര്‍ന്ന ലീല ആരും കാണാതെ നില്ക്കുന്ന തങ്ങളെ രണ്ടുപേരേയും എല്ലാവരും കാണട്ടെ എന്നു സങ്കല്പിച്ചു. ഉടനെതന്നെ ആ ഗൃഹത്തിലുണ്ടായിരുന്ന എല്ലാവര്‍ക്കും രണ്ടു ദേവിമാരേയും വ്യക്തമായി കാണാന് കഴിഞ്ഞു. സാക്ഷാല് ലക്ഷീമിദേവിയും ഗൗരീദേവിയും ഒന്നിച്ചുചേര്‍ന്നു നില്ക്കയാണോ എന്നവര് സംശയിച്ചു. അവരുടെ തേജസ്സുകൊണ്ട് ആ ഗൃഹം മുഴുവന് പ്രകാശിച്ചു. ഉടന്‍തന്നെ ജ്യേഷ്ഠപുത്രന് മറ്റുള്ളവരോടുകൂടി മുന്നോട്ടുവന്നു പ്രശസ്താഥികളായ ദേവിമാരെ പൂജിച്ചു. പിതൃദുഃഖം കൊണ്ട് ആര്‍ത്തരായി കേണുകൊണ്ടിരിക്കുന്ന തങ്ങളെ അനുഗ്രഹിക്കണമെന്നപേക്ഷിക്കുകയും ചെയ്തു. മഹദ്ദര്‍ശനം ഒരിക്കലും നിഷ്ഫലമാവില്ലല്ലോ എന്നു പറഞ്ഞ് അവരുടെ കാല്ക്കല് നമസ്ക്കരിക്കുകയും ചെയ്തു. ബ്രാഹ്മണകുമാരന്റെ ശിരസ്സില് ലീല കൈവച്ചനുഗ്രഹിക്കുകയും ചെയ്തു. ലീലയുടെ കരസ്പര്‍ശമേറ്റതോടെ ബ്രാഹ്മണകുമാരന്റെ താപം മുഴുവന് നീങ്ങി ആനന്ദാവിഷ്ടനായി. ഉടനെ മറ്റൊരു കുമാരനും വന്നു ദേവിമാരെ നമസ്കരിച്ചു. അവനെയും തൊട്ടനുഗ്രഹിച്ചതോടെ ആ രണ്ടു ദേവിമാരും മറയുകയും ചെയ്തു.\nവീണ്ടും അവരാകാശത്തേയ്ക്കു പൊന്തിയപ്പോള് ലീല ദേവിയോടു ചോദിച്ചു, രാജാവു രാജ്യം ഭരിക്കുന്നിടത്തു ചെന്നപ്പോള് തന്നെ ആരും കാണാതിരിക്കാനും ഇവിടെ ബ്രാഹ്മണഗൃഹത്തിലുള്ളവര് കാണാനും എന്താണ് കാരണമെന്ന്. അഭ്യാസത്തിന് വേണ്ടത്ര ദൃഢതയില്ലാത്തതിനാല് മനസ്സിലെ ദ്വൈതബോധം തീരെ നശിക്കാതിരുന്നതുകൊണ്ടാണ് അന്നു സത്യസങ്കല്പയാവാതിരുന്നതെന്നും ഇന്നു ദ്വൈതബോധം കേവലം നശിച്ചിട്ടുള്ളതുകൊണ്ടാണ് സങ്കല്‍പം സത്യമായത്ത്തീര്‍ന്നതെന്നുമാണ് ദേവി ഉല്‍ബോധിപ്പിച്ചത്. ഇപ്പോള് വീണ്ടും ഭര്‍ത്തൃസന്നിധിയില് പോകുന്നപക്ഷം സങ്കല്‍പം സത്യമായിത്തീര്‍ന്ന് അവിടെയുള്ളവരാല് കാണപ്പെടാനിടയായിത്തീരുമെന്നും ദേവി ധരിപ്പിച്ചു. പിന്നെ ലീല തന്റെ കഴിഞ്ഞുപോയ പൂര്‍വ്വജന്മങ്ങളെ മുഴുവന് സ്മരിച്ചു. ബ്രഹ്മത്തില്‍നിന്നു വേര്‍പിരിഞ്ഞശേഷം എണ്ണൂറു ജന്മങ്ങള് കഴിഞ്ഞുവെന്നും അവ ഇന്നിന്ന കാലദേശങ്ങളിലായിരുന്നുവെന്നും ഇന്നിന്നയോനികളിലായിരുന്നുവെന്നുമെല്ല‍ാം ലീലയ്ക്കു സ്മരിക്കാന് കഴിഞ്ഞു. അവയെയെല്ല‍ാം ദേവിയോടു വിസ്തരിച്ചു പറയുകയും ചെയ്തു. അങ്ങനെ അവര് രണ്ടുപേരും പലതും സംസാരിച്ചുകൊണ്ട് ആകാശത്തിലൂടെ സഞ്ചരിച്ചു ലീലയുടെ ഭര്‍ത്താവായ പത്മരാജാവിന്റെ അനന്തസര്‍ഗ്ഗമാകുന്ന ലോകത്ത് അദ്ദേഹം രാജ്യഭാരം നടത്തിവരുന്ന സ്ഥലത്തെത്തിച്ചേര്‍ന്നു.\nആ സമയത്ത് അവിടെ വമ്പിച്ചൊരു യുദ്ധം നടക്കുന്നതായിട്ടാണവര് കണ്ടത്. ഭയങ്കരങ്ങളായ രണ്ടു മഹാസമുദ്രങ്ങള് തമ്മിലേറ്റുമുട്ടുപോലെ രണ്ടു മഹാസൈന്യസംഘങ്ങള് തമ്മില് ഏറ്റുമുട്ടി അതിഭയാനകമായ യുദ്ധം നടക്കുന്നു. രണ്ടു സംഘത്തിന്റെയും തലവന്മാരായ രാജാക്കന്മാര് പരിഭ്രാന്തരായി നില്ക്കുന്നു. ആന കുതിര തുടങ്ങിയ സേന‍ാംഗങ്ങളും യോദ്ധാക്കന്മാരും ഇരുകക്ഷിയിലും ശത്രുശസ്ത്രമേറ്റു നിലംപതിച്ചു കൊണ്ടിരിക്കുന്നു. നിര്‍മ്മലമായ ആകാശമണ്ഡലത്തില് നിന്നുകൊണ്ടു ലീലയും ദേവിയും ഈ യുദ്ധകോലാഹലങ്ങളെയൊക്കെ കണ്ടു. അങ്ങനെയിരിക്കെ ആദിത്യന് അസ്തമിച്ചു. അസ്തമനമായതോടെ യുദ്ധം നിര്‍ത്തി ഇരുസൈന്യങ്ങളും അവരവരുടെ പാളയത്തിലേയ്ക്കു തിരിച്ചു അന്ധകാരം സര്‍വ്വത്ര വ്യാപ്തമായി. രണ്ടു രാജാക്കന്മാരും സന്ധ്യാവന്ദനാദികൃത്യങ്ങള് കഴിഞ്ഞു തങ്ങളുടെ മന്ത്രിമാരോടും സേനാനായകന്മാരോടും കൂടി പിറ്റേദിവസം നടത്തേണ്ട യുദ്ധകാര്യങ്ങളെക്കുറിച്ചു ഗാഢമായി ആലോചന നടത്തി. അതും കഴിഞ്ഞു എല്ലാവരും ഗാഢനിദ്രയില് മുഴുകി. ലോകം മുഴുവനും നിദ്രയില് ആണ്ടുകിടക്കയാണ്. ആ സമയത്തു ദേവിയും ലീലയും കൂടി താഴോട്ടിറങ്ങി മഹാരാജാവു കിടന്നുറങ്ങുന്ന മണിയറയ്ക്കുള്ളില് കടന്ന് അവിടെ കിടന്നിരുന്ന രണ്ടു പീഠങ്ങളില് ഇരുന്നു.\nഅമൃതസ്വരൂപിണികളായ ആ യോഗിനിമാരുടെ ദിവ്യശരീരത്തില് നിന്നു പൊന്തിപ്പരക്കുന്ന ശീതളങ്ങളായ അമൃതകിരണങ്ങളുടെ സ്പര്‍ശമേറ്റു മഹാരാജാവുണര്‍ന്നു. കണ്‍മിഴിയിച്ചു നോക്കിയതോടെ ചന്ദ്രബിംബംപോലെ കുളുര്‍മ്മയേറിയ ദിവ്യസ്വരൂപിണികളായ രണ്ടു യോഗിനിമാരെ മുന്നില് കണ്ട മഹാരാജാവ് ആശ്ചര്യഭരിതനായി പെട്ടെന്നു ചാടിയെഴുന്നേറ്റു ധാരാളം പുഷ്പങ്ങള്‍വാരി അവരുടെ പാദങ്ങളില് അര്‍പ്പിച്ച് അവരുടെ മുന്നില് നിലത്തിരുന്നു. അവരെ വാഴ്ത്തി സ്തുതിക്കുകയും ചെയ്തു.\nഈ ജഗത്ത് ഇല്ലാത്തതും ഉണ്ടായിട്ടില്ലാത്തതും ഭ്രാന്തിമാത്രവുമാണെന്നു ലീലയെ ബോദ്ധ്യപ്പെടുത്താനാണല്ലോ ദേവിയുടെ ഈ സംരംഭങ്ങളെല്ല‍ാംതന്നെയും. അതു പറഞ്ഞതുകൊണ്ടു മാത്രം ബോദ്ധ്യപ്പെടാവുന്നതല്ല. അനേകം യുക്തികളില്‍ക്കൂടെയും അനുഭവങ്ങളില്‍ക്കൂടെയും തെളിയിച്ചിട്ടും അതുവരെയും ബോദ്ധ്യപ്പെടാതിരിക്കയാണല്ലോ. അതിനാല് ചില അനുഭവങ്ങളില്‍ക്കൂടി വ്യക്തമാക്കാന്‍വേണ്ടി അതേ മുറിയില്‍ത്തന്നെ കിടന്നുറങ്ങുന്ന മന്ത്രി ഉണരട്ടെ എന്നു സങ്കല്പിച്ചു. പെട്ടെന്നു മന്ത്രി ഉണര്‍ന്നെഴുന്നേല്ക്കുകയും ചെയ്തു. പ്രഭാവശാലിനികളും തേജസ്വിനികളുമായ രണ്ടു യോഗിനിമാരെയും മഹാരാജാവിനെയും മുമ്പില് കണ്ടെതോടെ മന്ത്രി പരിഭ്രാന്തനായി എഴുന്നേറ്റ് അവരെ വണങ്ങി. അപ്പോള് ദേവി രാജാവിനോട് അദ്ദേഹത്തിന്റെ വംശമേതാണെന്നും വയസ്സെത്രയായെന്നും രാജ്യഭാരം തുടങ്ങീട്ടു കാലമെത്രയായെന്നും ചോദിച്ചു.\nരാജാവിന്റെ ഇംഗിതമറിഞ്ഞ മന്ത്രിസത്തമനാണ് അതിനുമറുപടി പറഞ്ഞത്. മഹാരാജാവിന്റെ എട്ടുപത്തു തലമുറ മുമ്പു മുതല്ക്കുള്ള ചരിത്രം പറയാന് തുടങ്ങി അമാത്യന്. ഇന്നാളുടെ മകന് ഇന്നാളെന്നു ക്രമത്തില് പറഞ്ഞു വിഡൂരഥനെന്നു പേരുള്ള പ്രകൃതത്തിലെ മഹാരാജാവിന്റെ ചരിത്രത്തിലെത്തി, അദ്ദേഹത്തിനിപ്പോള് എഴുപതു വയസ്സു പ്രായമായി, പത്തു വയസ്സില് അച്ഛന് പട്ടാഭിഷേകം കഴിച്ചു രാജ്യഭാരമേല്പിച്ചു കാട്ടിലേയ്ക്കു പോയതാണ്, അറുപതു കൊല്ലമായി ഇദ്ദേഹത്തിന്റെ ഭരണം തുടങ്ങീട്ട്, എന്നൊക്കെയാണ് ചരിത്രത്തിന്റെ ചുരുക്കം. അതു കേട്ടു കഴിഞ്ഞപ്പോള് ദേവി രാജാവിനെ പൂര്‍വ്വജന്മസ്മരണം ചെയ്യാനായി അനുഗ്രഹിച്ചു തലയില് കൈവെച്ചു. അതോടെ ബുദ്ധിയിലെ അവിദ്യ നീങ്ങി രാജാവു പൂര്‍വ്വജന്മത്തെ സ്മരിച്ചു. അദ്ദേഹം ആശ്ചര്യം കൊണ്ടു സ്തബ്ധനായി. പത്മരാജാവായിരുന്ന താന് മരിച്ചിട്ട് ഒരു ദിവസമേ ആയിട്ടുള്ളു. ഇവിടെ എഴുപതു നീണ്ട കൊല്ലങ്ങളിലെ ആയുസ്സനുഭവിച്ചു കഴിഞ്ഞു. എന്തൊരാശ്ചര്യമാണ്.\nഗിരിഗ്രാമത്തിലെ ബ്രാഹ്മണന് മരിച്ചിട്ട് ആറേഴു ദിവസമേ ആയിട്ടുള്ളു, അദ്ദേഹമാണ് പത്മരാജാവായിത്തീര്‍ന്നത്, എഴുപതുവയസ്സുവരെ ജീവിച്ചുമരിച്ച പത്മരാജാവു മരിച്ചിട്ട് ഒരു ദിവസമേ ആയിട്ടുള്ളു, ആ ഒരു ദിവസം കൊണ്ടു പത്മരാജാവു വിഡൂരഥനായിത്തീര്‍ന്ന് എഴുപതുകൊല്ലം ജീവിച്ചു, എന്നൊക്കെ ബോദ്ധ്യം വരുമ്പോള് ആശ്ചര്യപ്പെടാതിരിക്കാന് വയ്യല്ലോ. വാസനാവികാസമാണ് സംസാരം. യാതൊരു പദാര്‍ത്ഥങ്ങളുമില്ലാത്ത സ്വപ്നാവസ്ഥയില് എങ്ങിനെയാണോ വ്യവഹാരം നടക്കുന്നത്, അങ്ങനെത്തന്നെയാണ് ജാഗ്രദവസ്ഥയിലും എല്ല‍ാം ഉണ്ടായിത്തീരുകയും വ്യവഹാരം നടക്കുകയും ചെയ്യുന്നത്. എല്ല‍ാം ചിത്തത്തിനുള്ളിലാണ് നടക്കുന്നത്. പുറമെയാണെന്നു തോന്നുക മാത്രമാണ്. സംസാരം മൂന്നുകാലത്തും ഇല്ലാത്തതും കേവലം ചിത്തവിഭ്രാന്തി മാത്രവുമാണ്. വേതാളം ബാലന് സത്യമാവുംപോലെ, മന്ദാന്ധകാരത്തില് കുറ്റി ഭൂതമായിത്തീരുംപോലെ, ചിത്തവിഭ്രാന്തി സത്യമാണെന്നു തെറ്റിദ്ധരിക്കുന്ന മുഢന് സംസാരം ഉള്ളതായിത്തീരുന്നു. കാലവും ദേശവുമെല്ല‍ാം മനസ്സിന്റെ ഘടകങ്ങളാണ്. മനസ്സു തന്നെ ഇല്ലാത്തതാണെങ്കില് പിന്നെ അവയെല്ല‍ാം അസത്യങ്ങളാണെന്നു പറയേണ്ടതുണ്ടോ! രണ്ടു നാഴിക സമയംകൊണ്ട് അനുഭവിക്കുന്ന സ്വപ്നത്തില് അനേക കൊല്ലങ്ങളിലെ അനുഭവങ്ങള് കഴിഞ്ഞുപോവാറില്ലേ! അതിനാല് കാലദേശങ്ങളുടെ ഏറ്റക്കുറവുകളും വിദൂരസമീപത്വങ്ങളുമെല്ല‍ാം മനസ്സിന്റെ ഭ്രാന്തി മാത്രമാണ്. ചിലപ്പോള് ഒരു നിമിഷത്തെ അനേകവര്‍ഷങ്ങളായും അനേകവര്‍ഷങ്ങളെ ഒരു നിമിഷമായുമൊക്കെ അനുഭവിക്കുന്നു. ആ സ്ഥിതിക്ക് ഒരു ദിവസം എഴുപതുകൊല്ലങ്ങളായിത്തീര്‍ന്നതിലെന്താണത്ഭുതം! മരണമൂര്‍ച്ഛയോടുകൂടിത്തന്നെ പൂര്‍വ്വസംസ്കാരം മറക്കപ്പെടുന്നു. പൂര്‍വ്വസംസ്ക്കാരം മറക്കുന്നതോടുകൂടി പെട്ടെന്നു പുതിയ വാസനകള് വികസിക്കുന്നു. അവയുടെഭക്തിതന്നെ അനന്തരസംസാരം. അതുതന്നെ പുനര്‍ജ്ജന്മം.\nഎന്നൊക്കെ ദേവി പറഞ്ഞുകൊടുത്തതു കേട്ട വിഢൂരഥരാജാവു സംസാരമിത്ഥ്യാത്വത്തിന്റെ അനുഭവംകൊണ്ട് ആശ്ചര്യഭരിതനായി. ലീലയും ഇതെല്ല‍ാം കാണുകയും കേള്‍ക്കുകയും ചെയ്യുന്നുണ്ട്. സംസാരത്തിന്റെ മിത്ഥ്യാത്വത്തെക്കുറിച്ച് മിക്കവാറും ലീലയ്ക്കു ബോധ്യം വന്നു. അതിന്നിടയില് താനിനി എന്നാണ് ഈ ശരീരത്തെ വിട്ടു വീണ്ടും പത്മരാജശരീരത്തെ പ്രാപിക്കുകയെന്നു ചോദിച്ച് വിഢൂരഥന്. താമസമില്ല, ഈ യുദ്ധത്തില് അങ്ങു മരിക്കും. ഉടനെത്തന്നെ പത്മരാജശരീരത്തെ പ്രാപിക്കുകയും ചെയ്യുമെന്നു ദേവി മറുപടിയും പറഞ്ഞു.\nഅവരങ്ങിനെ പറഞ്ഞുകൊണ്ടിരിക്കുമ്പോള് പെട്ടെന്നൊരു ഭടന് ഓടിവന്നു. ശത്രുക്കളുടെ ചേഷ്ടകളെ അറിയിച്ചു. അവര് പട്ടണം മുഴുവന് വളയുകയും വീടുകളൊക്കെ തീവെയ്ക്കുകയും ജനങ്ങളെ ആക്രമിക്കുകയും സ്വത്തൊക്കെ കൊള്ളയടിക്കുകയും ചെയ്തു കഴിഞ്ഞു എന്നാണ് ഭടനറിയിച്ചത്. അതോടെ ഭയങ്കരങ്ങളായ ആര്‍ത്തനാദങ്ങളും ഘോരശബ്ദങ്ങളും കേള്‍ക്കാന് തുടങ്ങി. ആകശത്തേയ്ക്കു ചുരുണ്ടുകയറുന്ന ധൂമപടസങ്ങളോടുകൂടിയ അഗ്നിജ്വാലകളെയും പലേടത്തും കാണാനും തുടങ്ങി. ആക്രമിക്കപ്പെട്ടവരുടേയും അഗ്നിയില് വീണു മരിക്കുന്നവരുടേയും ആര്‍ത്തനാദംകൊണ്ടു ദിക്കുകള് മുഴങ്ങി. പരിഭ്രമിച്ചുകൊണ്ട് എല്ലാവരും ജനലില്‍ക്കൂടെ പുറത്തേയക്കു നോക്കിയപ്പോള് എങ്ങും സൈന്യങ്ങള് നിരന്നതായും ഭയങ്കരമായ യുദ്ധം നടക്കുന്നതായുമാണ് കണ്ടത്. അപ്പോഴേയ്ക്കും അന്തഃപുരത്തില്‍നിന്ന് മഹാരാജ്ഞിയും ഏതാനും ദാസിമാരും കൂടി ഭയപ്പെട്ടു വിറച്ചുകൊണ്ടും ആര്‍ത്തകളായി നിലവിളിച്ചുകൊണ്ടും ഓടി രജാസന്നിധിയിലെത്തി. ക്രൂരന്മാരും അന്തകതുല്യന്മാരുമായ ശത്രുസൈന്യങ്ങള് അന്തഃപ്പുരത്തെപ്പോലും ആക്രമിച്ചു കഴിഞ്ഞുവെന്നും എവിടെയും രക്ഷയില്ലെന്നും മറ്റുമാണ് അവര് പറഞ്ഞത്. അതുംകൂടി കേട്ടപ്പോള് മഹാരാജാവിന് സഹിച്ചിരിക്കാന് വയ്യെന്ന നിലയിലായി. ഉടനെത്തന്നെ സിംഹതുല്യപരാക്രമിയായ വിഡൂരഥന് തന്റെ രാജ്ഞിയെ ദേവിമാരെ ഏല്പിച്ചു യാത്രയും പറഞ്ഞുപോര്‍ക്കളത്തിലേയ്ക്കു പുറപ്പെട്ടു. അംഖ്യയുദ്ധസന്നാഹങ്ങളോടുകൂടി പോയി സിന്ധൂരാജനോടും സൈന്യത്തോടും ഏറ്റുമുട്ടി യുദ്ധമാരംഭിക്കുകയും ചെയ്തു.\nലീല വിഡൂരഥരാജാവിന്റെ രാജ്ഞിയെ നല്ലവണ്ണം സൂക്ഷിച്ചുനോക്കി. തന്റെ തന്നെ രൂപം കണ്ണാടിയിലോ മറ്റോ പ്രതിബിംബിച്ചാല് എങ്ങിനെയാണോ, അങ്ങനെയാണ് തോന്നിയതും. താന് സ്ഥൂലശരീരത്തോടുകൂടിയിരുന്നാല് എങ്ങനെയാണോ, അതുപോലിരിക്കുന്നു ഈ രാജ്ഞിയും. ഇങ്ങനെ വരാനെന്താണ് കാരണമെന്നു പറഞ്ഞുതരണമെന്നു ദേവിയോടപേക്ഷിക്കുകയും ചെയ്തു. അതിനുവേണ്ടി മറുപടി പറയുകയും ചെയ്തു. മരണനേരത്തു എന്തൊരു സംസ്ക്കാരമാണോ ചിത്തത്തിലുള്ളത്, മരണവിഭ്രാന്തിക്കുശേഷം അതേ അര്‍ത്ഥത്തെത്തന്നെയാണ് ഒരാള് കാണുന്നത്. മരണവും ജനനവും ജീവിതവും ജീവിതത്തിലെ ഭിന്നഭിന്നങ്ങളായ അനുഭവങ്ങളും എന്നുവേണ്ട എല്ല‍ാം തന്നെയും ചിത്തത്തിലാണു പ്രതിഫലിക്കുന്നത്. അപ്പോഴപ്പോള് പ്രതിഫലിക്കുന്നത് അപ്പോള് സത്യമാണെന്നും മറ്റുള്ളവ അസത്യമാണെന്നും തോന്നും. ജാഗ്രത്തില് സ്വപ്നമോ, സ്വപ്നത്തില് ജാഗ്രത്തോ ഇല്ല. സുഷുപ്തിയില് സ്വപ്നജാഗ്രത്തുകളോ, സ്വപ്നജാഗ്രത്തുകളില് സുഷുപ്തിയോ ഇല്ല. അതുപോലെ മരണത്തില് ജനനമോ, ജനനത്തില് മരണമോ ഇല്ല. അത്ഭുതകരമായ ഈ മായാവിലാസം ഉള്ളതെന്നോ ഇല്ലാത്തതെന്നോ പറയാന് വയ്യ. വല്ലാത്ത ചിത്തവിഭ്രാന്തിവിലാസമെന്നേ പറയാനുള്ളൂ. ഇങ്ങനെയുള്ള അനുഭവങ്ങള് രണ്ടു പ്രകാരത്തില് സംഭവിക്ക‍ാം. ഒന്നു പൂര്‍വ്വാനുഭവത്തിന്റെ സ്മൃതിയുടെ വികാസംതന്നെ. മറ്റൊന്നു അപൂര്‍വ്വമാണെങ്കിലും താല്ക്കാലിക സങ്കല്പവികാസം കൊണ്ടുണ്ടാവുന്നതുമാണ്. ആകൃതികൊണ്ടും പ്രകൃതികൊണ്ടും ലീലയോടു തുല്യമായ ഈ രണ്ട‍ാം ലീല പ്രതിഭതന്നെയാണ്. പ്രതിഭയിലെ പൂര്‍വ്വാനുഭവസ്മൃതിയുടെ ഘനീഭൂതാവസ്ഥയാണ് ഈ രണ്ട‍ാം ലീലാസ്വരുപം. എന്നൊക്കെയാണ് ദേവി പറഞ്ഞതിന്റെ ചുരുക്കം. വിഡൂരഥരാജാവ് അധികം താമസിയാതെ യുദ്ധത്തില് മരിച്ച് പത്മരാജശരീരത്തെ പ്രാപിക്കുമെന്നും ദേവി പറഞ്ഞു.\nഅപ്പോള് വിഡൂരഥപത്നിയെ ലീല തന്റെ ഭര്‍ത്താവ് യുദ്ധത്തില് മരിച്ച് ഏതൊരു സ്ഥലത്തെത്തിച്ചേരുമോ, അവിടെ തനിക്കും ഈശരീരത്തോടുകൂടി എത്തിച്ചേരാറാക്കിത്തരണമെന്നപേക്ഷിച്ചു. അങ്ങനെ സംഭവിക്കുമെന്നു ദേവി അനുഗ്രഹിക്കുകയും ചെയ്തു. പത്മരാജാവിന്റെ പൂര്‍വ്വജന്മമാകുന്ന ഗിരിഗ്രാമത്തിലെ ബ്രാഹ്മണന്റെ ഗൃഹത്തേയും അനന്തരജന്മമാകുന്ന ഈ വിഡൂരഥരാജഗൃത്തേയും, താന് പൂര്‍വ്വശരീരത്തോടുകൂടി പ്രാപിക്കാതിരിക്കാനെന്താണ് കാരണമെന്നു കൂടി പറഞ്ഞുതരണമെന്നായി ഒന്ന‍ാംലീല. ഓരോരുത്തരും അവരവരുടെ സങ്കല്പം കൊണ്ടാണല്ലോ സാധിക്കുന്നത്. സങ്കല്പത്തിനു ദൃഢതയുണ്ടാവുമ്പോള് അനുഭവപ്പെടുന്നു. എന്നു മാത്രം. അല്ലാതെ താന് സങ്കല്പിക്കാത്ത ഒന്നിനേയും ആരും അനുഭവിക്കുന്നില്ല. അപ്പോള് ഒരാളുടെ ഏതനുഭവത്തിനും അയാള് തന്നെയാണ് തികച്ചും ഉത്തരവാദി. ജ്ഞാനം കൊണ്ടുണര്‍വ്വുവന്ന് സങ്കല്പങ്ങളെ അതിവര്‍ത്തിക്കണമെന്നായിരുന്നു ലീലയുടെ സങ്കല്‍പം. അതാണിങ്ങനെ വരാന് കാരണമെന്നാ ദേവിയുടെ വാക്കിന്റെ ചുരുക്കം.\nഇങ്ങനെ അവര് സംസാരിച്ചുകൊണ്ടിരിക്കേ വിഡൂരഥരാജാവും സൈന്യങ്ങളുംകൂടി ശത്രുസംഘത്തോട് വളരെ ശക്തിയ‍ാംവണ്ണം സംഘട്ടനം ചെയ്യാന് തുടങ്ങി. വിഡൂരന് ശത്രുവായ സിന്ധുരാജാവ് വളരെക്കാലം യുദ്ധത്തില് വിജയിക്കാന്‍വേണ്ടി ദേവിയെ സേവിച്ചിട്ടുണ്ടെന്നും അതിന്റെ ഫലമാണിപ്പോള് അദ്ദേഹം വിജയിക്കാന് പോവുന്നതെന്നും ദേവി പറഞ്ഞുകൊടുത്തു. അങ്ങനെയിരിക്കേ നേരം പ്രഭാതമായി. എങ്ങും പ്രകാശം പരക്കാന് തുടങ്ങി. അപ്പോള് മുന്നിലുള്ള പോര്‍ക്കളവും അവിടെ നടന്നുകൊണ്ടിരിക്കുന്ന ഭയങ്കരമായ യുദ്ധവും അവര്‍ക്ക് വ്യക്തമായി കാണാന് കഴിഞ്ഞു. വാഹനങ്ങള് തകര്‍ന്നും സേനകള് നിലംപതിച്ചും രക്തം പുഴപോലെ ഒഴുകിയും ഉച്ചാട്ടഹാസങ്ങള് മുഴുങ്ങിയും ബീഭത്സമായ ആ രണാങ്കണം ഭയങ്കരവും കുലുഷവുമായിരുന്നു. പ്രകാശംകൊണ്ടു ജനങ്ങളെ തിരിച്ചറിയാമെന്ന നിലവന്നപ്പോള് സിന്ധുരാജാവ് വിഡൂരഥനെ തിരിച്ചറിഞ്ഞ് അദ്ദേഹത്തോടേറ്റുമുട്ടി. തീക്ഷ്ണങ്ങളും ഭയങ്കരങ്ങളുമായ ആയുധങ്ങള് പലതും അവരന്യോന്യം കൈമാറി. അധികം താമസിയാതെ സിന്ധുരാജശസ്ത്രങ്ങളേറ്റു വിഡൂരഥന്റെ തേരും കുതിരകളും ശസ്ത്രങ്ങളുമെല്ല‍ാം നഷ്ടപ്പെട്ടു. അവസാനം അദ്ദേഹം നിലംപതിക്കുകയും ചെയ്തു.\nവിഡുരഥരാജാവ് ശത്രുശസ്ത്രമേറ്റു വീണ്ടതോടെ അദ്ദേഹത്തിന്റെ പത്നിയായ ലീലാദേവിയോടു യാത്രയും പറഞ്ഞ് ഒരു പക്ഷിണിയെന്നപോലെ വിശാലമായ ആകാശത്തില്‍ക്കൂടെ പോയി മറഞ്ഞു. അനന്തരം വിഡൂരഥശീരത്തെ വിട്ട് ആകാശത്തേയ്ക്കുയര്‍ന്ന ജീവകലയെ ദേവിയും ലീലയും വ്യക്തമായി കണ്ടു. ഉടനെ അവരും ആ ജീവകലയെ പിന്തുടര്‍ന്ന് ആകാശത്തൂടെ ബഹുദൂരം സഞ്ചരിച്ചു പല മണ്ഡലങ്ങളേയും അതിക്രമിച്ചു പത്മരാജാവിന്റെ അരമനയിലെ അന്തഃപുരമണ്ഡപത്തിനു സമീപമെത്തി. മണ്ഡപത്തില് പുഷ്പാവൃമായിക്കിടക്കുന്ന രാജശരീരത്തിലേയ്ക്ക് അവര് ജീവകലയോടൊപ്പം ഇറങ്ങിവന്നു. അതിനു മുമ്പുതന്നെ വിഡൂരഥാപത്നിയായ രണ്ട‍ാം ലീല അവിടെ എത്തിക്കഴിഞ്ഞിട്ടുമുണ്ടായിരുന്നു. അവരെല്ലാവരും കൂടി ശീതോപചാരങ്ങളെക്കൊണ്ടു രാജശരീരത്തെ ശുശ്രൂഷിക്കുകയും ജീവകല ശരീരത്തിനുള്ളില് പ്രവേശിക്കുകയും ചെയ്യതതോടെ രാജാവു കണ്‍മിഴിച്ചെഴുനേറ്റു കഴിഞ്ഞ എല്ലാ സംഗതികളെയും അവരന്യോന്യം പറഞ്ഞു വിനോദിക്കുകയും ചെയ്തു. പത്മരാജാവും അദ്ദേഹത്തിന്റെ പത്നിമാരായ രണ്ടു ലീലമാരും ദേവിയുടെ അനുഗ്രഹവിശേഷത്താല് ഉല്‍ബുദ്ധരും ജീവന്മുക്തന്മാരുമായി. ദേവി അവരെ അനുഗ്രഹിച്ചന്തര്‍ദ്ധാനം ചെയ്തശേഷം അവര് മൂന്നുപേരും സംസാരത്തിന്റെ വൈചിത്ര്യങ്ങളെ പറഞ്ഞു രസിച്ചുകൊണ്ടു ജീവിന്മുക്തരായിത്തന്നെ ആയുഷ്ക്കാലം മുഴുവന് കഴിച്ചു. അന്ത്യത്തില് ശരീരത്തെ വിട്ടു വിദേഹകൈവല്യത്തെ പ്രാപിക്കുകയും ചെയ്തു എന്നു പറഞ്ഞുകൊണ്ടാണ് ലീലോപാഖ്യാനം അല്ലെങ്കില് മണ്ഡലോപാഖ്യാനം അവസാനിക്കുന്നത്.\nജഗത്തു മിത്ഥ്യയാണ് അല്ലെങ്കില് സംസാരം ഇല്ലാത്തതും ചിത്തഭ്രാന്ത് മാത്രവുമാണെന്നു തെളിയിക്കാന്‍വേണ്ടി ഉദാഹരിച്ചതാണല്ലോ ലീലോപാഖ്യാനം. പ്രസ്തുതവിഷയത്തില് ഇത്രയും സരസമായ മറ്റൊരുദാഹരണം കാണിക്കാന് വയ്യ. അത്രമാത്രം സരസവും ഹൃദയസ്പര്‍ശിയുമായിട്ടുമുണ്ട് ലീലോപാഖ്യാനം. ഒരു ജീവന്റെതന്നെ മൂന്നു ജന്മങ്ങളേയും ജീവിതങ്ങളേയും എടുത്തു പൊക്കിക്കാണിച്ചു തരികയാണ് ഈ ഉപാഖ്യാനംകൊണ്ടു ചെയ്തത്. ഗിരിഗ്രാമത്തിലെ ബ്രാഹ്മണന്‍തന്നെയാണ് മരിച്ചശേഷം പത്മരാജാവയി ജനിച്ചത്. പത്മരാജാവുതന്നെയാണ് വിഡൂരഥരാജാവായും ജനിച്ചത്. ഗിരിഗ്രാമത്തിലെ ബ്രാഹ്മണന് മരിച്ച് എട്ടുദിവസം കഴിഞ്ഞപ്പോഴേയ്ക്കു പത്മരാജാവിനെഴുപതു വയസ്സായി. ആ പത്മരാജാവു മരിച്ച് ഒരു ദിവസം കഴിഞ്ഞപ്പോഴേയ്ക്കും വിഡൂരഥന് എഴുപതുവയസ്സായി. എന്നൊക്കെയാണല്ലോ ചിത്രീകരിച്ചത്. ഇതില് നിന്ന് കാലം കേവലം മനസ്സിന്റെ ഭാവനമാത്രമാണെന്നു വ്യക്തമാവുന്നുണ്ട്. അതുപോലെ ദേശവും മനസ്സിന്റെ ഭാവനമാത്രമാണെന്നു വ്യക്തമാക്കീട്ടുണ്ട്. എങ്ങിനെയെന്നാല് ബ്രാഹ്മണന് പത്മരാജാവായി ജനിച്ചതും രാജ്യം ഭരിച്ചതുമെല്ല‍ാം അദ്ദേഹത്തിന്റെ ഭാവനകൊണ്ടുണ്ടാക്കിയ രാജ്യത്തിലായിരുന്നു. അവിടെയുണ്ടായിരുന്ന ജനങ്ങളും പദാര്‍ത്ഥങ്ങളുമെല്ല‍ാം അദ്ദേഹത്തിന്റെ ഭാവമാത്രമായിരുന്നു. അങ്ങനെതന്നെ പത്മരാജാവു വിഡൂരഥനായി ജനിച്ചതും രാജ്യം ഭരിച്ചതും മരിച്ചതുമെല്ല‍ാം അദ്ദേഹത്തിന്റെ ഭാവനാലോകത്തിലായിരുന്നു. ആ സ്ഥിതിക്കു കാലദേശകര്‍ത്താക്കളെല്ല‍ാം കേവലം മനഃകല്പനകള് മാത്രമാണെന്നു വ്യക്തമാവുന്നു. സ്വപ്നാവസ്ഥയില് അനുഭവിക്കുന്ന സൂക്ഷ്മലോകം എപ്രകാരം തന്റെ ഭാവനാസൃഷ്ടിമാത്രമാണോ, ഇതുപോലെ ജാഗ്രദവസ്ഥയിലെ സ്ഥൂലപ്രപഞ്ചവും ഭാവനാസൃഷ്ടിയല്ലാതെ മറ്റൊന്നുമല്ല. അതിനാല് ജഗത്ത് ഇല്ലാത്തതാണ്. വെറും ചിത്തവിഭ്രാന്തി മാത്രമാണെന്നു വ്യക്തമാക്കുന്നു ലീലോപാഖ്യാനം.